text:
ལས་ཀྱི་འཛོམས་པ། གཉིས་པ།
ཏིན་ཡི་ཧྥུ་དང་ལི་ཅང་ལིན་གཉིས་ཀྱིས་བརྩམས
ལོ་མ་རྒྱལ་གྱིས་རྒྱ་ཡིག་ལས་བསྒྱུར།
རྒྱ་རིགས་དམངས་གཙོ་དོན་གཉེར་བ་དང་བོད་དོན་ཉམས་ཞིབ་པ་སྐུ་ཞབས་ཏིན་ཡི་ཧྥུ་དང་ལྕམ་ལི་ཅང་ལིན་གཉིས་ཀྱིས་༧གོང་ས་མཆོག་གི་ཚན་རིག་ལྟ་བ་དང་སེམས་དང་སྲོག་གི་བགྲོ་གླེང་རིམ་པའི་སྐོར་ལ་དྲི་བ་དྲིས་ལན་གྱི་རྣམ་པའི་ཉམས་ཞིབ་གནང་བའི་དཔེ་དེབ་ >ཞེས་པའི་དེབ་ཀྱི་ལེའུ་དང་པོ་ ཞེས་པ་ ༢༠༡༧།༥།༢༥ ཉིནདྲ་ལམ་དུ་སྤེལ་ཡོད་པ་བོད་སྒྱུར་བྱས་ཡོད།
ཁ་རལ-ཝོན-ཝེ་ཛེ་ཁིའི་སློབ་ཐུན་དང་པོ།
ཀ: ཁོང་གཉིས་ཇི་ལྟར་ངོ་ཤེས་པ་ཡིན་ནམ།
ཁ: ཡིད་ཕངས་པ་ཞིག་ལ། སྐབས་ཐོག་དེར་ཏཱ་ལའི་བླ་མ་དང་ཁ་རལ-ཝོན-ཝེ་ཛེ་ཁི་རྣམ་གཉིས་གླེང་མོལ་བྱུང་བའི་ཟིན་ཐོ་རྣམས་ད་ལྟ་རེག་མ་བྱུང་། དེ་ནི་ཏཱ་ལའི་བླ་མ་བཙན་བྱོལ་དུ་འབྱོར་ཏེ་ལོ་ངོ་བཅུ་བཞིའི་རྗེས་སུ་ནུབ་ཕྱོགས་སུ་ཕེབས་པ་ཐོག་མ་དེ་ཡིན། ཁོང་ལ་ནུབ་ཕྱོགས་ཚན་རིག་གི་སྐོར་ཤེས་འདོད་ཀྱི་འདུན་པ་དྲག་པོ་ཞིག་ཡོད་སྟབས། སྐབས་དེར་ཁོང་གིས་འདུན་པ་དེ་དག་བརྗོད་ཡོད་ཀྱི་རེད། དེ་བཞིན་དུ། ཁ་རལ-ཝོན-ཝེ་ཛི་ཁི་ལ་ཡང་ཏླ་ལའི་བླ་མར་མཇལ་ཡོད་སྟབས། ཁོང་དང་གླེང་མོལ་ཞིབ་ཚགས་བྱེད་པའི་འདོད་པ་ཡོད་ངེས་རེད།
ཀ: དེ་ལྟར་བཤད་ཀྱི་ཡོད་པའི་རྒྱུ་མཚན་ཅི་ཡིན་ནམ།
ཁ: ཁ་རལ-ཝོན-ཝེ་ཛི་ཁི་ནི་དེང་རབས་ཀྱི་ཕུལ་དུ་བྱུང་བའི་དངོས་ལུགས་གསར་གཏོད་མཁན་ཞིག་ལ་ངོས་འཛིན་བྱེད་ཀྱི་ཡོད་ཅིང་། ཁོ་ནི་ཉི་མའི་ཁྱིམ་རྒྱུད་ཀྱི་རྒྱུ་སྐར་རྣམས་ཐོག་མར་ཇི་ལྟར་གྲུབ་པའི་རྣམ་གཞག་གི་ཐད་ལ་ཤུགས་རྐྱེན་ཧ་ཅང་ཆེ། ལོ་ན་གཞོན་པའི་སྐབས་སུ། ཧེ་སེན་པེར(Heisenberg)གྱིས་སྣེ་ཁྲིད་པའི་ཚན་རིག་ཚོད་ལྟ་ཚོགས་ཆུང་དུ་ཉིང་རྡུལ་ཚན་རིག་ཞིབ་འཇུག་གི་ཕྱག་ལས་གནང་། ཁོ་ནི་ཚོགས་ཆུང་དེའི་ནང་གི་ཆེས་མཐའ་མའི་ཚན་རིག་པ་དེ་ཆགས་ཡོད།
དེ་ནི་ཁོ་རང་ཚན་རིག་པ་ཞིག་ཡིན་པའི་ངོས་དེ་རེད། ཕྱོགས་གཞན་ཞིག་ནི། ཁོས་འཇར་མན་མི་རིགས་ཀྱི་གནའ་བོའི་གཏན་ཚིགས་རིག་པ་དེ་ཐེ་ཚོམ་མེད་པར་རྒྱུན་འཛིན་གནང་། ཁོའི་ཨ་ཕ་ནི་ཕྱི་སྲིད་དོན་གཅོད་པ་ཞིག་ཡིན། སྤུན་མཆེད་ནི་སྐབས་ཐོག་དེའི་འཇར་མན་ནུབ་མའི་(Westdeutschland)སྲིད་འཛིན་ཡིན། བུ་ནི་དངོས་ཁམས་སྨྲ་བ་དང་། ཁོར་ཡུག་ཉམས་ཞིབ་པ་ཞིག་ཡིན། ཝེ་ཛི་ཁི་ནི་ཚན་རིག་པ་ཡང་ཡིན་ལ། ལྟ་གྲུབ་སྨྲ་བ་ཡང་ཡིན། ཁྱད་པར་དུ་ཕྱིས་སུ་ཁོང་གིས་ལྟ་གྲུབ་དང་ཀུན་སྤྱོད་རིག་པའི་ཕྱོགས་ལ་སྔར་ལས་དང་དོད་ཆེན་པོ་བྱས་ཏེ་རྒྱལ་སྤྱིའི་རང་བཞིན་གྱི་གཟེངས་རྟགས་ཀྱང་མང་པོ་ཞིག་ཐོབ།
ཁོང་ལ་ལྟ་གྲུབ་དང་ཀུན་སྤྱོད་རིག་པའི་བསམ་བློ་ཞིག་ཡོད་པ་དེས་ཏཱ་ལའི་བླ་མ་དང་ལྷན་དུ་འཛོམས་པར་བྱས་ཡོད་པ་དཔག་ཐུབ་པ་ཞིག་རེད། རྒྱུ་མཚན་ནི། དུས་རབས་གོང་མའི་ལོ་རབས་ལྔ་བཅུའི་ནང་དུ་བྱུང་བའི་གོད་ཆག་དང་། ཏཱ་ལའི་བླ་མ་བཙན་བྱོལ་དུ་ཕེབས་དགོས་བྱུང་བ་དེ་ནི། རྒྱུ་འབྲས་བློ་མིག་ལྡན་པའི་ནུབ་ཕྱོགས་ཀྱི་བསམ་བློ་སྨྲ་བ་རྣམས་ལ་མཚོན་ན། གཡོལ་ཐབས་མེད་པའི་མི་ཚུལ་རིང་ལུགས་དང་ཀུན་སྤྱོད་ཀྱི་གནད་དོན་ཞིག་ཡིན་སྟབས། ཁོས་བོད་མི་དང་ཏཱ་ལའི་བླ་མར་གདུང་སེམས་མཉམ་སྐྱེད་ཏན་ཏན་བྱེད་ཀྱི་ཡོད། ཏཱ་ལའི་བླ་མས་དེང་རབས་ཚན་རིག་ཤེས་ན་འདོད་ཀྱི་ཡོད། ཁྱད་པར་དུ་དངོས་ཁམས་འཇིག་རྟེན་ཁྲོད་ཀྱི་དེང་གི་དངོས་ལུགས་དེ་ཤེས་འདོད་ཡོད། ཏག་ཏག་ཁ་རལ-ཝོན-ཝེ་ཛེ་ཁི་ནི་དངོས་ལུགས་ལ་ཕུལ་དུ་བྱུང་བའི་ཚན་རིག་པ་ཞིག་ཡིན།
ཀ: ངས་ཏཱ་ལའི་བླ་མའི་ཕྱག་དཔེ་ལས་བཀླགས་མྱོང་། ཁོང་གིས་ཝེ་ཛི་ཁི་ནི་ངོས་རང་གི་ཚན་རིག་དགེ་རྒན་དང་པོ་ཡིན་གསུངས་འདུག
ཁ: རེད། ཡིན་ན་ཡང་། ཡིད་ཕངས་བ་ཞིག་ལ། ད་ལྟ་ང་ཚོས་ཁོང་གཉིས་གླེང་མོལ་བྱས་པའི་ཟིན་ཐོ་རྣམས་རྙེད་ཀྱི་མི་འདུག ཁོང་རྣམ་གཉིས་བཀའ་མོལ་བྱུང་བ་དེ་ནི་ཧ་ཅང་དོན་སྙིང་ལྡན་པ་ཞིག་ཏན་ཏན་ཡིན་རྒྱུ་རེད། དེ་ནི་ཏཱ་ལའི་བླ་མ་ནུབ་ཕྱོགས་ཀྱི་ཚན་རིག་པ་དང་ལྷན་དུ་བཀའ་མོལ་གནང་བ་ཐོག་མ་དེ་རེད། ཤེས་བྱའི་སྒྲིག་གཞི་དང་རིག་གནས་ཀྱི་རྒྱབ་ལྗོངས་གཏན་ནས་མི་མཚུངས་པའི་མི་སྣ་འདི་གཉིས་ལ་སྤྲོ་སེམས་དང་བཟོད་སེམས་ཆེན་པོ་ཞིག་ལྡན་པའི་སྒོ་ནས་ད་གཟོད་ཆེས་རྩ་བའི་ལྟ་གྲུབ་ཀྱི་གནད་དོན་ཁ་ཤས་ཀྱི་ཐད་ལ་ཞིབ་ཚགས་པོ་དང་གཏིང་ཟབ་མོའི་ངང་ནས་ཕན་ཚུན་ལ་བཀའ་མོལ་གནང་ཡོད་པ་ང་ཚོས་དཔག་ཐུབ་པ་ཞིག་རེད། ཕྱིེས་སུ་ཏཱ་ལའི་བླ་མས་ཕྱིར་དྲན་བྱེད་ཞོར་འདི་ལྟར་གསུངས། ཁ་རལ-ཝོན-ཝེ་ཛི་ཁི་དང་ལྷན་དུ་གླེང་མོལ་བྱུང་བ་དེ་ནི། བླ་མ་ཞིག་གིས་ངོས་རང་ལ་གཞུང་འཆད་པ་ལྟར། དགེ་རྒན་གཅིག་གིས་སློབ་མ་གཅིག་ལ་གནང་བའི་དཔེ་ཁྲིད་ཅིག་ཡིན། དཔེ་ཁྲིད་ཀྱི་རྣམ་པ་འདི་ནི་ཏཱ་ལའི་བླ་མ་ཁོང་ལ་རྒྱུས་ཡོད་པ་ཞིག་ཡིན།
ཀ: ཁོང་རྣམ་གཉིས་ཐེངས་ཅི་ཙམ་ཞིག་ལ་བཀའ་མོལ་བྱུང་ཡོད་དམ།
ཁ: ང་ཚོས་ད་ལྟ་ཞིབ་ཚགས་ཀྱི་ཟིན་ཐོར་བལྟས་མེད། ཏཱ་ལའི་བླ་མས་གསུངས་པ་ལྟར་བྱས་ནས། ༡༩༧༣ ལོར་ཁོང་ཡུ་རོབ་ལ་ཕེབས་པའི་རྗེས་ནས་ཁོང་གཉིས་ཐེངས་མང་ལ་བཀའ་མོལ་བྱུང་བར་བརྗོད། ཏཱ་ལའི་བླ་མ་དང་ཁ་རལ-ཝོན-ཝེ་ཛི་ཁི་གཉིས་བསྟུད་མར་ཉིན་གཉིས་རེར་བཀའ་མོལ་བྱུང་བ་ཐེངས་གཅིག་གཉིས་ཙམ་ཞིག་མིན། གོ་སྐབས་འདི་འདྲ་ནི་ཧ་ཅང་དཀོན་པོ་ཞིག་ཡིན། རྒྱུ་མཚན་ནི་ཏཱ་ལའི་བླ་མ་ཕྱོགས་ཕེབས་གནང་སྐབས། ཉིར་རེའི་མཛད་འཕྲིན་རྒྱས་དྲགས་པས་ཡིན། ཕྱིས་སུ་ཚན་རིག་པ་དང་ལྷན་དུ་བཀའ་མོལ་གནང་སྐབས་ཆུ་ཚོད་གཉིས་ཀྱི་རིང་ལ་བཀའ་མོལ་གནང་གི་ཡོད་པ་རེད། ཡིན་ན་ཡང་དྷ་རམ་ས་ལར་ཚོགས་པའི་ཚན་རིག་གི་བགྲོ་གླེང་དེ་ནི་ཉིན་ལྔའི་རིང་དུ་ཚོགས་ཀྱི་ཡོད།
ཀ: ཏཱ་ལའི་བླ་མས་ཁ་རལ-ཝོན-ཝེ་ཛི་ཁི་ནི་ཁོང་ལ་མཚོན་ན། ཧ་ཅང་བཟོད་སེམས་ཆེ་བའི་དགེ་རྒན་ཞིག་ཡིན་པར་གསུངས། འོ་ན། ཏཱ་ལའི་བླ་མར་ཁོང་དང་ལྷན་དུ་བཀའ་མོལ་གནང་སྟེ་ཤེས་བྱ་གསར་བ་ཅི་ཞིག་ཐོབ་ཡོད་དམ།
ཁ: ཏཱ་ལའི་བླ་མས་ཕྱིར་དྲན་བྱེད་ཞོར་འདི་ལྟར་གསུངས། ཁོང་གིས་ངོས་རང་ལ་ཚན་རིག་གི་དངོས་བདེན་རིང་ལུགས་ཀྱི་གལ་ཆེན་རང་བཞིན་དེ་ནན་པོར་བརྗོད་སོང་། ང་རང་གིས་བསམ་ན། ཁ་རལ-ཝོན-ཝེ་ཛི་ཁི་ཡིས་ཏཱ་ལའི་བླ་མ་མཆོག་ལ་དེང་རབས་ཚན་རིག་གི་ཚད་འཛིན་ས་ངོ་སྤྲོད་བྱས་ཡོད་པར་མ་ཟད། ད་དུང་། ཚན་རིག་ནི་ཅི་ཞིག་ཡིན་པ་དང་། ཚད་གཞི་གང་ཞིག་ཏུ་བསླེབས་ན་ད་གཟོད་ཚན་རིག་ཏུ་འཇོག་པ་སོགས་ཀྱང་བརྗོད་ཡོད་ངེས། དེང་གི་ཚན་རིག་སྡེ་ཚན་ནི། ཚན་རིག་ཞིབ་འཇུག་གི་ལས་སུ་འཇུག་པའི་ཆེད་ལས་མི་སྣས་གྲུབ་པའི་འདུས་ཚོགས་ཤིག་ཡིན་ཞིང་། ཁོ་ཚོ་ལ་ཐུན་མོང་གི་ངོས་ལེན་བྱེད་པའི་ཚད་འཛིན་ས་ཞིག་ཡོད། དེ་ཡིས་ཚན་རིག་གི་གྲུབ་འབྲས་གང་ཞིག་ནི་ཚད་གཞི་དང་ལྡན་པ་ཞིག་ཡིན་མིན་གྱི་ཐག་གཅོད་བྱེད་ཀྱི་ཡོད། དེ་ནི་ཚན་རིག་གི་ཚད་འཛིན་སའམ་སྤྱི་སྲོལ་ཞིག་རེད། རིག་གནས་ཀྱི་རྒྱབ་ལྗོངས་ཡོངས་སུ་མི་མཚུངས་པའི་ཏཱ་ལའི་བླ་མར་ཆ་མཚོན་ན། ཚན་རིག་པ་དང་ལྷན་དུ་གླེང་མོལ་བྱེད་པར། ཐོག་མར་ཚན་རིག་གི་ཚད་འཛིན་ས་ནི་ཅི་ཞིག་ཡིན་པ་དེ་ངེས་པར་དུ་ཤེས་དགོས། ཏཱ་ལའི་བླ་མས་ཚན་རིག་པ་ཁོང་དང་ལྷན་དུ་བཀའ་མོལ་གནང་སྟེ་གནད་འགག་དེ་ཤེས་ཐུབ་ཡོད། འདིས་ཏཱ་ལའི་བླ་མར་ཕྱིས་སུ་ཚན་རིག་པ་དང་ལྷན་དུ་གླེང་མོལ་བྱེད་པར་ཡིད་ཆེས་ཤིག་བསྐྲུན་ཡོད།
ཁ་རལ-ཝོན-ཝེ་ཛི་ཁི་ཡིས་རང་ཉིད་ཀྱི་ཆེད་ལས་དངོས་ལུགས་རིག་པ་ངོ་སྤྲོད་བྱེད་པ་དང་བསྟུན་ཏེ། ཏཱ་ལའི་བླ་མར་དེང་རབས་ཚན་རིག་ཞིབ་འཇུག་གི་ཐབས་ལམ་རྣམས་ཀྱང་ངོ་སྤྲོད་བྱས། དེ་ཡང་ཐབས་ལམ་གཅིག་ནི་ཚོད་ལྟ་དང་དངོས་བདེན་ལ་བརྟེན་ནས་བྱུང་བའི་མྱོང་འདྲིས་ཀྱི་ཐབས་དང་། གཞན་ནི་རྟགས་དང་རྒྱུ་མཚན་ལ་བརྟེན་ནས་ཚོད་དཔག་བྱ་རྒྱུ་དེ་ཡིན། དེ་ནི་ཁ་རལ-ཝོན-ཝེ་ཛི་ཁི་ལ་མཚོན་ན། དངོས་ལུགས་རིག་པའི་ཁྲོད་ནས་ལག་ལེན་དང་གཞུང་ལུགས་གཉིས་སུ་ཕྱེས་པ་ཞིག་ཡིན། ཏཱ་ལའི་བླ་མས་ཁོང་ལ་ནང་པའི་གཞུང་དུ་ཡང་དེ་དང་མཚུངས་པའི་རིག་པ་ཡོད་ཅེས་གསུངས།
ཀ: བདེན་པ་རེད། ནང་ཆོས་ཀྱིས་ཀྱང་བདེན་པ་ནི་མྱོང་བ་དང་བརྟག་ཞིབ་ལ་ངེས་པར་བརྒྱུད་དགོས་པར་ནན་གྱིས་རྗོད་ཀྱི་ཡོད། དེ་ཡང་། ཆོས་ཅན་གང་ཞིག་ཡང་དག་མིན་ནི། ཉམས་མྱོང་ལ་བརྟེན་ནས་ཐག་གིས་གཅོད་ཀྱི་ཡོད། འོན་ཀྱང་། ནང་པས་ཉམམ་མྱོང་དང་བརྟག་ཞིབ་ལ་བརྟེན་ནས་བྱུང་བའི་སྣང་ཚུལ་གང་ཞིག་ནི་ཁེར་ཚུགས་སུ་གནས་མེད་པར་རྗོད་ཀྱི་ཡོད་པ་མ་ཟད། སྣང་ཚུལ་འདྲ་མིན་གྱི་བར་ན་ད་དུང་འབྲེལ་བ་ཡོད་པ་ཡང་ནན་གྱིས་རྗོད་ཀྱི་ཡོད་ལ། ད་དུང་། བྱ་དངོས་ཕན་ཚུན་གྱི་འབྲེལ་བ་ངོས་འཛིན་བྱེད་པར་རྟགས་དང་རྒྱུ་མཚན་ལ་བརྟེན་དགོས་པར་ཡང་རྗོད་ཀྱི་ཡོད། དཔེར་ན། ཐག་རིང་པོ་ཞིག་ནས་དུ་བ་མཐོང་ཚེ། ཁྱོད་ཀྱིས་དུ་བའི་རྟགས་ལ་བརྟེན་ནས་དེ་ན་མེ་ཡོད་པ་དཔག་ཐུབ་ཀྱི་ཡོད།
ཁ: དུས་རབས་གོང་མའི་མགོ་སྟོད་དུ་དངོས་ལུགས་རིག་པར་གསར་བརྗེ་རང་བཞིན་ལྡན་པའི་འགྱུར་བ་ཞིག་བྱུང་། དེ་ཡང་། ཚན་རིག་གིས་དངོས་པོར་ཞིབ་འཇུག་དང་ངོས་འཛིན་བྱེད་པའི་ཐད་ནས། ཉིང་རྡུལ་གྱི་ནང་རོལ་དུ་བསླེབས་ཏེ། དེའི་ནང་རོལ་གྱི་དངོས་ལུགས་སྣང་ཚུལ་དེ་ནི། སྔོན་གྱི་མི་རྣམས་ཀྱིས་ངོས་འཛིན་བྱས་ཡོད་པའི་དངོས་ལུགས་སྣང་ཚུལ་དང་མི་འདྲ་བ་དེ་ཡིན། དེ་ནི་ལྟོས་གྲུབ་སྨྲ་བ་དང་། ཁོན་ཊོན་དངོས་ལུགས་ཀྱི་བྱུང་བ་དེ་རེད། གསར་བརྗེ་རང་བཞིན་ལྡན་པའི་འགྱུར་བ་དེར་བརྟེན་ཏེ། སྔོན་གྱི་བར་སྣང་དུས་ལ་བཟུང་བའི་ལྟ་ཚུལ་དེར་ཡོངས་སུ་འགྱུར་བ་ཐེབས། ནམ་རྒྱུན་ང་ཚོར་སྣང་བའི་དངོས་པོའི་སྣང་ཚུལ་དག་ནི་ཚད་དང་ལྡན་པའི་སྣང་ཚུལ་ཙམ་ཞིག་ཡིན། དེ་དག་ནེའོ་ཊོན་གྱི་ཤུགས་ཀྱི་རིག་པའི་སྤྱི་འགྲོས་ཁྲོད་ན་གནས་ཡོད་པ་ཞིག་ཡིན། འོན་ཀྱང་། དངོས་བདེན་དངོས་ལུགས་ཀྱི་ཆོས་ཉིད་དེ་ང་ཚོའི་ཚད་བཅས་ཀྱི་དབང་པོས་མཐོང་མི་ཐུབ། དཔེར་ན། ལྟོས་གྲུབ་དང་ཁོན་ཊོན་གྱི་ཆོས་ཉིད་ལྟ་བུ་རེད། དེ་དག་ནི་ནམ་རྒྱུན་འཚོ་བའི་རྒྱུན་ཤེས་ལས་འདས་པའི་དངོས་པོའི་གནས་ལུགས་ཤིག་རེད། དེ་ལྟ་བུའི་བར་སྣང་དུས་ཀྱི་ངོ་བོ་དེ་ནི། ཨེན་སི་ཐན་གྱིས་ཐོག་མར་རྗེས་དཔག་ལ་བརྟེན་ནས་གསར་རྙེད་བྱུང་ཞིང་། རྗེས་ལ་ཞིབ་འཇུག་ཚོད་ལྟ་ལམ་ནས་་བདེན་དཔང་བྱུང་ཡོད།
ཀ: ནང་པའི་གཞུང་དུ་ཡང་དེ་དང་མཚུངས་པའི་ལྟ་ཚུལ་ཞིག་ཡོད། ནང་པས་ཐད་ཀར་བརྟག་པའི་མྱོང་བའི་གྲུབ་དོན་ནི་རིམ་པ་རགས་པ་ཞིག་ཡིན་པ་དང་། དེ་ནི་ཕྱིའི་རྣམ་པ་ཙམ་ཞིག་ཏུ་འདོད་ཀྱི་ཡོད། དེ་ལས་ཟབ་པའི་གྲུབ་དོན་ནི་མྱོང་བ་ལས་འདས་པའི་རིམ་པ་ཕྲ་མོ་ཞིག་ཡིན་པ་དང་། དེ་ཡང་། རྗེས་དཔག་ཚད་མར་བརྟེན་ནས་གཞིའི་གནས་ལུགས་རྟོགས་པར་བྱེད་པ་དེ་ཡིན། གནས་ལུགས་དེ་ལ་ནང་པས་ཚད་མ་ཞེས་རྗོད་ཀྱི་ཡོད།
ཁ: ཏཱ་ལའི་བླ་མས་ནང་པའི་གཞུང་ཁོ་ནར་ཐོས་བསམ་སློབ་གཉེར་གནང་ཡོད་ན་ཡང་། མི་རང་ག་བ་ཞིག་གིས་རྟོགས་དཀའ་བའི་དེང་རབས་དངོས་ལུགས་རིག་པའི་ཤེས་བྱ་དང་ལེན་བྱེད་སྐབས། ནང་པའི་གཏན་ཚིགས་ཀྱི་འགྲོ་སྟངས་དེ་དང་། གྲུབ་དོན་གང་ཞིག་ཡིན་ཡང་དེ་ཡང་དག་མིན་གྱི་དོགས་དཔྱོད་བྱེད་པའི་གཏན་ཚིགས་ཀྱི་སྦྱོང་བརྡར་དེས་ཏཱ་ལའི་བླ་མར་དངོས་ལུགས་རིག་པའི་ཤེས་བྱ་དེ་དང་ནང་པའི་གཞུང་དུ་ཡོད་པའི་གཏན་ཚིགས་ཀྱི་འགྲོ་སྟངས་དེ་གཉིས་སླ་བའི་སྒོ་ནས་ལྷན་དུ་སྦྲེལ་ཐུབ་པར་བྱས་ཡོད་པ་མ་ཟད། སྤྱིར་བཏང་གི་མི་ཞིག་ལ་ཁག་པོར་སྣང་བའི་དེང་རབས་དངོས་ལུགས་རིག་པ་ཤེས་རྟོགས་དང་། དང་ལེན་བྱེད་པར་ཡང་གྲོགས་བྱས་ཡོད། ཁ་རལ-ཐོན-ཝེ་ཛི་ཁི་ནི་ཏཱ་ལའི་བླ་མའི་ཚན་རིག་གི་དགེ་རྒན་ཐོག་མ་དེ་ཡིན་པ་དང་། ཁོང་གིས་ཏཱ་ལའི་བླ་མར་ཚན་རིག་གི་སློབ་ཐུན་དང་པོ་དེ་ཁྲིད་ཡོད། འོན་ཀྱང་། ཏཱ་ལའི་བླ་མ་ལ་ཚན་རིག་དང་ནང་ཆོས་གཉིས་བགྲོ་གླེང་བྱེད་པའི་དབུ་འབྱེད་མཁན་ནི། དེང་རབས་ཀྱི་ཕུལ་དུ་བྱུང་བའི་ཚན་རིག་པ་ཏ་ཝེ་ཊེ་བྷོམ(David Bohm)ཡིན།
ཚན་པ་གསུམ་པ་༼ ཏ་ཝེ་ཊི-བྷོམ་དང་ལྷན་དུ་བགྲོ་གླེང་གནང་བ། ༽ ཞེས་པ་འདོན་ཐེངས་རྗེས་མར་གཟིགས།
མུ་འགོད།་་་་་་་་་་་་་་་་་་
ཟུར་མཆན།
ཨ་རིར་གནས་སྡོད་ལི་ཅང་ལིན་དང་ཏིན་ཡི་ཧྥུ་གཉིས་ནི་རྒྱ་རིགས་དམངས་གཙོ་དོན་ཉེར་བ་དང་རྩོམ་པ་པོ། བོད་དོན་ཉམས་ཞིབ་པ་བཅས་ཡིན་ལ། ལི་ཅང་ལིན་གྱིས་ ༢༠༠༤ ལོ་ནས་བོད་ཀྱི་ཉེ་རབས་ལོ་རྒྱུས་ལ་ཞིབ་འཇུག་བྱས་ཤིང་། རྒྱ་གར་དང་བལ་ཡུལ་སོགས་སུ་ཕེབས་ཏེ་བཙན་བྱོལ་བོད་མིར་ཞིབ་འཇུག་དང་བཅར་འདྲི་བྱས་ཏེ། ༢༠༡༠ ལོར་ > ཞེས་པའི་དཔེ་དེབ་དཔར་འགྲེམ་ཞུས་ཡོད། ཏིན་ཡི་ཧྥུ་ཡིས་ཀྱང་བོད་དོན་སྐོར་གྱི་རྩོམ་ཡིག་དང་གཏམ་བཤད་མང་པོ་སྤེལ་ཡོད།།
མ་རྩོམ་གྱི་འབྲེལ་ཐག http://www.chinesepen.org/blog/archives/69031


c: text/html

text:
2014-11-27
མི་ཉག་རྫོགས་ཆེན་སློབ་གྲྭ་ནི་དཀར་མཛེས་ཁུལ་དར་མདོ་རྫོང་གི་ནུབ་ཕྱོགས་ཀྱི་སྤྱི་ལེ་དོན་དྲུག་གི་མཚམས་ཏེ། ལྷ་སྒང་ཡུལ་གྱི་ཁོངས་སུ་གཏོགས་པའི་གནས་མཆོག་རྡོ་ར་དཀར་མོར་གཞིས་ཆགས་ཤིང་། སྤྱིའི་འཛུགས་སྐྲུན་གྱི་རྒྱ་ཁྱོན་ལ་སྨི་གྲུ་བཞི༡༣༦༠༠དང་ལུས་རྩལ་ར་བར་སྨི་གྲུ་བཞི༡༢༠༠༠ལྷག་ཡོད།
དེ་ཡང་སློབ་གྲྭ་འདི་ཉིད་ནི་རྒྱལ་ཁབ་ཀྱི་ལོ་དགུའི་འོས་བབས་སློབ་གསོའི་དགོངས་དོན་དང་བོད་ཀྱི་སྤྱི་ཚོགས་སློབ་གསོ་ལེགས་བཅོས། ཁྱད་པར་མི་ཉག་ཡུལ་ཁམས་ཀྱི་ཤེས་རྨོངས་གནད་སེལ་ལ་རྐང་བཙུགས་ཏེ། མཆོག་སྤྲུལ་རྡོ་རྗེ་བཀྲ་ཤིས་ལགས་ཀྱིས༢༠༠༦ལོར་གསར་འཛུགས་གནང་བའི་ཆུང་འབྲིང་གི་སློབ་གྲྭ་ཞིག་ཡིན་ལ། ཐོག་མའི་ཆར་སློབ་མའི་གྲངས་ཀ་དང་སློབ་ཁང་། ཉལ་ཤག་བཅས་ཀྱི་སྤུས་ཚད་ཀྱང་ཞན་ཁར། དགེ་རྒན་ཚོའི་གཞུང་ལས་ཁང་ཡང་རས་ཀྱིས་གྲུབ་པའི་ཚོགས་གུར་ཙམ་དུ་གནས་ཀྱང་། རིམ་བཞིན་མཆོག་སྤྲུལ་ལགས་ཀྱིས་འབད་བརྩོན་ཆེན་པོར་བརྟེན་ནས། ཨར་འདམ་གྱིས་བརྩིགས་པའི་ཁང་རྩེག་བཞི་ཅན་ལེགས་འགྲུབ་བྱུང་བས། ༢༠༠༩ལོར་དགེ་སློབ་རྣམས་ཁང་རྩེག་གསར་བར་གཞི་ནས་གནས་སྤོར་ཐུབ་པར་གྱུར།
དེ་ལ་ཁང་རྩེག་གསར་བ་འདིའི་ཉི་འོད་ཚོམས་ཆེན་ལ་སྨི་གྲུ་བཞི༧༠༠༠ཙམ་ཡོད་ཅིང་། སློབ་བུ་དྲུག་ཅུ་ཤོང་བའི་སློབ་ཁང༤༡དང་མལ་ཤག༢༠༠ཙམ། ལས་བྱེད་པའི་སྡོད་ཤག༩༡ལོན་པ། དེ་མིན་སྡེ་ཁག་སོ་སོའི་གཞུང་ལས་ཁང་དང་སྨན་ཁང་སོགས། ཁྱོན་ཆེ་ཆུང་མི་གཅིག་པའི་ཁང་ཤག༢༨༠ལྷག་ཡོད་པ་མ་ཟད། དཔེ་མཛོད་ཁང་དང་རྩིས་འཕྲུལ་ཁང་། ཚོད་ལྟ་ཁང་ལྟ་བུའི་སློབ་ཁྲིད་ཀྱི་སྒྲིག་ཆས་རྣམས་ཀྱང་འཐུས་ཚང་བྱུང་ཡོད།
གཞན་ཡང་སློབ་གྲྭ་འདིའི་སློབ་ཆུང་གི་ཁྲིད་བྱ་གཙོ་བོ་ཁག་ནི་བོད་རྒྱ་གྲངས་དབྱིན་དང་ཚན་རིག་ཤེས་བྱ། རོལ་དབྱངས་རིག་པ་སོགས་བསླབ་ཚན་བདུན་དང་། དམའ་འབྲིང་གི་བསླབ་བྱ་ནི་གཞུང་གི་བཀོད་སྒྲིག་ལྟར་གྱི་ཁྲིད་བྱ་ལས་གཞན། དབྱིན་རྒྱའི་སྐད་ཡིག་མ་གཏོགས་པའི་ཁྲིད་གཞི་མཐའ་དག་བོད་མིའི་སྐད་ཡིག་གིས་གཉེར་གྱི་ཡོད་ཕྱིར། གཞུང་གི་མི་རིགས་རང་སྐྱོང་སྲིད་ཇུས་ཀྱི་དགོངས་དོན་ལྟར། སློབ་གྲྭ་འདི་ཉིད་ནི་དཀར་མཛེས་ཁུལ་དར་མདོ་རྫོང་གི་གྲངས་རིག་སོགས། བོད་ཡིག་གི་སློབ་དེབ་ལག་བསྟར་ཐོག་མ་བྱེད་པའི་སློབ་གླིང་གཅིག་པུར་ཆགས་ཡོད།
ད་ལྟའི་ཆར། སློབ་གྲྭ་འདིར་སློབ་མ༢༠༠༠ལྷག་དང་དགེ་བཟོ་བ༡༥༠ལོན་པ། ལོ་རེར་གསར་ཞུགས་སློབ་མ༢༠༠ཉེ་བ་བསྡུ་ལེན་བྱེད་ཀྱི་ཡོད་ཅིང་། ཕྱིའི་ཁོར་ཡུག་གི་བཀོད་པ་དང་བར་སློབ་ཁྲིད་ཀྱི་སྒྲིག་རིམ། ནང་ཤེས་ཡོན་གྱི་སྦྱང་འབྲས་གང་གི་ཆ་ནས་ཀྱང་། དེང་རབས་ཀྱི་ཁ་ཕྱོགས་མ་བོར་བ་དང་སྲོལ་རྒྱུན་གྱི་རྣམ་པས་མཛེས་པ། དགེ་སློབ་ཀྱི་མཛའ་བརྩེ་ཟབ་པའི་བདག་ཉིད་དུ་གྱུར་ཡོད་པ་མ་ཟད། སློབ་གསོ་ནི་སྤྱི་ཚོགས་ཡར་སྐུལ་གྱི་སྒུལ་ཤུགས་ཨང་དང་བོ་ཡིན་པ་དང་། མི་རིགས་ཡར་རྒྱས་ནི་རྒྱལ་ཁབ་དར་རྒྱས་ཀྱི་སྲོག་རྩར་གཏོགས་པས། དར་མདོའི་རྫོང་ཁོངས་སུ་ཐེ་བའི་བོད་ཀྱི་གཞོན་ནུ་རྣམས་ཀྱི་ལས་སྐལ་ལེགས་བཅོས་ཀྱི་ཐད་དུ། ད་ལྟའི་བར་སློབ་གྲྭ་འདི་ཡིས་མི་ཉག་ས་ཁུལ་དུ་དངོས་ཕན་གྱི་དཔེ་བཟང་ཟླ་མེད་བསྐྲུན་ཡོད།
དེ་བས། སྐུ་ཞབས་ལུའུ་ཞུན་ལགས་ཀྱིས“སློབ་གསོ་ནི་བརྩེ་བའི་རྨང་གཞི་ལས་འཁྲུངས”པར་བསྟན་པ་བཞིན། བརྩེ་བས་ཕྱུག་པའི་སློབ་གྲྭ་འདི་གའི་དབུ་ཁྲིད་དང་དགེ་སློབ་ཡོངས་ཀྱིས་ལོ་ཟླ་མང་བོར་འབད་འབུངས་རྒྱུན་སྐྱོང་བྱས་པའི་སྟོབས་ཀྱིས། ཉེ་འཁོར་གྱི་སློབ་གྲྭ་བཅུ་ཕྲག་དག་གི་མཉམ་རྒྱུགས་འགྲན་སྡུར་ཁྲོད། བསྟུད་མར་ལོ་བཞིར་བོད་ཡིག་གི་རྒྱུགས་སྐར་ཨང་དང་བོ་ཐོབ་པ་སོགས། སློབ་བུ་ཀུན་གྱི་སྦྱངས་ཐོབ་ལ་གྲུབ་འབྲས་མངོན་གསལ་བྱུང་བས། ཞིང་ཆེན་དང་ཁུལ། རྫོང་རིམ་པའི་དབུ་ཁྲིད་ཆེ་གྲས་རྣམ་པ་སློབ་གྲྭ་འདིར་ཐེངས་མང་བོར་གཟིགས་ཞིབ་ཏུ་ཕེབས་ཏེ། སློབ་མ་རྣམས་ཀྱི་ཀུན་སྤྱོད་དང་སློབ་གཉེར་གྱི་སྐོར་ལ་གདེང་འཇོག་ཚད་མཐོན་པོ་གནང་ཡོད་པ་རེད།
མདོར་ན། ཁྱིམ་ཚང་དང་བུ་ཕྲུག་གི་འབྱུང་འགྱུར་ལ་དོ་ཁུར་ཟབ་པའི་ཁྱིམ་བདག་དང་། ཤེས་ཡོན་དང་ལྷག་བསམ་གྱིས་གཏམས་པའི་དགེ་རྒན། རང་ཉིད་དང་རིགས་ཀྱི་མདུན་ལམ་ལ་ཧུར་བརྩོན་མངའ་བའི་སློབ་བུ་མཉམ་འཛོམས་ཀྱིས་གྲུབ་པའི་སློབ་གྲྭ་འདི་ཉིད་ནི། ཁམས་མི་ཉག་ཡུལ་གྱི་ཤེས་རིག་གི་བསྟི་གནས་དཀྱེལ་ཡངས་པ་ཞིག་ཏུ་འགྱུར་བཞིན་པས་མི་ཚད། མ་འོངས་པར་སོ་སོའི་ཡུལ་སྡེ་ལ་རླབས་ཆེན་བྱས་རྗེས་གཞག་པའི་སྐྱེས་བུ་དུ་མ་འཁྲུང་བར་ཡང་། གནས་འདིའི་མང་ཚོགས་དང་དགེ་སློབ་ཐུན་མོང་གིས་ཆོད་སེམས་བརྟན་པོ་འཆང་ཡོད་དོ། །
དོ་སྣང་ཆེ་བའི་རྩོམ།
རྩོམ་གསར། 10

robotstxt: allowed

filter: keep


text:
ཀན་སུའུ་ཞིང་ཆེན་བོད་ཡིག་དཔེ་རྙིང་ཚད་ལྡན་ཡིག་ཆ་རྩོམ་སྒྱུར་ལྟེ་གནས་ཀྱི་འགན་འཁུར་བས་ཉིན་ཤས་གོང་ཡོངས་བསྒྲགས་བྱས་པར། ལྟེ་གནས་དེས་2014ལོའི་ཟླ་9པ་ནས་བཟུང་བླ་བྲང་དགོན་གྱི་བོད་ཡིག་གི་ཚད་ལྡན་ཡིག་ཆ་ཉར་ཚགས་ལེགས་སྒྲིག་དང་རྩོམ་སྒྱུར་བྱེད་འགོ་ཚུགས་ཤིང་། མིག་སྔའི་བར་བླ་བྲང་དགོན་གྱི་དཔེ་རྙིང་གི་ཚད་ལྡན་ཡིག་ཆ་ཁྲི་2ལྷག་ཙམ་ལ“གྲངས་གཞི་ཅན”མངོན་འགྱུར་བྱུང་ཡོད་པ་རེད།
བླ་བྲང་དགོན་ལ་ལོ་ངོ་སུམ་བརྒྱ་ལྷག་ཙམ་གྱི་ལོ་རྒྱུས་ལྡན་པ་དེ་ནི་བོད་བརྒྱུད་ནང་བསྟན་དགེ་ལུགས་པའི་དགོན་སྡེ་ཆེ་ཤོས་ཀྱི་གྲས་ཤིག་ཡིན་ལ། ཀྲུང་གོའི་བཀའ་བསྟན་འགྱུར་གྱི་གྲངས་འབོར་མང་ཤོས་དང་། རིག་གཞུང་ཆུ་ཚད་མཐོ་ཤོས། ཕུལ་བྱུང་མཁས་དབང་མང་ཤོས་བཅས་ཀྱི་བོད་བརྒྱུད་ནང་བསྟན་གྱི་དགོན་སྡེ་ཞིག་ཀྱང་ཡིན་པ་དེར“འཛམ་གླིང་གི་བོད་རིག་པ་གླིང”ཞེས་བརྗོད་ཀྱི་ཡོད། དགོན་སྡེ་དེར་ད་ཆ་འཐུས་སྒོ་ཚང་པོའི་ངང་ནས་དཔེ་རྙིང་རྩ་ཆེན་ཁྲི་6.8ལྷག་ཙམ་ཉར་ཚགས་བྱས་ཡོད། 1982ལོར་ཀྲུང་གོ་རྒྱལ་སྲིད་སྤྱི་ཁྱབ་ཁང་གིས་རྒྱལ་ཡོངས་ཀྱི་གཙོ་གནད་རིག་དངོས་སྲུང་སྐྱོང་ཚན་པར་གཏན་འཁེལ་བྱས་ཡོད།
བླ་བྲང་དགོན་གྱི་དཔེ་རྙིང་ཚད་ལྡན་ཡིག་ཆའི་ནང་དོན་གྱི་གྲས་སུ་མཚན་ཉིད་རིག་པ་དང་། རྒྱུད། སྨན་རྫས། ལོ་རྒྱུས། རྣམ་ཐར། བཟོ་རྩལ། གནམ་རིག བརྡ་སྤྲོད་སོགས་རིགས་10ལྷག་ཙམ་ཚུད་ཡོད་པ་དེར་གསེར་ཞུན་དང་། དངུལ་ཞུན། བྱུ་རུ། གཙུག་གཡུ། མུ་ཏིག དུང་བཅས་ཀྱི་ཞུན་མས་བྲིས་པའི《རྡོ་རྗེ་གཅོད་པ》སོགས་བོད་ཡིག་ཐོག་མར་གསར་གཏོད་དང་བོད་ཀྱི་ཆོས་ལུགས་བསྟན་པ་སྔ་དར་སྐབས་སུ་དར་ཁྱབ་བྱུང་བའི་འཛམ་གླིང་ཐོག་གི་དཔེ་ཆ་རྩ་ཆེན་མང་པོ་ཉར་ཚགས་བྱས་ཡོད་པ་རེད། བཀའ་བསྟན་འགྱུར་དེ་དག་རྒྱལ་ཁབ་ཀྱི་ནོར་བུ་ཡིན་པ་མ་ཟད་འཛམ་གླིང་ཡོངས་ཀྱི་རྒྱལ་ཁབ་ཁག་གི་ཆོས་ཕྱོགས་ལས་རིགས་ཀྱིས་དོ་སྣང་བྱ་ཡུལ་ཡང་ཡིན་པ་རེད། དེས་བོད་རིགས་ཀྱི་ཆབ་སྲིད་དང་། དཔལ་འབྱོར། རིག་གནས། ལོ་རྒྱུས། གནམ་རིག ས་ཁམས། ཆོས་ལུགས་སོགས་ལ་ཞིབ་འཇུག་བྱེད་པར་རྩ་ཆེའི་ལོ་རྒྱུས་ཀྱི་དཔྱད་གཞིའི་ཡིག་རིགས་མཁོ་འདོན་བྱས་ཡོད་པ་རེད།
ངོ་སྤྲོད་བྱས་པར་གཞིགས་ན། ལོ་གསུམ་ལྷག་ཙམ་རིང་ཀན་སུའུ་ཞིང་ཆེན་བོད་ཡིག་དཔེ་རྙིང་ཚད་ལྡན་ཡིག་ཆ་རྩོམ་སྒྱུར་ལྟེ་གནས་ཀྱིས་བླ་བྲང་དགོན་དུ་ཉར་ཚགས་བྱས་པའི་གནའ་བོའི་ཚད་ལྡན་ཡིག་ཆར་དཀར་ཆག་སྒྲིག་པ་དང་ཆབས་ཅིག་གློག་ཀླད་དུ་འབེབས་འཇུག་བྱས་ཡོད། གཞན་ཡང་ད་དུང་ཏུན་ཧོང་གི་གནའ་བོའི་བོད་ཡིག་གི་ཚད་ལྡན་ཡིག་ཆ་དང་། ལེང་ཀྲོའུ་ཡི་བོད་ཡིག་གི་རྩ་ཆེའི་གཞུང་ལུགས། ཀན་སུའུ་ཡི་ས་གནས་ཁག་གི་བོད་རིགས་ཁྱིམ་ཚང་གི་བོན་ཆོས་དང་བོད་ཡིག་གི་ཚད་ལྡན་ཡིག་ཆ་ཚང་མར་མཉམ་དུ“གྲངས་གཞི་ཅན”གྱི་དཀར་ཆག་བསྒྲིགས་ཡོད་པ་རེད།


text:
ནུབ་ལ་དྭགས་ཀྱི་ལོ་རྒྱུས་དང་མཐོང་ཐོས་ངོ་སྤྲོད་དཔྱོད་ལྡན་མགུ་བའི་གཏམ།
སོག་ཚང་བློ་བྷེ།
ལ་དྭགས་སུ་འགྲུལ་བཞུད།
སྤྱི་ལོ་༢༠༡༤ ཟླ་༧ པའི་ཚེས་༣ ནས་༧གོང་ས་སྐྱབས་མགོན་ཆེན་པོ་མཆོག་གིས་ལ་དྭགས་རྒྱལ་ས་གླེ་རུ་དཔལ་དུས་ཀྱི་འཁོར་ལོའི་དབང་ཆེན་ཐེངས་མ་༣༣པ་དང་། ལ་དྭགས་རང་གི་ས་གནས་སུ་དུས་འཁོར་དབང་ཆེན་ཐེངས་མ་གསུམ་པ་གནང་གཏན་ཁེལ་ཡོད་པས། ཕྲན་རང་དུས་དབང་ཞུ་ཞོར་དུ་གསར་འགྱུར་བསྡུ་སྒྲིག་ཏུ་ཕྱིན་པ་ཡིན། རྒྱ་གར་ཧི་མ་ཅལ་མངའ་སྡེ་ནས་སྤྱི་ལེ་བདུན་བརྒྱ་ལྷག་གི་སར་ཕྱིན་ན་ལ་དྭགས་སུ་བསླེབ་ཐུབ།ལམ་བར་དུ་རི་ལམ་དཀྱག་དཀྱོག་དང་རྒྱ་མཚོའི་ངོས་ལས་ཧྥི་ཁྲི་ཆིག་ཁྲི་བརྒལ་བའི་རི་རྒན་ལྔ་ཙམ་བརྒལ་ཏེ་འགྲོ་དགོས་པས། ས་མཐོའི་སྒང་དུ་གསོ་རླུང་དཀོན་པས་རྒྱ་གར་རླངས་འཁོར་ཁ་ལོ་བས་ང་ཚོའི་གླ་འཁོར་གཏོང་མ་ཐུབ་པར་ལས་རོགས་བོད་མི་ཞིག་ནས་གཏོང་དགོས་ཐུག་སོང་།
ལམ་བར་དུ་གསེར་ཆུར་འབོད་པའི་སྤང་ལྗོངས་དང་སྔོ་རྩྭ་གང་འཚམས་ཡོད་པའི་ས་གནས་ཤིག་ཏུ་ཞག་སྡོད་བྱས་པ་ཡིན་ལ། ས་ཚིགས་དེར་ལྕགས་ཤོག་གིས་བརྒྱབས་པའི་ཚོང་ཁང་དང་ཟ་ཁང་མང་ཙམ་ཡོད་པ་ཁག་གི་སྦྱིན་བདག་ཕལ་ཆེར་གར་འཁྱིལ་ཟངས་དཀར་གྱི་མི་ཞེ་གཅིག་རེད།ང་རང་གི་ཕ་ཡུལ་དུའང་ཟངས་དཀར་ཟེར་བའི་འབྲོག་སྡེ་ཆུང་ཆུང་ཞིག་ཡོད་པ་མ་ཟད། ང་རང་ཆུང་དུས་ཀྱི་དགེ་རྒན་བཀའ་དྲིན་ཅན་ཚང་ཡང་སྡེ་བ་དེ་ནས་ཡོང་བས།ཁོང་ཚོ་ཚང་མ་ཟངས་དཀར་ནས་ཡིན་ལབ་དུས་སེམས་ནང་ཚོར་བ་ཐག་ཉེ་འདྲ་བོ་ཅིག་སྐྱེས་སོང་། ཡ་མཚན་པོ་ཅིག་ནི་སྟོད་ཟངས་དཀར་གྱི་མི་འདི་ཚོའི་གདོང་དབྱིབས་ནི་མདོ་སྨད་འབྲོག་ཕྱོགས་ཀྱི་མི་ཚོ་དང་ཧ་ཅང་འདྲ་བ་མ་ཟད། ཁ་སྐད་ཀྱང་སྤྱིར་འབྲོག་སྐད་དང་ཡང་དགོས་སུ་མདོ་སྨད་ཟངས་དཀར་བ་ཚོའི་སྐད་ལུགས་དང་དམིགས་བསལ་འདྲ་ས་ཁ་ཤས་འདུག ཁོང་ཚོར་དབུས་སྐད་བཤད་ན་གོ་བརྡ་ཡག་པོ་འཕྲོད་དཀའ་རུང་འབྲོག་སྐད་བཤད་ན་གོ་བརྡ་གང་འཚམས་འཕྲོད་འགྲོ་བས། འབྲོམ་སྟོན་པས་འབྲོག་པའི་སྐད་ནི་ཆོས་ཀྱི་སྐད་གསུངས་བར་ངེས་ཤེས་ཅུང་བརྙེད་སོང་ལ། ཟངས་དཀར་གྱི་མི་འདི་ཚོ་མང་ཆེ་བ་གཤིས་ཀ་དྲང་པོ་དང་འཇམ་པོ།ལྷད་མེད་པ་འདྲ་བོ་མཐོང་སོང་བས་ཕ་ཡུལ་གྱི་མི་རྣམས་དྲན་གསོ་ཐེབས་པ་བྱུང་། གང་ལྟར་ཕྱིར་ཉིན་ལམ་ལ་ཆས་ཏེ་དཀྱ་མ་དཀྱོག་གི་བྱེ་མའི་རི་ལམ་མང་པོ་བརྒྱུད་དེ་ལ་དྭགས་རྒྱལ་ས་གླེ་རུ་འབྱོར་སོང་།
རྒྱལ་ས་གླེ་ནི་སྔ་མོ་ནས་ལ་དྭགས་རྒྱལ་པོ་རྣམས་ཀྱིས་མཁར་ཐོག་མ་རྣམ་རྒྱལ་རྩེ་སོགས་བཙུགས་ཏེ་ཆོས་སྲིད་ཀྱི་ལྟེ་གནས་བྱས་པས། དགོན་པ་དང་གྲོང་པ་མང་པོ་འདུས་ཏེ་གང་འཚམས་རྒྱ་ཆེན་པོར་ཆགས་ཡོད་པ་མ་ཟད། རི་ཆུང་ཆུང་རེ་རེའི་མགོ་ལ་དགོན་པ་དང་ཕོ་བྲང་སོགས་བརྩིགས་ནས་ས་ཆ་ཆགས་དབྱིབས་དང་སེང་གེ་གཙང་བོའི་རྒྱུ་ཕྱོགས། མཁར་དང་གྲོང་པ་གང་ལ་བལྟས་ཀྱང་བོད་ཀྱི་རྒྱལ་ས་ལྷ་སའི་པར་རྙིང་ཁག་པར་བཀབ་པ་ལྟ་བུར་གདའ། འོན་ཀྱང་། ལ་དྭགས་ས་ཆ་འདི་ནི་རྒྱ་ནག་དང་པ་ཀི་སི་ཐན་ལ་ས་མཚམས་འདབས་འབྲེལ་རྐྱེན། དམག་ཇུས་ཀྱི་རྟེན་གཞི་ཧ་ཅང་གལ་གནད་ཆེན་པོར་སོང་། དམག་སྒར་དང་དམག་དཔུང་ཧ་ཅང་མང་པོ་ཡོད་པའང་རྒྱལ་ས་ལྷ་ས་དང་འདྲ་སེ་འདུག
རེད་དེ། དམག་དཔུང་འཕོན་ཆེ་ཡོད་པ་དེས་དོན་དངོས་སྟེང་ལ་དྭགས་པ་ཚོར་ཁེ་ཕན་ཆེན་པོ་བྱུང་ཡོད་པ་ཚོར་བྱུང་། གླེ་ས་གནས་སུ་སློབ་གྲྭ་བསྡོམས་སུམ་བརྒྱ་ཙམ་དང་དགོན་སྡེ་མང་པོའི་སྟེང་། དམག་དཔུང་གིས་འགྲིམ་འགྲུལ་སྟབས་བདེ་དང་ལ་དྭགས་པ་ཤིན་ཏུ་མང་པོ་ཅིག་དམག་དཔུང་དང་ལྟོས་འབྲེལ་གྱི་ལས་ཀ་བྱས་ཏེ། འཚོ་བའི་དཀའ་ངལ་ཅན་མཐོང་དཀོན་པོ་རེད། ལྷག་པར་ལ་དྭགས་ས་གནས་ནི་གཏོར་བཤིག་མ་ཐེབས་པའི་བོད་ཀྱི་རིག་གཞུང་གི་ཁྱད་གཤིས་ཡོད་ས་ཅིག་ཡིན་པས། ཡུལ་བསྐོར་སྤྲོ་འཆམ་པ་ཧ་ཅང་མང་པོ་ཅིག་ལོ་རེ་རེར་དབྱར་ཁ་བལྟ་བསྐོར་དུ་ཡོང་བཞིན་པ་དེས་དཔལ་འབྱོར་ཁེ་ཕན་དང་ཡར་རྒྱས་ཀྱི་བཟོ་མི་འདྲ་བ་ཅིག་འཐོན་བཞིན་པ་རེད།
དེ་ལས་ཀྱང་སྤྲོ་སྣང་འཕེལ་བ་ཞིག་ནི་རྒྱལ་ས་གླེ་ནང་དུ་ཚོང་ཁང་དང་ཟ་ཁང་ཚང་མ་ཐ་ན་ཁ་ཆེའི་ཚོང་ཁང་སྒོ་བྱང་དུའང་བོད་ཡིག་རྐྱང་བྲིས་འདུག་པས། ལ་དྭགས་པ་ཚོ་སྐད་ཡིག་དང་རིག་གཞུང་རྒྱུད་འཛིན་ཐད་ཧུར་པོ་ཡོད་པ་མཐོང་སོང་།
ལ་དྭགས་ཀྱི་མེས་པོ།
དེ་ལྟ་བུ་བོད་ཡུལ་དང་འདབས་འབྲེལ་ཆོས་རིག་གོམས་གཤིས་གང་ཅི་བོད་དང་ཧ་ཅང་འདྲ་མཚུངས་ཡིན་པའི་ཡུལ་འདིའི་བྱུང་བ་སྙིང་བསྡུས་ཤིག་བྲིས་ན། བོད་མི་དོ་སྣང་ཅན་ཚོར་ཕན་ཁྱད་ངེས་པར་འདོན་ཐུབ་མོད།ད་ལྟ་བར་དྲ་ཐོག་ཚོར་སྣང་ཙམ་རེ་འབྲི་མཁན་བྱུང་བ་མ་གཏོགས། ལོ་རྒྱུས་དངོས་འབྲི་མཁན་མཐོང་ལམ་དུ་མ་གྱུར་བས་རྟ་ཁལ་བུང་བུས་ཁུར་ཏེ་ལ་དྭགས་ལོ་རྒྱུས་ཀྱི་དཀྱུས་སུ་འཇུག་ན།
ལ་དྭགས་ལོ་རྒྱུས་སྨྲ་བ་བཀྲ་ཤིས་རབ་རྒྱས་སོགས་ཀྱིས་རྒན་རབས་རྣམས་ཀྱི་ངག་རྒྱུན་བཀོད་པའི་ནང་དུ། ལ་དྭགས་ཀྱི་ས་ལའང་བོད་ཀྱི་ཡུལ་དབུས་དང་འདྲ་བར་མིའི་འགྲོ་བ་བྱུང་སྔ་བོ་ཡིན་ཁོངས་ནས། ཐོག་མའི་ཆར་ལ་དྭགས་སུ་གནས་འཆའ་བའི་མི་རིགས་ནི་རོང་ཕྱོགས་ནས་ཡར་མཆེད་པ་མོན་རིགས་དང་རྡ་ཧ་ནུ་འབྲོག་རིགས་ཡིན་པར་གྲགས་ཤིང་། བོད་ཀྱི་ལོ་རྒྱུས་རྒྱ་བོད་ཡིག་ཚང་དང་རུས་མཛོད་ཁ་ཤས་སུ་གསལ་བ་ལྟར་ན། མོན་པ་རིགས་གསུམ་བྱུང་བ་ནི།མོན་རང་རྒྱུད་པ་དང་། རྒྱ་བོད་མཚམས་ཀྱི་མི་ཉག། རྐོང་པོ་དང་གསུམ་མོ།། ཞེས་འཁོད་ཡོད་པས། ཤར་མོན་རྟ་དབང་ནས་བཟུང་འབྲུག་དང་འབྲས་ལྗོངས། བལ་ཡུལ་ནང་གི་མངའ་རིས་ཡ་རྩེ་རྒྱལ་ཁོངས་ནས་ལ་དྭགས་བར། རོང་ཁུལ་གྱི་གདོད་མའི་མི་རིགས་མང་པོར་མོན་པ་རང་དུ་འབོད་ཀྱིན་ཡོད་པ་མ་ཟད། དེའང་བོད་མིའི་རུས་རྙིང་པ་ཞིག་ཏུ་རུས་མཛོད་ཁ་ཤས་ནང་ངོས་འཛིན་བྱས་ཡོད་ཅིང་།
རྡ་ཧ་ནུ་ཟེར་བ་ནི་ཆོས་ལུགས་ཀྱི་ཆ་ནས་མང་པོ་ཅིག་འབྲི་གུང་བཀའ་བརྒྱུད་ཡིན་མོད། གདོང་གི་དབྱིབས་དང་ཤ་མདོག་བཅས་ནུབ་ཕྱོགས་པ་དང་ཧ་ཅང་འདྲ་བོ་ཡོད་ལ། ལོ་རྒྱུས་སྨྲར་བ་མང་པོས་ནུབ་ཕྱོགས་གྷི་རི་སི་ཡི་མ་ས་རྡོ་ནི་ཡན་གྱི་རྒྱལ་པོ་གྲགས་ཅན་ཨ་ལེགས་ཟན་རྡར་གྱི་དམག་རྒྱུད་ཡིན་པར་བཤད།
གང་ལྟར་རིམ་པར་ལ་དྭགས་ཞང་ཞུང་གི་མངའ་ཞབས་སུ་ཚུད་དེ་དུས་ཡུན་རིང་སོང་ནའང་། སྲོང་བཙན་སྐབས་ཞང་ཞུང་བོད་ཀྱིས་གཏོར་ཕམ་བཏང་སྟེ་བོད་ཁོངས་སུ་བཅུག་པ་ནས་ལ་དྭགས་ཀྱང་བོད་ཀྱི་མངའ་འབངས་དུ་གྱུར།
ལ་དྭགས་ཀྱི་རྒྱལ་པོ་བྱུང་བ།
དུང་དཀར་ཚིག་མཛོད་ལྟར་ན་བོད་རྒྱལ་ཐ་མ་གླང་དར་རང་ལོ་སོ་དགུར་སླེབས་པ་སྤྱི་ལོ་༨༤༡ལོ་ནས་ལོ་གཅིག་དང་ཟླ་བ་ཁ་ཤས་རྒྱལ་པོ་བྱས་ཤིང་། ཐོག་མའི་ཟླ་བ་དྲུག་རིང་སྔར་སྲོལ་ལྟར་ཚུལ་མཐུན་བྱས་ཏེ།འབྲི་ཡི་གཙུག་ལག་ཁང་དང་སྤ་བྲོ་སྟག་ཁུག་གི་གཙུག་ལག་ཁང་སོགས་བཞེངས། དེ་ནས་རིང་པོ་མ་སོང་བར་རྒྱ་ནག་ནས་བོན་པོ་འགའ་ཞིག་གིས་བོད་ཀྱི་ཆབ་སྲིད་ཕུང་བའི་མཐུ་སྔགས་བྱས་པའི་དངོས་པོ་ཁག་གསུམ་རྒྱལ་པོ་དང་། བཙུན་མོ། བློན་པོ་བཅས་ལ་ལག་རྟགས་སུ་བསྐུར་བ་འབྱོར་རྗེས་རྒྱལ་བློན་བཙུན་མོ་རྣམས་སེམས་གྱུར་ནས་ཆོས་ཁྲིམས་བཤིག་པའི་ངན་གྲོས་བཤམས། ཞེས་གསལ་བ་ལྟར། རྒྱལ་པོ་གླང་དར་གྱིས་ཆོས་ལུགས་རྩ་མེད་ཀྱི་སྲིད་ཇུས་ལག་བསྟར་བྱས་རྐྱེན། སྤྱི་ལོ་༨༤༢ ལོར་གླང་དར་ལྷ་ལུང་དཔལ་རྡོར་གྱིས་བསད་དེ་བོད་ཁམས་སིལ་འཐོར་དུ་གྱུར།
དེའི་རིང་བཙན་པོའི་གདུང་རྒྱུད་དངོས་མ་འོད་སྲུང་དང་གདུང་སྲས་རྫུན་མ་ཡུམ་བརྟན་བར་འཐབ་རྩོད་མང་པོ་བྱུང་སྟེ་མཐར་འབངས་གྱེན་ལོག་སྐབས། འོད་སྲུང་གི་གདུང་རྒྱུད་མངའ་བདག་དཔལ་འཁོར་བཙན་དཀྲོངས་ཏེ་དེའི་བུ་ཆེ་བ་སྐྱིད་ལྡེ་ཉི་མ་མགོན་དང་ཆུང་བ་ཁྲི་བཀྲ་ཤིས་བརྩེགས་པ་དཔལ་མངའ་རིས་སུ་བྲོས།
མངའ་རིས་ནི་ཆོས་རྒྱལ་གྱི་གདུང་རྒྱུད་ཚོས་དབང་བསྒྱུར་ཆབ་འབངས་སུ་གཏོགས་པའི་དོན་ཡིན་ཞིང་། མངའ་རིས་སྐོར་གསུམ་ནི་ལི་དང་བྲུ་ཤ། སྦལ་ཏི་གསུམ་བསྐོར་གཅིག།(དེང་སང་མང་ཆེ་བ་པ་ཀི་སི་ཐན་ཁོངས་སུ་ཡོད) མང་ཡུལ།(ལ་དྭགས) ཟངས་དཀར། སྤུ་ཧྲེངས་གསུམ་སྐོར་གཅིག། ཞང་ཞུང་། ཁྲི་སྡེ་སྟོད། ཁྲི་སྡེ་སྨད་སྐོར་གཅིག་བཅས་མངའ་རིས་སྐོར་གསུམ་དུ་གྲགས་ཤིང་། སྟོད་ཕྱོགས་སུ་བྲོས་མཁན་ཁྲི་བཀྲ་ཤིས་བརྩེགས་པ་དཔལ་ལ་སྟོད་དུ་བསྡད་པ་དང་། སྐྱིད་ལྡེ་ཉི་མ་མགོན་མངའ་རིས་སུ་བྲོས་ཏེ་མངའ་རིས་སྐོར་གསུམ་ཐབས་མཁས་ཀྱིས་དབང་དུ་བསྡུས། ཁོང་དང་ཡུམ་ཅོག་རོ་བཟའ་ལ་སྲས་རིག་པ་མགོན་དང་བཀྲ་ཤིས་ལྡེ་མགོན། ལྡེ་གཙུག་མགོན་གསུམ་བྱུང་། དེ་ཚོ་ལས་ཆེ་བ་རིག་པ་མགོན་གྱིས་ལ་དྭགས་བཟུང་སྟེ་ལ་དྭགས་རྒྱལ་རབས་བྱུང་འགོ་བརྩམས།
ལ་དྭགས་པ་རྣམས་རྒྱལ་རབས་མང་པོ་ཅིག་གི་རིང་བོད་ཀྱི་ཆོས་རིག་གཙང་མའི་ངོ་བོར་གནས་ཡོད་ནའང་། རྒྱལ་ཐོག་༢༤ འཇམ་དབྱངས་རྣམ་རྒྱལ་སྐབས་སུ་སྦལ་ཏི་དང་དམག་འཁྲུག་གིས་སྦལ་ཏི་ཁ་ཆེ་རྒྱལ་པོས་བཙོན་དུ་བཟུང་། དེའི་རིང་ཁ་ཆེ་རྒྱལ་པོས་རང་གི་སྲས་མོར་འཇམ་དབྱངས་རྣམ་རྒྱལ་ལ་ཞབས་ཏོག་བསྒྲུབས་བཅུག་སྟེ། མཐར་འཇམ་དབྱངས་རྣམ་རྒྱལ་གློད་གྲོལ་སྐབས་སྲས་མོ་དེ་ཁབ་ཏུ་གསོས་ནས་ལ་དྭགས་དུ་ཁྲིད། དེ་ལ་བརྟེན་ལ་དྭགས་སུ་སྦལ་ཏིའི་ཁ་ཆེ་མང་པོ་སླེབས་འགོ་བཙུགས་པ་དང་། ལ་དྭགས་རྒྱལ་བློན་ཚོས་བོད་ཡིག་མ་གཏོགས་མི་མཁྱེན་པས་རྒྱལ་ཁབ་གཞན་ལ་འབྲེལ་བ་འཛིན་པར་ཁ་ཆེའི་ཡི་གེ་བྲི་བར། ཕོ་བྲང་དུ་ཁ་ཆེའི་དྲུང་ཡིག་ཁག་ཅིག་ཉར་བ་ནས་བཟུང་ལ་དྭགས་སུ་ཁ་ཆེའི་ཡི་གེའང་དར་འགོ་བརྩམས་འདུག
དེའི་བུ་སེངྒེ་རྣམ་རྒྱལ་ནི་ལ་དྭགས་རྒྱལ་རབས་ཡོངས་ཀྱི་ནང་མངའ་ཐང་དར་ཤོས་ཡིན་པས། དེང་སང་གི་བོད་ཀྱི་གུ་གེ་ཕྱི་ནང་དང་ཁ་ཆེའི་ཡུལ་ཕྱོགས་ཁ་ཤས། སྤྱི་ཏི་དང་མ་ན་ལི། བལ་ཡུལ་གྱི་ས་ཁོངས་ཁ་ཤས་ཀྱང་དབང་འོག་ཏུ་བསྡུས་པར་བཤད།
རྒྱལ་རབས་༢༧ བདེ་ལེགས་རྣམ་རྒྱལ་དུས་ལ་དྭགས་ཀྱིས་དགེ་ཕྱོགས་སུ་ཚུར་རྒོལ་ལན་མང་བྱས་པས། ༧གོང་ས་ལྔ་བ་ཆེན་པོའི་བཀའ་ལུང་བཞིན་བཀྲས་ལྷུན་བཀའ་བཅུ་སོག་པོ་དགའ་ལྡན་ཚེ་དབང་གིས་དམག་སྤྱི་བྱས་ཏེ། བོད་སོག་གི་དམག་ལ་དྭགས་སུ་དྲངས་ནས་རྒྱལ་བློན་འཁོར་བ་དང་བཅས་པ་ཕམ་པར་བྱས་པས། ལ་དྭགས་རྒྱལ་པོ་ཁ་ཆེ་ཡུལ་ཀཤི་མེར་དུ་བྲོས་བྱོལ་གྱིས་དམག་རོགས་ཞུས་པར། ཁ་ཆེའི་དམག་མང་པོ་མངའ་རིས་སྤི་ཐུབ་ཏུ་ལྷགས་ཏེ་སྐྱེ་བོ་ཉེས་མེད་མང་པོའི་སྲོག་འཕྲོག་པ་དང་ཆོས་ལུགས་བསྒྱུར་དུ་བཅུག་ནའང་། མཐར་ཁ་ཆེའི་དམག་དཔུང་ཡང་སོག་པོ་དགའ་ལྡན་ཚེ་དབང་གིས་ཡོངས་སུ་ཕམ་པར་བྱས།
ལ་དྭགས་རྒྱལ་བློན་རྣམ་པས་འབྲུག་སྐྱབས་མགོན་མི་ཕམ་དབང་པོ་ལ་ཞུ་བ་གསོལ་ནས་བར་ཆིངས་གནང་བཅུག་སྟེ་དགའ་ལྡན་ཚེ་དབང་གི་ཞབས་སུ་མགོ་སྒུར་བས། གནོད་པ་མ་བྱས་པར་མཁར་གཞིས་ཁག་ཅིག་གནང་སྟེ་རང་འཇགས་ས་སྲུང་དུ་བསྐོས་པ་དང་ལྷན། ལོ་རེ་བཞིན་བོད་གཞུང་ལ་ཁྲལ་འུ་མང་པོ་མཇལ་དགོས་པ་དང་ལོ་ཕྱག་པ་གཏོང་དགོས་པའི་གཏན་འབེབས་བྱས་པ་ལ་དྭགས་རྒྱལ་རབས་སུ་གསལ།
ལ་དྭགས་ཀྱི་ཉེ་རབས་ལོ་རྒྱུས།།
སྤྱི་ལོའི་དུས་རབས་བཅུ་དགུ་བའི་ནང་(སྤྱི་ལོ་༡༨༣༤)དུ་དེང་སང་པཱ་ཀི་སི་ཐན་ནང་གི་ལ་ཧོར་གྱི་སིག་རྒྱལ་པོ་གྲགས་ཅན་མ་ཧ་ར་ཇ་གྷོ་ལབ་སིང་གི་དམག་སྤྱི་ཡིན་པ། དེང་སང་རྒྱ་གར་གྱི་འཇའ་མོ་རྡོག་ར་ནས་ཡིན་པ་ཛོ་ར་ཝར་སེང་ནས་ལ་དྭགས་སུ་དམག་དྲངས་ཏེ་སུན་བཙེར་ཐེངས་མང་བྱས་སྟབས། ལ་དྭགས་རྒྱལ་པོ་ཚེ་དཔལ་རྣམ་རྒྱལ་བོད་ཕྱོགས་སུ་བྲོས་བྱོལ་བྱས།
ལ་དྭགས་བཀའ་བློན་དངོས་གྲུབ་བསྟན་འཛིན་གྱིས་ཛོ་ར་ཝར་སིང་ལ་མགོ་བསྒུར་ཏེ་རང་ཉིད་ལ་དྭགས་ས་སྤྱོད་པའི་ཁྲི་ལ་བསྡད། སྤྱི་ལོ་༡༨༤༡ ནས་བོད་གཞུང་ལ་ལ་དྭགས་པས་སྒྲུབ་དགོས་ཀྱི་ཁྲལ་འུ་མང་པོ་ཕྱིར་འཐེན་དང་འབྲེལ། ལ་དྭགས་དང་སིག་དམག་འཕོན་ཆེ་མངའ་རིས་ཕྱོགས་སུ་འབྱོར་ཏེ་བཙན་འཛུལ་བྱུང་། དེ་ལ་བོད་དམག་གིས་འཐབ་འཁྲུག་བྱས་ཀྱང་གླག་མ་ཁེལ་མོད། དགུན་ཁ་གངས་ཤུགས་ཆེན་བབས་ཏེ་སིག་དམག་ཕལ་ཆེ་བ་འཁུམས་བསྡད་སྐབས་དང་བསྟུན། བོད་དམག་གིས་ཕར་རྒོལ་བྱས་ཏེ་ཛོ་ར་ཝར་སིང་དམར་གསོད་ཀྱིས་སིག་དམག་མང་ཆེ་བ་དང་ལ་དྭགས་བཀའ་བློན་གཉིས་བཙོན་དུ་བཅུག
བོད་དམག་གིས་ལ་དྭགས་གླེ་དང་མལ་ལེ་སུམ་ཅུ་ཙམ་ལས་མེད་པ་ལྡུམ་རར་སྒར་བཏབ་ཏེ་བསྡད་པར། མ་ཧ་ར་ཇ་གྷོ་ལབ་སིང་གིས་དམག་མི་བརྒྱད་སྟོང་ཙམ་བཏང་ནས་བོད་དམག་ཕམ་ཉེས་བཟོས་པ་དང་ལྷན། མདའ་དཔོན་གཉིས་དང་དམག་མི་དྲུག་ཅུ་ཙམ་བཙོན་འཇུག་བྱས་པས། ཐ་མ་བོད་དང་སིག་གཉིས་ཞི་འགྲིག་བྱས་ཏེ་བར་ཆིངས་བཞག། ལ་དྭགས་རྒྱལ་པོ་མཆེད་གཉིས་རྒྱལ་མོ་དང་བཅས་པ་བོད་ནས་རང་འཇགས་ཕྱིར་ཕེབས་ཀྱང་། རྒྱལ་པོ་ཚེ་དཔལ་རྣམ་རྒྱལ་སིག་རྒྱལ་པོས་ཁྲི་ལས་ཕབ་སྟབས་དེ་བཟུང་ལ་དྭགས་རྒྱལ་པོ་རྣམས་དབང་ཆ་མེད་པར་རྡོག་ར་རྒྱལ་ཁོངས་སུ་ཤོར།
ལ་དྭགས་ཀྱི་དེང་རབས།
སྤྱི་ལོ་༡༩༤༧ ལོར་རྒྱ་གར་དང་པ་ཀི་སི་ཏན་དབྱིན་ཇུས་གཡོ་ཇུས་འོག་ཁ་བྲལ་དུ་འགྲོ་སྐབས། ལ་དྭགས་ནི་རྡོག་ར་རྒྱལ་ཁོངས་སུ་ཡོད་པས་རང་བཞིན་གྱིས་རྒྱ་གར་གྱི་འཇའ་མོ་དང་ཀཤི་མེར་མངའ་སྡེའི་ཁོངས་ཚུད་ནའང་། སྤྱི་ལོ་༡༩༤༨ ལོར་པ་ཀི་སི་ཏན་དམག་དཔུང་གིས་ལ་དྭགས་སུ་བཙན་འཛུལ་བྱས་ཏེ་ཟངས་དཀར་དང་གར་འཁྱིལ་དབང་འོག་ཏུ་བསྡུས་པ་མ་ཟད། ལ་དྭགས་གླེ་དང་སྤྱི་ལེ་༣༠ ཙམ་གྱི་བར་ཐག་ལས་མེད་སར་སླེབས་པས། རྒྱ་གར་མཁའ་དམག་དང་རྐང་དམག་གིས་འཐབ་འཁྲུག་བྱས་ཏེ་ཟངས་དཀར་དང་ལ་དྭགས་ཀྱི་ས་ཆ་བྱིངས་ནས་པ་ཀི་སི་ཏན་དམག་ཕྱིར་ཕུད་བཏང་ཡོད་རུང་། གར་འཁྱིལ་དུ་སྤྱི་ལོ་༡༩༦༥ དང་༡༩༧༡ དང་༡༩༩༩ བཅས་དམག་འཐབ་ལན་མང་བྱེད་དགོས་བྱུང་ཡོད།
སྤྱི་ལོ་༡༩༦༠ ནས་བཟུང་ལ་དྭགས་ཧིན་དུ་དང་ཁ་ཆེ་གཙོ་ཆེ་བའི་འཇའ་མོ་དང་ཀཤི་མེར་མངའ་སྡེའི་ཁོངས་སུ་བཅུག་པར་ལ་དྭགས་ནང་པ་ཚོའི་འདོད་པ་མ་ཁེངས་པ་དང་ཡི་མི་རང་པ་ཆེན་པོ་བྱུང་བཞིན་པའི་སྐབས། སྤྱི་ལོ་༡༩༨༩ ལོར་ལ་དྭགས་དགེ་བསྐོས་ཤིག་ཁ་ཆེས་དམར་གསོད་བྱས་རྐྱེན། ལ་དྭགས་ནང་ཚོགས་ཀྱིས་ཁ་ཆེ་དང་ལྷན་སྤྱི་ཚོགས་དང་དཔལ་འབྱོར་འབྲེལ་ལམ་བཅད་དེ། ཁོང་ཚོ་ཐད་ཀར་དབུས་གཞུང་གིས་འཛིན་སྐྱོང་བྱེད་དགོས་པར་རེ་བ་བཏོན། སྤྱི་ལོ་༡༩༩༣ ལོར་རྒྱ་གར་དབུས་དང་མངའ་སྡེ་གཞུང་གི་མོས་མཐུན་ལྟར། ལ་དྭགས་རི་ལྗོངས་རང་སྐྱོང་ས་ཁུལ་དུ་གཏན་འབེབས་ཀྱིས་༡༩༩༥ ལོར་དངོས་སུ་ལག་བསྟར་དུ་ཕབ། ལ་དྭགས་ཆོས་རྒྱལ་གྱི་གདུང་རྒྱུད་རྣམས་རྒྱལ་ཐོག་བཞི་བཅུ་ཙམ་སོང་ནས་ད་དུང་ཡང་གདུང་རྒྱུད་མ་ཆད་པར་བསྡད་ཡོད་ཀྱང་། མི་སེར་དཀྱུས་མའི་ངོ་བོ་མ་གཏོགས་དམིགས་བསལ་དབང་དང་ཐོབ་ཐང་འདྲ་ཅི་གང་མེད་པར་བཤད།
ལ་དྭགས་དུ་བོད་མི་སྐྱབས་བཅོལ་བ།
ལ་དྭགས་ནང་སྤྱི་ལོ་༡༩༥༩ ལོ་ཙམ་ནས་བོད་མི་མང་པོ་སྐྱབས་བཅོལ་དུ་སླེབས་ཏེ་རྒྱལ་ས་གླེ་གཅིག་པུར་བོད་མི་སུམ་སྟོང་ལྔ་བརྒྱ་ལྷག་གཞིས་ཆགས་བརྒྱབས་ཡོད་ཅིང་། བྱང་ཐང་ཁུལ་དུ་བོད་མི་སྐྱབས་བཅོལ་བ་བཞི་སྟོང་ཙམ་འབྲོག་ལས་ཁོ་ན་གཉེར་བཞིན་བསྡད་ཡོད་པ་རེད། རྩ་བའི་ལ་དྭགས་པ་ཚོ་ནི་གཤིས་ཀ་འཇམ་པོ་དང་སེམས་རྒྱུད་བཟང་པོ།ཆོས་དད་ཆེ་བ་དང་གཡོ་སྒྱུ་ཆུང་བ། བོད་མི་དང་སྐད་ཡིག་གོམས་གཤིས་གང་ཅི་འདྲ་བོ་ཡིན་པས། སྐྱབས་བཅོལ་བོད་མི་ཚོ་ལ་དེ་ཙམ་དཀའ་ངལ་ཆེན་པོ་འཕྲད་བཞིན་མེད་ནའང་། མཚམས་ལན་རེར་ལས་སྣེ་འགོ་བྱེད་རེ་ཟུང་གིས་བྱེད་སྟངས་ཁྱད་མཚར་བོ་དང་དབྱེ་འབྱེད། ཐུབ་ཚོད་དང་ཐོབ་ཐང་གཏན་ནས་མི་མཚུངས་པ་དེ་འདྲའང་ཅུང་ཙམ་བྱུང་བཞིན་པ་ནི་མིའི་སྤྱི་ཚོགས་ཀུན་གྱི་ཆོས་ཉིད་རེད།
མདོར་རྩ་ཟངས་དཀར་དང་གར་འཁྱིལ་སོགས་མ་ཚུད་པའི་ལ་དྭགས་གཅིག་པུའི་ས་ཁྱོན་ལ་སྤྱི་ལེ་གྲུ་བཞི་མ་ཆིག་འབུམ་བརྒྱད་ཁྲི་ཙམ་ཡོད་ཅིང་། མི་གྲངས་འབུམ་ཁ་ཤས་གནས་འཆའ་བཞིན་པ་དང་། གྲོང་གསེབ་མང་ཆེ་བའི་ཕྲུ་གུ་ཚོར་སློབ་སྦྱོང་འཐོབ་ཀྱིན་པ་དང་ཆབས་ཅིག། རྒྱ་གར་ལྷོ་ཕྱོགས་གདན་ས་ཁག་ནང་དུའང་ལ་དྭགས་པ་དགེ་བཤེས་ལྷ་རམས་གྲགས་ཅན་མང་པོ་ཡོད། དཔེར་ན། དེང་སང་གི་དགའ་ལྡན་ཁྲི་པ་རི་རྫོང་རྒྱལ་སྲས་རིན་པོ་ཆེ་ལ་དྭགས་རྒྱས་སྲས་ཤིག་ཡིན་པ་སོགས། ལ་དྭགས་ལོ་རྒྱུས་བྱུང་བ་མདོ་ཙམ་བརྗོད་པའོ།།།།


text: བོད་ཀྱི་རང་དབང་། སྐུ་ཞབས་ཨེ་ལི་ཡ་ཊི་ སི་པར་ལིང་རྗེས་དྲན་གཟེངས་རྟགས། འཐབ་རྩོད་ཆེད་འཐབ་ཇུས་ལྡན་པའི་རྣམ་དཔྱོད་འགྲན་སྡུར། སྐུ་ཞབས་ཨེ་ལི་ཡ་ཊི་ སི་པར་ལིང་མཆོག་གིས་སྐུ་ཚེ་ཧྲིལ་པོའི་རིང་བོད་ཀྱི་རང་དབང་རང་བཙན་ འཐབ་རྩོད་ཆེད་ཁ་ཞེ་གཉིས་མེད་ཀྱིས་རྒྱབ་སྐྱོར་གནང་བ་དང་། བོད་ཀྱི་ལོ་རྒྱུས་དང་འབྲེལ་བའི་ རླབས་ཆེའི་མཛད་རྗེས་རྣམས་ལ་རྗེས་དྲན་དང་རྒྱུན་འཛིན་ཞུ་ཆེད། “ཨེ་ལི་ཡ་ཊི་སི་པར་ལིང་རྗེས་དྲན་གཟེངས་རྟགས་” གསལ་བསྒྲགས་ཞུ་རྒྱུ་ཡིན། རྗེས་དྲན་གྱི་གཟེངས་རྟགས་འདི་དམ་པ་ཁོང་གི་གྲོགས་པོ་ ཅི་ཅི་ ཝི་སི་ཀོན་ཏི་དང་། (Cicci Visconti) རོ་སྦེར་ཏོ་ ཝེ་ཏ་ལི། (Roberto Vitali) ཕིི་ཌི་རི་ཀ་ ཝན་ཏུ་རི་ (Federica Venturi) བཅས་ནས་མཐུན་འགྱུར་དང་དབུ་འཛུགས་གནང་བ་ ཞིག་རེད།གཟེངས་རྟགས་དེའི་དམིགས་ཡུལ། ༡༽ བོད་དོན་བདེན་མཐའ་གསལ་བའི་ཉིན་མོ་སླེབས་པར། ༢༽ འཆར་གཞི་དང་ལྡན་པའི་འཆར་སྣང་མཁོ་གྲུབ་ཞུ་ཆེད་ཡིན་པ་དང་། དེ་ནི་རྩོམ་ཡིག་དང་། སྙན་ངག །གཞས་ཚིག རི་མོ་སོགས་སྒྱུ་རྩལ་གང་རུང་ནང་ཡིན་ཆོག འགྲན་སྡུར་ནང་མཉམ་བཞུགས་གནང་མཁན་ཚོས་ད་ལྟའི་བོད་དོན་འཐབ་རྩོད་ཀྱི་གནས་སྟངས་དེ་ གོམས་པ་མདུན་སྤོས་ཡོང་བར་ཕུགས་དང་ཕྲལ་སེལ་གང་གི་ཆ་ནས་ཀྱང་ཐབས་ཇུས་དང་བསམ་བློ་ གསར་པ་ཞིག་ཐོག་འཆར་སྣང་དགོས་པ་རེད། དེ་ཡང་། བཟང་ཤོས་བྱུང་ན་བོད་ཕྱི་ནང་གཉིས་ཀའི་ ད་ལྟའི་གནས་སྟངས་སེམས་ལ་བཅངས་པའི་ཐོག་ནས་ལག་བསྟར་བྱ་ཐུབ་རྒྱུ་ཡོད་པ་ཞིག་དགོས་ཀྱང་། བོད་ཕྱི་ནང་གཉིས་ཀྱི་གནས་སྟངས་དབྱེ་ནས་ འཆར་གཞི་གཏིང་ན་ཡང་ཆོག། འཛུལ་ཞུགས་གནང་མཁན་ ཚོས་འཆར་གཞི་རིང་ཐུང་ལ་ལྟོས་མེད། འཆར་སྣང་དེ་དག་བོད་པའི་ཆབ་སྲིད་དང་། ཞི་བའི་འཐབ་རྩོད། [...]


text:
ལོ་27ཡིན་པའི་བྱམས་པ་ཆོས་འཕེལ་ནི་ཡུན་ནན་ཞིང་ཆེན་བདེ་ཆེན་ཁུལ་སེམས་ཀྱི་ཉི་ཟླ་གྲོང་ཁྱེར་རྒྱལ་ཐང་གྲོང་རྡལ་གྱི་ཞིང་བ་སྤྱིར་བཏང་བ་ཞིག་གི་ཁྱིམ་ནས་སྐྱེས་ལ། 2008ལོར་ཁོས་དམག་མི་ཞིག་བྱེད་པའི་ཕུགས་བསམ་འཁྱེར་ནས་གཟི་བརྗིད་ཀྱིས་དམག་ལ་ཞུགས་ཤིང་། ཡུན་ནན་དམག་ཁུལ་གྱི་དམག་སྡེ་77335ནས་དམག་སྐུལ་དང་ལེན་བྱས་པ་རེད། དམག་ལ་ཞུགས་པའི་སྐབས་སུ་ཁོའི་སྦྱང་འབྲས་སོ་སོ་དམིགས་སུ་ཐོན་པས་བསྟུད་མར་ལོ་གཉིས་ལ་ཕུལ་བྱུང་དམག་མིའི་བྱ་དགའ་ཐོབ་ཅིང་། དེ་རྗེས་དམག་སྡེ་ཡིས་ཁོ་ཁྲིང་ཏུའུ་དམག་ཁུལ་གྱི་ཁ་ལོ་བ་སྦྱོང་བརྡར་གྱི་རུ་ཆེན་གཉིས་པར་ཟླ་7གྱི་རིང་ལ་ཁ་ལོ་བའི་ལག་རྩལ་སྦྱང་བར་མངགས་པ་རེད། ཁ་ལོ་བའི་ལག་རྩལ་སྦྱང་བའི་སྐབས་སུ་ཡང་རང་གི་གླུ་ལེན་གྱི་དགའ་ཕྱོགས་དེ་མ་བསྐྱུར་བར་དམག་ཁུལ་གྱི་མེས་རྒྱལ་ལ་དགའ་བའི་གླུ་དབྱངས་ལེན་ཞེས་པའི་འགྲན་བསྡུར་ལ་ཞུགས་ཤིང་བྱ་དགའ་ཨང་གཉིས་པ་ཐོབ་པ་རེད།
2010ལོར་བྱམས་པ་ཆོས་འཕེལ་གཟི་བརྗིད་ཀྱིས་དམག་མཐར་ཕྱིན་ཞིང་ཕྱིར་རང་ཡུལ་དུ་ལོག་ལ། རོལ་མོ་དང་ཁྱད་པར་དུ་བོད་ཀྱི་སྲོལ་རྒྱུན་རོལ་མོའི་རིག་གནས་ལ་དུང་བ་ཆེན་པོ་ཡོད་པའི་དབང་གིས་སྒོར་སྟོང་བཞི་འཁྱེར་ཞིང་། སེམས་ཐག་བཅད་དེ་རང་ཡུལ་དང་བྲལ་ནས་ཁྲེང་ཏུའུ་གྲོང་ཁྱེར་ལ་སོང་བ་རེད།
ཁྲེང་ཏུའུ་ལ་ཐོན་པ་ན་རྒྱུས་མེད་གྲོགས་མེད་ཀྱི་གྲོང་ཁྱེར་འདི་ནས་ཁོས་དམག་ནང་ནས་ཐོབ་པའི་སློབ་གསོ་“མི་ཞིག་གིས་རང་མགོ་ཐུབ་ན་གཟོ་གཟོད་རང་སྟོབས་རྒྱས་ཐུབ་”ཅེས་པའི་སྐད་ཆེ་དེ་དྲན་ཞིང་།ཁྲེང་ཏུའུ་ན་ཡོད་པའི་བར་སྐབས་སུ་ཁོས་མགྲོན་ཁང་གི་བདེ་སྲུང་བ་དང་ཆང་ཁང་གི་ཞབས་ཞུ་བ།ཆང་ཁང་གི་གླུ་བ་སོགས་ཀྱི་ལས་ཀ་བསྒྲུབ་པ་རེད། ལས་ཀ་བྱེད་པའི་སྐབས་སུ་ཆང་ཁང་གི་སྒྱུ་རྩལ་བ་རྣམས་ལ་སློབ་སྦྱོང་བྱས་ཤིང་། འཁྲབ་སྟོན་གྱི་ཉམས་མྱོང་བསྡུ་ལེན་བྱས་ཏེ་མཐར་ཁྲེང་ཏུའུ་ཡི་མི་རིགས་རིག་གནས་གླུ་གར་ཁང་ཞིག་གི་གླུ་བ་གཙོ་བོར་གྱུར། ལོ་དེ་དག་གི་རིང་ལ་ཁོར་རོལ་མོའི་ཤེས་བྱ་དང་གར་སྟེགས་ཀྱི་ཉམས་མྱོང་མང་བོ་ཞིག་རྒྱུད་ལ་འབྱོར་མོད། འོན་ཀྱང་དེ་འདྲ་ཞིག་གིས་ཁོའི་ཡིད་མ་ཚིམས་ཤིང་། ཅི་ལྟར་བོད་རང་གི་སྲོལ་རྒྱུན་གྱི་རིག་གནས་དང་རོལ་མོ་གཉིས་ཟུང་འབྲེལ་བྱེད་པའི་ཕྱོགས་ལ་བསམ་བློ་བཏང་བ་རེད། 2012ལོར་ཁོས་ལོ་འདི་དག་གི་རིང་ལ་རང་ཉིད་ཀྱིས་བསགས་པའི་སྒོར་མོ་ཡོད་ཚད་བཏང་ནས་སི་ཁྲོན་རོལ་མོ་སློབ་གླིང་གི་ཕྱི་སྡོད་སློབ་མ་བྱས་ཏེ་རོལ་མོར་མ་ལག་དང་འཐུས་ཚང་གིས་སློབ་སྦྱོང་བྱས་པ་རེད།
2013ལོར་བྱམས་པ་ཆོས་འཕེལ་ཕྱིར་རང་ཡུལ་སེམས་ཀྱི་ཉི་ཟླར་ལོག་ཅིང་། རང་ཉིད་ཀྱི་རོལ་མོའི་ཕུགས་བསམ་དང་རིག་གནས་ཀྱི་ཕུགས་བསམ། ལས་གཏོད་ཀྱི་ཕུགས་བསམ་བཅས་ལ་སྙེག་པའི་འགོ་བརྩམ་པ་རེད། དང་ཐོག་ཁོས་བོད་པའི་སྤྲོ་སྐྱིད་ཁང་ཞིག་ནས་མདོ་འཛིན་པ་བྱས་ལ། ཁོས་མདོ་འཛིན་པའི་ལས་ཀ་འདིར་རང་ཉིད་ཧ་ཅང་དགའ་མོས་ཡོད། དམག་མི་ཞིག་གི་ཕུལ་བྱུང་གཤིས་རྒྱུད་ནི་ལས་རིགས་གཅིག་འདེམས་ནས་དེ་གཅིག་པུ་བསྒྲུབ་པ་དང་དེ་གཅིག་པུར་འབད་པ་བྱེད་རྒྱུ་དེ་ཡིན། རང་ཉིད་མདོ་འཛིན་པ་ཞིག་ཡིན་པའི་ཆ་ནས་ཉིན་རྒྱུན་རང་ཉིད་དགའ་སའི་གླུ་བླངས་ཏེ། ཕྱོགས་སོ་སོ་ནས་ཡོང་བའི་མགྲོན་པོ་རྣམས་ལ་བདེ་ཆེན་གྱི་མི་རིགས་སྲོལ་རྒྱུན་དང་རིག་གནས་དྲིལ་བསྒྲགས་བྱས་ལ། ཁོ་ཚོས་ང་ཚོའི་བོད་ཁུལ་གྱི་རིག་གནས་ལ་སྔར་ལས་རྒྱུས་ལོན་ཐུབ་པ་དང་། བོད་ཁུལ་གྱི་སྲོལ་རྒྱུན་རིག་གནས་དར་སྤེལ་གཏོང་དགོས་ཞེས་བཤད། བྱམས་པ་ཆོས་འཕེལ་གྱིས་རང་ཉིད་ཀྱི་ལས་ཀ་ཡག་པོ་བསྒྲུབ་པའི་ཞོར་ལ་རོལ་མོ་བརྒྱུད་ནས་མི་རིགས་ཀྱི་རིག་གནས་འཕེལ་རྒྱས་གཏོང་དགོས་པའི་ཕྱོགས་ལ་ཡང་ཞིབ་འཇུག་དང་འབད་པ་ཆེན་པོ་བྱེད་བཞིན་ཡོད་ལ། གླུ་ལེན་འགྲན་བསྡུར་མང་བོར་ཞུགས་ཤིང་བྱ་དགའ་མང་བོ་ཐོབ་པ་རེད། ལོ་འདི་དག་གི་རིང་ལ་ཁོར་ཀྲུང་དབྱང་བརྙན་འཕྲིན་ཁང་གི་ལེ་ཚན་“གསེར་ལས་དཀོན་པའི་སྐར་ཆ་བརྒྱ་”ཞེས་པའི་ལེ་ཚན་ལས་སི་ཁྲོན་འགྲན་ཁུལ་གྱི་བྱ་དགའ་ཨང་གཉིས་པ་ཐོབ། དེ་མིན་སེམས་ཀྱི་ཉི་ཟླ་གྲོང་ཁྱེར་རྒྱ་གྲམ་དམར་པོའི་ལྷག་བསམ་ལྡན་པའི་གླུ་བ་དང་ཡུལ་མི་རྣམས་ཀྱིས་གསེར་བྱང་ཅན་གྱི་མདོ་འཛིན་པ་དང་ཕུལ་བྱུང་གླུ་བའི་མཚན་བསྩལ་བ་རེད།
2018ལོར་བྱམས་པ་ཆོས་འཕེལ་ལས་ཀ་བསྒྲུབ་པར་འབུར་ཐོན་ཡིན་པའི་རྐྱེན་གྱིས་སེམས་ཀྱི་ཉི་ཟླ་གྲོང་ཁྱེར་ཡ་ལ་སོ་རྟ་རྩལ་སྤྲོ་སྐྱིད་ཁང་གི་སྤྱིའི་སྤྱི་གཉེར་བར་བསྐོས་ཤིང་། ལས་འགན་བཞེས་པའི་སྐབས་སུ་ཁོ་རྟ་རྩལ་རུ་ཁག་དང་མཉམ་དུ་2018ལོའི་ཏ་ལི་རྟ་རྒྱུག་འགྲན་བསྡུར་ལ་ཞུགས་ལ། ལོ་བརྒྱད་ལ་དམག་ལ་ཞུགས་པའི་ཉམས་མྱོང་གིས་རྨིད་སྟོང་གསུམ་ཅན་གྱི་མྱུར་ཚད་འགྲན་བསྡུར་དང་རྟ་རྒྱུག་མདའ་འཕེན་གྱི་འགྲན་བསྡུར་ལས་གཞིར་ཞུགས་ནས་རྟ་རྒྱུག་མདའ་འཕེན་གྱི་འགྲན་བསྡུར་ལས་ཨང་བཞི་བའི་བྱ་དགའ་ཐོབ་པ་རེད། 2018ལོའི་སེམས་ཀྱི་ཉི་ཟླའི་རྟ་རྒྱུག་འགྲན་བསྡུར་ཁྲོད་ཁོར་རྨིད་སྟོང་ལྔ་ཅན་གྱི་མྱུར་ཚད་འགྲན་བསྡུར་ཁྲོད་བྱ་དགའ་ཨང་བདུན་པ་དང་རྟ་རྒྱུག་མདའ་འཕེན་གྱི་འགྲན་བསྡུར་ཁྲོད་ཨང་ལྔ་བའི་བྱ་དགའ་བཟང་བོ་བཅས་ཐོབ་པ་རེད།
བཅར་འདྲི་མཇུག་རྫོགས་ལ་ཉེ་བའི་སྐབས་སུ་བྱམས་ཆོས་འཕེལ་གྱིས་རྗེས་ཕྱོགས་རང་ཉིད་ལས་གནས་ཇི་འདྲ་ཞིག་ལ་ཞུགས་ཡང་དམག་ནང་གི་སྙིང་སྟོབས་དར་སྤེལ་གཏོང་རྒྱུ་ཡིན་ལ། སེམས་ཀྱི་ཉི་ཟླའི་མི་རིགས་རིག་གནས་ཀྱི་དྲིལ་བསྒྲགས་ལ་ནམ་ཡང་འབད་པ་བྱེད་ངེས་ཡིན་ཞེས་བཤད།


text:
བདུད་རྩི་སྨན་གྱི་རྣམ་དབྱེ་ངོ་བོ་ནུས་མིང་རྒྱས་པར་བཤད་པ་དྲི་མེད་ཤེལ་ཕྲེང་ལས། བྲག་ཞུན་ཚད་པའི་ནད་རྣམས་ཀུན་ལ་ཕན།།ཁྱད་པར་ཕོ་མཆིན་མཁལ་ཚད་སེལ་བའི་མཆོག། ཅེས་པར། རིན་སྤུངས་ལས། བྲག་ཞུན་བསིལ་ལ་རྣོ་བས་མཆིན་ནད་རྙིང་པ་སེལ།། ཞེས་དང་། དཔག་བསམ་ལྗོན་ཤིང་ལས།ཤི་ལ་ཛ་དུར་ཆུ་སྲི་སེལ།། མཆིན་པའི་ཚ་བ་སེལ་བའི་མཆོག། ཅེས་གསུངས་པའི་མིང་ནི།ཤི་ལ་ཛཱ་ཏུར། ཤི་ལ་ཛ་དུར། ཨ་གྷི་རི། གབ་མིང་དུ། སྲིད་པའི་བྱང་སེམས་དམར་པོ། ཨུ་མའི་མངལ་ཁྲག བྲག་དར་ཡ་ཀན། ཁྲག་དར་ཡ་ཀན། བྲག་གི་ཁྲག བྲག་གི་རུ་དྷི་ར། ཁྲག་འདྲ། བྲག་གི་རཀྟ། ས་སྟེང་ནད་འཇོམས། བྲག་གི་བདུད་རྩི། འབྱུང་བའི་ཁྲག རིན་ཆེན་བཅུད། སྲིད་པའི་ཁམས་དམར། ཁམས་ལྔའི་བཅུད་སྨན། མཆིན་མཁྲིས་ནད་སེལ། མཆིན་པའི་རྩི་རྣམས་ཟེར། བྱུང་ཁུངས་ནི། གོང་དུ་ཅོང་ཞིའི་སྐབས་བདུད་རྩི་བུམ་པ་ལས་བྱུང་བའི་ལུང་གི་འཕྲོས་སུ། དམར་པོ་ངོ་ཚ་བྲག་ལ་བྲོས།། བྲག་ལས་དྲོད་སྐྱེས་བྲག་ཞུན་བྱུང་།། ཞེས་ཅོང་ཞི་བྲག་ཞུན་མཚལ་དངུལ་ཆུ་ཁུངས་གཅིག་པར་རང་སྐབས་ཐོར་ཙམ་བཤད་པ་གོ་བསྒྲིག་པས་གསལ། དེ་ཡང་།ཡན་ལག་བརྒྱད་པར། སོས་ཀ་ཚད་པས་གདུངས་བྲག་ལས།། གསེར་སོགས་འབྱུང་ཁུངས་དྲུག་གི་བཅུད།། རྒྱ་སྐྱེགས་ཁུ་བ་ལྟར་འཛག་གང་།། དེ་ནི་བྲག་ཞུན་ཞེས་སུ་བཤད།། ཅེས་གསུངས་པས། ལུང་བ་ཁ་བྱང་དུ་བསྟན་པའི་བྲག་གི་གས་གསེང་སྲུབ་སོགས་ནས་བུར་ཞུན་ལྟར་བྲག་གི་བཅུད་ཞུ་བ་གཅིག་ཏུ་འགྲིལ་ནས་འབབ་པ་ཡིན་ཏེ། དེ་ལའང་རིགས་དྲུག་དང་། བཞི་དང་། ལྔ་ལ་སོགས་པར་བཤད་པ་ནི། དེ་ཉིད་ལས། གསེར་དང་དངུལ་དང་ཟངས་ལྕགས་ཚོན་མོ་སྟ།། ཞ་ཉེ་དང་ནི་རྣམ་པ་དྲུག་རྣམས་ཀྱི།། ཁམས་རྣམས་ལས་ནི་རང་རང་ཁུ་བ་འཛག། ཅེས་པས། གསེར་ཞུན། དངུལ་ཞུན། ཟངས་ཞུན། ལྕགས་ཞུན། ཚོན་མོ་སྟ་ཞུན། ཞ་ཉེའི་ཞུན་དང་དྲུག་གོ། དེ་དང་མཐུན་པར་ཁར་ལྟའི་གཞུང་ལས། བྲག་ལ་སོས་ཀའི་ཉི་མས་རབ་གདུངས་ནས།། གསེར་དང་དངུལ་དང་ཟངས་ལྕགས་ཚོན་མོ་སྟ།། ཞ་ཉེ་དང་ནི་རྣམ་པ་དྲུག་རྣམས་ཀྱི།། ཁམས་རྣམས་ལས་ནི་རང་རང་ཁུ་བ་འཛག། ཅེས་འབྱུང་ངོ་།། རིགས་བཞིར་གསུངས་པ་ནི།བདུད་རྩི་བམ་བརྒྱད་ལས། ཤར་ལྷོ་ནུབ་བྱང་གར་ཡང་འབྱུང་།། བྲག་ཕུག་སྟོང་པ་ཡོད་པ་ལས།། བདུད་རྩི་ཞུ་བ་འཛག་པ་ནི།། རིན་ཆེན་སྣ་ཚོགས་འབྱུང་བ་སྟེ།། ཞེས་པས། འདིར་ཡང་རིགས་ཀྱི་ཡུམ་བཞིའི་རཀྟ་ཟགས་པར་བཤད་པས།ཕྱོགས་བཞིའི་ཡུམ་བཞིའི་རང་བཞིན་རིན་པོ་ཆེ་སྣ་བཞིའི་ཁུ་བ་འཛག་པ། གསེར་དངུལ་ཟངས་ལྕགས་བཞིའི་མདོག་འབྱུང་བར་བཤད་པ་དང་། རིགས་ལྔར་བཤད་པ་ནི་དཔལ་ལྡན་རྒྱུད་བཞིའི་དགོངས་པ་སྟེ། ཚོན་མོ་སྟ་ཞེས་ཞ་ཉེ་དཀར་པོ་འམ་གཤའ་ནག་ལ་ཟེར་བས་དཀར་ནག་གི་ཁྱད་ཙམ་མ་གཏོགས་གཅིག་པས་ན་འདིར་ཡང་གཅིག་ཏུ་བསྡུས་པས་ལྔ་སྟེ། འགྲེལ་པར། གསེར་ཞུན་དམར་སེར་མངར་ཁ་ཚེ་རིང་གསོས།། དངུལ་ཞུན་མདོག་དཀར་ཁ་མངར་མཛེ་ནད་འཇོམས།། ཟངས་ཞུན་དམར་ལྗང་ལན་ཚྭ་རྣག་ཁྲག་སྐེམས།། ལྕགས་ཞུན་མདོག་ནག་པ་གཅིན་མཆིན་ནད་སེལ།། ཞ་ཉེ་ཁ་དོག་དྲི་རོ་དེ་ལས་དམན།། ཞེས་དང་། ཡང་གསེར་ལས་བྱུང་བའི་བྲག་ཞུན་ཁ་དོག་དམར་སེར། རོ་མངར་ཁ། ནུས་པ་བསིལ་སྣུམ། ནད་རླུང་མཁྲིས་སེལ་ཞིང་ཚེ་སྲིངས་བྱེད། དངུལ་ལས་བྱུང་བ་ཁ་དོག་དཀར་པོ། རོ་ཁ་མངར། ནུས་པ་བསིལ་སྐམ། ནད་ཆུ་སེར་ནད་དང་མཛེ་ནད་སེལ། ཟངས་ལས་བྱུང་བ་ཁ་དོག་རྨ་བྱའི་མགྲིན་པ་འདྲ་བ། རོ་ཁ་ཚ། ནུས་པ་བསིལ་ཡང་། ནད་བད་མཁྲིས་སེལ་ཞིང་རྣག་ཁྲག་སྐེམས། ལྕགས་ལས་བྱུང་བ་ནི་ཁ་དོག་ནག་པོ། རོ་ཁ་ཞིང་ཅུང་ཟད་ལན་ཚྭ་བ། ནུས་པ་ཚ་ལ་རྣོ།ནད་བད་ཀན་ནད་དང་མཆིན་ནད་སེལ། ཞ་ཉེ་དཀར་ནག་རང་རང་གི་མདོག་དང་མཚུངས་ལ། རོ་ནུས་བྱེད་ལས་ལྕགས་ལས་ཅུང་ཟད་དམན་པའོ།། ཞེས་བཤད་དོ།། དེ་ལྟར་རྩ་བའི་རིགས་ལྔ་མ་འཁྲུལ་བར་ངོས་བཟུང་ནས། དེ་ལྔ་ཙམ་ལ་བློ་ཕྱོགས་གཅིག་ཏུ་གཏད་ནས་བསྡད་པས་ངོས་མི་ཟིན་ཏེ། སྔར་ཅོང་ཞིའི་སྐབས་སུ་བཤད་པ་བཞིན། རིགས་གཉིས་རེ་འདྲེས་པ་དང་། གསུམ་རེ་འདྲེས་པ་དང་། བཞི་རེ་འདྲེས་པ་དང་། ལྔ་ཀ་འདྲེས་པའི་དབྱེ་བ་དང་། དེ་དག་ཀྱང་མཆོག་དང་།རབ་དང་། འབྲིང་དང་། ཐ་མ་སྟེ་བཞིས་བསྒྱུར་པའི་དབྱེ་བ་བརྒྱ་དང་བཅོ་ལྔ་ནི་ངེས་པར་ཤེས་དགོས་སོ།། དེའི་ཤུགས་ཀྱིས་ཆ་ཤས་ཆེ་ཆུང་གི་དབྱེ་བ་དཔག་ཏུ་མེད་པའང་ལེགས་པར་བརྟགས་པས་རང་ཤུགས་ཀྱིས་ཤེས་པར་འགྱུར་ཏེ། རྒྱུད་ལས། ལེགས་པར་དཔྱད་ན་མངོན་ཤེས་ཕྲ་མོ་འཆར་ཞེས་སོ།། དེ་ཡང་། མ་ལ་ཡ་འགྲེལ་ལས། དེ་ལས་ཕན་ཚུན་གཉིས་འདྲེས་དང་།། གསུམ་དང་བཞི་དང་ལྔ་འདྲེས་དང་།། མཆོག་རབ་འབྲིང་དང་ཐ་མ་ལས།། དབྱེ་བ་བརྒྱ་དང་བཅོ་ལྔ་དང་།། ཆ་ཤས་ཆེ་ཆུང་གིས་དབྱེ་བ་ལས།། བྱེ་བྲག་རྣམ་པ་དུ་མར་འགྱུར།། རྐྱང་པ་ལྔ་ལས་གཉིས་འདྲེས་བཅུ། གསེར་ཞུན་བཞི་སྟེ་དངུལ་ཞུན་བཅུ། ཟངས་དང་ཞ་ཉེ་འདྲེས་པ་གཉིས།། གསུམ་གསུམ་འདྲེས་པས་བཅུ་ཡིན་ཏེ།། གསེར་འདྲེས་ལྔ་དང་ལྕགས་འདྲེས་གཅིག། གཅིག་ལྡན་ལྔ་དང་རེ་རེ་ནས།། མ་གཏོགས་བཞི་བཞི་འདྲེས་པ་གསུམ།། རིགས་ལྔ་ཐམས་ཅད་འདྲེས་པ་གཅིག། ཅེས་འཕྲུལ་ལུགས་གསུངས་པ་འདི་ལ་རྡེའུ་བཀྲམ་པས་རྟོགས་སླ་བ་ཡིན། སླར་ཡང་རྩ་བའི་རིགས་ལྔ་གསལ་བར་གསུངས་པ་ནི། དཀའ་འགྲེལ་དེ་ཉིད་ལས། གསེར་ལས་བྱུང་བ་དོམ་མཁྲིས་འདྲ།། ཁུ་བ་གུར་ཀུམ་ཆུ་དང་འདྲ།། རོ་ནི་མངར་ཞིང་ཅུང་ཟད་ཁ།། གསེར་གྱི་གཡའ་འདྲ་བྲོ་བ་ཡིན།། དངུལ་ལས་བྱུང་བའི་བྲག་ཞུན་ནི།། ཁ་དོག་དྭངས་སྐྱ་ཞོ་སྤྲིས་འདྲ།། རློན་དུས་འོ་མའི་སྤྲིས་མ་འདྲ།། རོ་ཁ་ཅུང་ཟད་དངུལ་དྲི་བྲོ།། ཟངས་ཞུན་དམར་ཞིང་ཅུང་ཟད་ལྗང་།། རློན་དུས་ཁ་དོག་དམར་སྐྱ་འབྱུང་།། རོ་ཁ་ལན་ཚྭ་ཅུང་ཟད་བྲོ།། ཟངས་ཀྱི་དྲི་རོ་ཅུང་ཟད་ཡོད།།
ལྕགས་ལས་བྱུང་བའི་བྲག་ཞུན་ནི།། ཁ་དོག་སྔོ་ནག་རློན་པའི་དུས།།རམས་ཁུ་འདྲ་ཞིང་རོ་དང་དྲི།། ལན་ཚྭ་བྲོ་ཞིང་ཅུང་ཟད་ཁ།། ལྕགས་ཀྱི་དྲི་མ་ཅུང་ཟད་མནམ།། ཞ་ཉེ་དངུལ་གྱི་མདོག་མཚུངས་ཤིང་།། རློན་དུས་ཞོ་ཡི་ཁ་ཆུ་འདྲ།། ལྕགས་མཚུངས་ཅུང་ཟད་ནུས་དམན་ནོ།། ཞེས་རྩ་བ་ལྔ་དང་། དེ་ལས་མཆོག་རབ་སོགས་དབྱེ་བ་ཡང་། དེ་ཉིད་ལས། གསེར་བྱུང་མཆོག་ནི་སྤོས་ཤེལ་འདྲ།། རབ་ནི་དོམ་མཁྲིས་མདོག་ཅན་ནོ།། འབྲིང་ནི་བུ་རམ་མདོག་ཅན་དམར།། ཐ་མ་ཆང་གི་ཉིང་ཁུ་འདྲ།། རོ་ནི་གོང་ལས་རིམ་པས་དམན།། རློན་དུས་རིམ་པས་འོག་མ་ལས།། གོང་མ་གོང་མ་ཁ་དོག་དྭངས།།། དངུལ་ཞུན་མཆོག་ནི་ཅུ་གང་གི། ཕྱེ་མ་ཆུ་ཡིས་གང་བ་འདྲ།། རབ་ནི་སྦྲང་རྒོད་དཀར་པོ་འདྲ།། འབྲིང་ནི་འབྲས་ཕྱེའི་ཟན་སྐམ་འདྲ།། ཐ་མ་བག་ཟན་སྐམ་པོ་འདྲ།། རློན་དུས་རོ་གསལ་དྲི་མ་མནམ།། ཁ་དོག་དཀར་དམར་རིམ་པ་བཞིན།། གོང་ལས་འོག་མ་དྭངས་པའོ།། རོ་ནི་གོང་ལས་འོག་མ་དམན།། ཟངས་ཞུན་མཆོག་ནི་མན་ཤེལ་འདྲ།། རབ་ནི་ཙནྡན་དམར་པོ་འདྲ།། འབྲིང་ནི་ཡུགས་རྡོ་དམར་པོ་འདྲ།། ཐ་མ་ཁྲག་སྐམ་དྲོས་པ་འདྲ།། ཁ་དོག་རོ་རྣམས་རློན་པའི་དུས།། མངར་དང་ལན་ཚྭ་ཅུང་ཟད་ཁ།། ཁ་དོག་རིམ་བཞིན་གོང་མ་དངས།། རོ་ནི་དེ་ལས་ལྡོག་པའོ།། ལྕགས་ཞུན་མཆོག་ནི་རྐྱགས་རམས་སམ།། རྒྱ་སྣག་འདྲེས་པའི་རམས་དང་མཚུངས།། རབ་ནི་ཁྲག་སྐམ་རྡོག་པོ་འདྲ།། འབྲིང་ནི་ཁང་པའི་དུད་ཁྲག་འདྲ།། ཐ་མ་འདམ་ནག་གོང་བུ་འདྲ།། རློན་དུས་ཁ་དོག་རིམ་བཞིན་དྭངས།། རོ་ཁ་ཅུང་ཟད་ལན་ཚྭ་བྲོ།། རོ་ནི་རིམ་པས་འོག་མ་དམན།། ཞ་ཉེ་མཆོག་ནི་རྡོ་ལོ་འདྲ།། རབ་ནི་རྡོ་སྔོན་དུམ་བུ་འདྲ།། འབྲིང་ནི་ཆུ་བ་སྐམ་པོ་འདྲ།། ཐ་མ་ལྕགས་ནག་དུམ་བུ་འདྲ།། རློན་དུས་ཁ་དོག་རིམ་པས་དྭངས།།། རིམ་བཞིན་ཆུ་དང་རྦ་རླབས་དང་།། ཁ་ཆུ་བ་ཆུ་སྣག་ཚ་འདྲ།། མཆོག་དམན་རིམ་བཞིན་རང་རང་གི། གཡའ་དྲི་ཆེ་ཆུང་བྲོ་བ་ཡིན།། ཞེས་དང་། འདུས་པ་ལ་ཡང་། རིགས་ལྔ་འདུས་པ་མཆོག་གི་མདོག། སྣ་ཚོགས་ཟེར་འཕྲོ་དྲི་དང་རོ།། དབྱར་དུས་བ་ཆུ་འདྲ་ལ་མངར།། ཆེར་དུས་ཚོས་སྣ་འདྲེས་པ་འདྲ།། རབ་ནི་རྒྱ་ཚོས་ཁཎྡྲི་འམ།། ལྕགས་ཀྱི་སོལ་རྡོག་འདྲ་བའོ།། རློན་དུས་ན་ཆུང་ཆུ་དང་འདྲ།། འབྲིང་ནི་ཚིགས་མ་སྐམ་པོ་འདྲ།། རློན་པའི་མདོག་ནི་དེ་དང་མཚུངས།། ཐ་མ་བུར་སྣག་འདྲེས་པ་འདྲ།། རིམ་བཞིན་དྲི་རོ་དམན་པ་ཡིན།། འདུས་རིགས་དྲི་རོ་མྱོང་བ་ནི།། སྲེད་འཕེལ་འགྱུར་གཉིས་འདྲེས་པ་ཡིན།། ཁ་དོག་དྲི་རོ་གཉིས་གཉིས་གསལ།། ཁ་ཅིག་འདྲེས་པ་དེ་དང་མཚུངས།། ཤས་ནི་ཆེ་ཆུང་དབང་གིས་ནི།། ཁ་དོག་དྲི་རོ་ཆེ་ཆུང་འབྱུང་།། ཞེས་གསུངས་ལ། ཡང་སྤྱིར་བཟང་ངན་ཀྱང་། དེ་ཉིད་ལས། སྤྱིར་ནི་ཁ་དོག་དྲི་རོ་གསལ།། ཆུ་ལ་སྦྱར་ན་སྙིགས་མ་མེད།། བཏེག་ན་ལྕི་ཞིང་མཁྲེགས་པ་བཟང་།། དྲེག་མཁྲེགས་འཇམ་ཞིང་དྲོ་ན་བཟང་།། གཡང་ས་ཆེ་བའི་ངོས་བྱུང་བཟང་།། ས་རྡོ་སེམས་ཅན་བྲུན་མ་འདྲེས།། བྱིན་རླབས་ཅན་གྱི་གནས་བྱུང་བཟང་།། དེ་ལས་ལྡོག་པ་ངན་པ།
རྒྱུད་རྒྱལ་བདུད་རྩི་སྙིང་པོ་ལས་རྒྱུད་ཕྱི་མའི་སྨན་ངོ་གསལ་བྱེད་བདུད་རྩི་སྒྲོན་མེ་ལས། བྲག་ཞུན་ཞེས་པ་ལ་རིན་པོ་ཆེ་སྣ་ལྔའི་ཁམས་སུ་དབྱེ་བས་ལྔར་ངེས་ལ་མིང་ནི་ཤི་ལ་ཛ་ཏུ། དབུ་མའི་མངལ་ཁྲག ས་སྟེང་ནད་འཇོམས།། བྲག་གི་བདུད་རྩི།། མཆིན་མཁྲིས་ཚད་སེལ་ཞེས་སོགས་གྲགས་ལ།། བྱ་མ་བྱེའུའི་བྲུན་དུ་འདོད་པ་ལ་སོགས་ནོར།
མ་ལ་ཡའི་དཀའ་འགྲེལ་འདོད་པ་འཇོ་བ་ལས། བྲག་ཞུན་རྣམས་ཀྱི་འབྱུང་ཁུངས་དང་།། ངེས་ཚིག་མངོན་བརྗོད་དབྱེ་བ་དང་།། ངོས་འཛིན་བཟང་ངན་ནུས་པ་དང་།། བསྟེན་ཐབས་རྣམ་པ་བརྒྱད་ཀྱིས་བཤད།།དང་པོ་བྲག་ཞུན་འབྱུང་ཁུངས་ནི།། རང་བཞིན་གྱིས་ནི་ས་རྡོ་ཀུན།། ཕྱི་རོལ་ཁམས་བཅུད་གཉིས་དང་ལྡན།། དཀར་པོ་གོང་དུ་བཤད་ཟིན་པ།། དམར་པོ་བྲག་ཞུན་བཤད་བྱ་བ།། སྔོན་གྱི་བསྐལ་པ་དང་པོ་ལ།། ལྷའི་བུ་ཡིད་བཞིན་ནོར་བུ་དེ།། གངས་རིའི་ནགས་འདབ་མཚོ་འགྲམ་དུ་འགྱིང་།།བྲག་དཀར་པོའི་སྟེང་དུ་བབས།། ལྷ་ཀླུ་སྡེ་བརྒྱད་བུ་མོ་མཐོང་།། ཡིད་འགྱུར་ཆགས་སྐྱེས་སྐུ་ལ་འཁྲིལ།། ཞལ་གྱིས་ཞལ་གྱི་ལྗགས་ལ་འཇིབ།། དགའ་བའི་གར་དང་པདྨའི་འགྲོས།། ཀུན་ནས་ཡིད་གཡོས་དཀར་དམར་ཤོར།། དམར་པོ་ངོ་ཚ་བྲག་དམར་བྲོས།། བྲག་ལས་དྲོད་སྐྱེས་བྲག་ཞུན་འབྱུང་།། ཞེས་པ་བདུད་རྩི་བུམ་པའི་ལུང་།། གཞན་དད་པ་རྣམས་རིན་པོ་ཆེའི།། ཁམས་དང་འདྲེས་ནས་གནས་པ་ལས།། ལྷག་པར་བྲག་ལ་ཤས་ཆེར་ཆགས།། གསེར་དངུལ་ཟངས་ལྕགས་ཞ་ཉེ་ལྔའི།། བཅུད་རྣམས་ཞུན་དུ་ཕྱིར་ཐོན་པ།། དེ་ནི་བྲག་ཞུན་ཞེས་སུ་བཤད།། ངེས་ཚིག་སྙིང་པོ་བསྡུས་པ་ལས། སོས་ཁ་ཉི་མས་གདུངས་བྲག་ལས།། གསེར་སོགས་འབྱུང་ཁུངས་དྲུག་གི་བཅུད།། རྒྱ་སྐྱེགས་ཁུ་བ་ལྟར་འཛག་གང་།། བྲག་ཞུན་ཞེས་ནི་བཤད་པ་ཡིན།། རིན་ཆེན་བྲག་བཞིན་བྲག་གི་ཞུན།།འཛག་ལས་བྱུང་ཕྱིར་བྲག་ཞུན་ཟེར།།ཡང་ན་ཤི་ལ་ཛཱ་ཏུ་སྟེ།། འབྱུང་བའི་ཁྲག་ཅེས་བྱ་བ་ཡིན།། མིང་འདི་དོན་དང་མཐུན་པས་ན།། བྲག་ཞུན་ཞེས་བྱ་རྒྱུ་མཚན་ཅན།།
བྲག་ཞུན་རིན་པོ་ཆེ་ཡི་བཅུད།།བྲག་ཞུན་བྲག་གི་བདུད་རྩི་དང་།།སྲིད་པའི་ཟླ་མཚན་སྲིད་ཁམས་དམར།།ས་བཅུད་བྱང་སེམས་དམར་པོ་དང་།།ཤི་ལ་ཛཱ་ཏུ་ཁམས་ལྔའི་བཅུད།།། སྨན་ཨ་ཝ་ཞེས་བྱ་བ་དང་།། ཅོང་ཞིའི་དགའ་མ་ཤ་བའི་གསོས།། ས་ཡི་དངས་མ་བྲག་ལས་སྐྱེས།། འདི་ཡི་མིང་གི་རྣམ་གྲངས་ཡིན།།
དབྱེ་བ་མང་དུ་ཡོད་ནའང་།། རྩ་བའི་དབྱེ་བ་རྣམ་པ་ལྔ།། ཁ་རོ་རྡོ་ཡི་གཞུང་ཆེན་ལས།། གསེར་དངུལ་ཟངས་ལྕགས་ཚོན་མོ་སྟེང་།། ཞ་ཉེ་དང་ནི་རྣམ་དྲུག་གི། ཁམས་རྣམས་རང་རང་ཁུ་བ་འཛག། འདི་ནི་བྲག་ཞུན་ཞེས་བརྗོད་ཡིན།། ཞ་ཉེ་དང་ནི་ཚོན་མོ་སྟེང་།། དཀར་ནག་མ་གཏོགས་རིགས་གཅིག་ཡིན།། དེས་ན་བྲག་ཞུན་རིགས་ལྔའོ།། རྩ་བ་རྣམ་ལྔ་དེ་ཉིད་ལས།། ཕན་ཚུན་གཉིས་འདྲེས་བྲག་ཞུན་དང་།། གསུམ་དང་བཞི་དང་ལྔ་འདྲེས་དང་།། མཆོག་རབ་འབྲིང་དང་ཐ་མ་ལས།།། དབྱེ་བ་བརྒྱ་དང་རྩ་ལྔ་དང་།། ཆ་ཤས་ཆེ་དང་ཆུང་བ་ཡིས།། བྱེ་བྲག་རྣམ་པ་དུ་མར་འགྱུར།། དེ་ལས་རྐྱང་པ་རྣམ་པ་ལྔ།། གཉིས་གཉིས་འདྲེས་པ་བཅུ་ཡིན་ཏེ།། གསེར་ཞུན་འདྲེས་པ་བཞི་ཡིན་ཞེས།། དངུལ་ཞུན་འདྲེས་པ་གསུམ་ཡིན་ལ།། ལྕགས་ཞུན་འདྲེས་པ་གཉིས་འབྱུང་སྟེ།། ཟངས་དང་ཞ་ཉེ་འདྲེས་པ་གཅིག། གསུམ་གསུམ་འདྲེས་པ་བཅུ་ཡིན་ཏེ།། གསེར་ཞུན་འདྲེས་པ་དྲུག་དང་ནི།། དངུལ་ཞུན་འདྲེས་པ་རྣམ་པ་གསུམ།། ལྕགས་ཞུན་འདྲེས་པ་གཅིག་ཡིན་ནོ།། བཞི་ནི་རྣམ་པ་ལྔ་ཡིན་ཏེ།། རེ་རེ་མ་གཏོགས་བཞི་བཞི་འདྲེས།། རིགས་ལྔ་ཐམས་ཅད་འདྲེས་པ་གཅིག། དེ་ལྟར་དབྱེ་བ་བཤད་ཟིན་ནས།།
སོ་སོའི་ངོས་འཛིན་བསྟན་པ་ནི།། རྩ་བ་དབྱེ་བ་རིགས་ལྔ་ལ།། གསེར་ལས་བྱུང་བའི་བྲག་ཞུན་ནི།། ཁ་དོག་དམར་སེར་དོམ་མཁྲིས་འདྲ།། རློན་དུས་གུར་གུམ་ཆུ་དང་འདྲ།། རོ་ནི་མངར་ཞིང་ཅུང་ཟད་ཁ།། མྱང་ན་གསེར་གྱི་གཡའ་དྲི་བྲོ།། དངུལ་ལས་འབྱུང་བའི་བྲག་ཞུན་ནི།། ཁ་དོག་དྭངས་སྐྱ་ཞོ་སྤྲིས་འདྲ།། རློན་དུས་འོ་མའི་སྤྲིས་མ་འདྲ།། རོ་ནི་ཁ་ཞིང་ཅུང་ཟད་དམར།། ཡང་ན་དངུལ་གྱི་གཡའ་དྲི་བྲོ།། ཟངས་ལས་བྱུང་བའི་བྲག་ཞུན་ནི།། ཁ་དོག་དམར་ཞིང་ཅུང་ཟད་ལྗང་།། རློན་དུས་ཁ་དོག་དམར་སྐྱ་འབྱུང་།། རོ་ཁ་ཅུང་ཟད་ལན་ཚྭ་སྣུམ།། མྱང་ན་ཟངས་གཡའ་དྲི་མ་བྲོ།། ལྕགས་ཞུན་ཁ་དོག་ནག་ཅིང་སྔོ།། རློན་དུས་རམ་གྱི་ཁུ་བ་འདྲ།། རོ་ནི་ལན་ཚྭ་ཅུང་ཟད་ཁ།། མྱང་ན་ལྕགས་ཀྱི་དྲི་མ་བྲོ།། ཞ་ཉེ་སྒོག་སྐྱའི་ཁ་དོག་ཅན།། རློན་དུས་ཞོ་ཡི་ཁ་ཆུ་འདྲ།། ཅུང་ཟད་ལྕགས་མཚུངས་དམན་པའི་རོ།། རྩ་བའི་བྲག་ཞུན་རིགས་ཡིན་ནོ།། གསེར་ལས་བྱུང་བའི་མཆོག་རིགས་ནི།། རབ་མངར་སྤོས་ཤེལ་ཕྱེ་མ་འདྲ།། གསེར་ཞུན་རབ་ཀྱི་མི་ཟད་ནི།། དོམ་གྱི་མཁྲིས་པའི་དངས་མ་འདྲ།། རོ་ནི་མངར་ཞིང་ཞིམ་པ་འབྱུང་།། གསེར་ཞུན་འབྲིང་གི་མི་ཟད་ནི།། བུ་རམ་སྐམ་པོའི་རྡོག་པོ་འདྲ།། རོ་ནི་ཅུང་ཟད་མངར་བ་འབྱུང་།། གསེར་ཞུན་ཐ་མའི་མི་ཟད་ནི།། ཆང་གི་ཉིང་ཁུ་འབྱར་བ་འདྲ།། མྱང་ན་ཅུང་ཟད་མངར་བ་ཚོར།། དངུལ་ལས་གྱུར་པའི་མཆོག་གི་རིགས།། བྲག་ཤེལ་ཕྱེ་མ་བསྒོངས་པ་འདྲ།། རློན་དུས་འོ་མ་ཆུ་འདྲེས་འདྲ།། རོ་ཁ་མྱང་ན་རོ་ཁ་ཚོར།། དངུལ་ཞུན་རབ་ཀྱི་མི་ཟད་ནི།། བྱེ་མ་ཀ་ར་བཟང་དྲོས་འདྲ།། རློན་དུས་བ་ཡི་འོ་མ་འདྲ།། དངུལ་ཞུན་འབྲིང་གི་མི་ཟད་ནི།། འབྲས་སྐྱེས་ཟན་སྐམ་དུམ་བུ་འདྲ།། རློན་དུས་འབྲི་ཞོ་སྦྱངས་པ་འདྲ།། དངུལ་ཞུན་ཐ་མའི་མི་ཟད་ནི།། བག་ཟན་སྐམ་པོའི་དུམ་བུ་འདྲ།། རློན་དུས་ནས་དཀར་ཁུ་བ་འདྲ།། རོ་ནི་རིགས་གཅིག་རིམ་བཞིན་དམན།། ཟངས་ལས་བྱུང་བའི་མཆོག་གི་རིགས།། མན་ཤེལ་ཕྱེ་མ་བསྒོངས་པ་འདྲ།། རློན་དུས་ཁྲག་ཆུའི་དངས་མ་འདྲ།། རོ་ནི་ལན་ཚྭ་རོ་རྗེས་ཁ།། ཟངས་ཞུན་རབ་ཀྱི་མི་ཟད་ནི།། ཙན་དན་དམར་པོའི་རྡོག་པོ་འདྲ།། རློན་དུས་རི་བོང་ཁྲག་དང་འདྲ།། རོ་ནི་རྒྱ་སྐྱེགས་རྗེས་རོ་ཁ།། ཟངས་ཞུན་འབྲིང་གི་མི་ཟད་ནི།། བཙག་ཡུགས་བཟང་པོའི་དུམ་བུ་འདྲ།། རློན་དུས་ཁྲག་གི་སྙིགས་མ་འདྲ།། ཟངས་ཞུན་ཐ་མའི་མི་ཟད་ནི།། ཁྲག་སྐམ་ཕྱེ་མ་འདྲེས་པ་འདྲ།། གཤེར་དུས་ཁྲག་གི་ཚོད་མ་འདྲ།། རོ་ནི་རིགས་མཐུན་རིམ་བཞིན་དམན།། ལྕགས་ལས་བྱུང་བའི་མཆོག་གི་རིགས།། མདོག་ནག་ལྕགས་རམས་རྡོག་པོ་འདྲ།། ཡང་ན་རྒྱ་སྣག་དངས་མ་འདྲ།། གཤེར་དུས་རམས་ཁུའི་དངས་མ་འདྲ།། རོ་ཁ་རོ་རྗེས་ལན་ཚྭར་མངོན།། ལྕགས་ཞུན་རབ་ཀྱི་མི་ཟད་ནི།། ཁྲག་སྐམ་རྡོག་པ་ལྟ་བུ་ལ།། གཤེར་དུས་སྣག་ཚའི་ཁུ་བ་འདྲ།། ལྕགས་ཞུན་འབྲིང་གི་མི་ཟད་ནི།། ཕྱེ་མ་དུད་དྲེག་ཆགས་པ་འདྲ།། གཤེར་དུས་དུད་པའི་ཁུ་བ་འདྲ།། ལྕགས་ཞུན་ཐ་མའི་མི་ཟད་ནི།། འདམ་ནག་གོང་བུ་འདྲ་བ་ལ།། གཤེར་དུས་ས་ནག་ཁུ་བ་འདྲ།། རོ་ནི་རིགས་མཐུན་རིམ་བཞིན་དམན།། ཞ་ཉེ་ལས་བྱུང་མཆོག་གི་རིགས།། རྡོ་ལོ་ཕྱེ་མ་བསྒོངས་པ་འདྲ།། གཤེར་དུས་རམས་ཆུའི་དངས་མ་འདྲ།། ཞ་ཉེ་བྲག་ཞུན་རབ་མི་ཟད།། རྡོ་སྔོན་བཅག་པའི་དུམ་བུ་འདྲ།། གཤེར་དུས་བ་ལང་ཁ་ཆུ་འདྲ།། ཞ་ཉེ་ལས་བྱུང་འབྲིང་གི་རིགས།། ཆུ་བ་སྐམ་པོ་ལྟ་བུ་ལ།། གཤེར་བ་ཆུ་ཡི་ཁ་དོག་ཙམ།། ཞ་ཉེ་ལས་བྱུང་ཐ་མའི་རིགས།། ལྕགས་ནག་དུམ་བུ་འདྲ་བ་ལ།། གཤེར་དུས་སྣག་ཚ་ཆད་པ་འདྲ།། རིགས་ལྔ་གང་ཡང་རོ་མྱང་དུས།། རིན་ཆེན་རང་རང་གཡའ་དྲི་མནམ།། བཟང་ངན་རིམ་བཞིན་དྲི་ཡང་དམན།། རིགས་ལྔ་འདུས་པའི་བྲག་ཞུན་ལ།། མཆོག་གི་ཁ་དོག་སྣ་ཚོགས་པའི།། འོད་ཟེར་འཕྲོ་ཞིང་རབ་ཏུ་ལྕི།། དྲི་རོ་དབྱར་དུས་བ་ཆུ་འདྲ།། འོན་ཀྱང་མངར་ཁ་ཅུང་ཟད་ཆེ།། གཤེར་དུས་རྨ་བྱའི་སྒྲོ་འཁྱིལ་ལམ།། འཇའ་ཚོན་ཁ་དོག་ཅན་དུ་འབབ།། རབ་ནི་རྒྱ་ཚོས་ཁཎྜ་འདྲ།། བཅག་འཕྲོ་ཁ་དོག་སྣ་ཚོགས་འབྱུང་།། ཡང་ན་ལྕགས་ཀྱི་སོ་རྡོག་འདྲ།། གཤེར་དུས་ན་གུ་ཆུ་ཡི་མདོག། འབྲིང་ནི་ཚིགས་མ་སྐམ་པོ་འདྲ།། གཤེར་དུས་ཚིགས་མའི་ཁུ་བ་འདྲ།། ཐ་མ་བུར་སྨུག་འཁྲེགས་མཁྲེགས་པ་འདྲ།། དྲི་ཞིམ་དྲི་རོ་དམན་པ་ཡིན།། འདུས་པའི་རིགས་ཀྱི་བྲག་ཞུན་ནི།། དྲི་རོ་ལན་འགའ་མྱང་བ་ན།། ཞིམ་ཞིང་སྲེད་པ་འཕེལ་བར་འགྱུར།། གཉིས་གཉིས་འདྲེས་པའི་མི་ཟད་ནི།། ཁ་དོག་དྲི་རོ་གཉིས་གཉིས་འདྲེས།། གསུམ་གསུམ་འདྲེས་པའི་མི་ཟད་ནི།། ཁ་དོག་དྲི་རོ་གསུམ་གསུམ་འདྲེས།། བཞི་བཞི་འདྲེས་པའི་མི་ཟད་ནི།། ཁ་དོག་དྲི་རོ་བཞི་བཞི་འདྲེས།། ཆ་ཤས་ཆེ་ཆུང་དབང་གིས་ནི།། ཁ་དོག་དྲི་རོ་ཆེ་ཆུང་འབྱུང་།། དངས་ལ་དྲི་རོ་ཆེ་བ་མཆོག། དམན་པ་རིམ་བཞིན་རབ་འབྲིང་ཐ།། འདི་ནི་ངོས་འཛིན་བསྡུས་པ་ཡིན།། ལེགས་པར་དཔྱད་བྱེད་རྟོགས་པར་བྱ།།
བཟང་ངན་རྣམ་དག་བཤད་བྱ་ལ།། ཁ་དོག་རབ་ཏུ་གསལ་བ་དང་།། དངས་ཤིང་འོད་ཟེར་འཕྲོ་བ་དང་།། རོ་ནི་ཆེ་ཞིང་གསལ་བ་དང་།། དྲི་ཡང་སོ་སོའི་རྗེས་མཐུན་པ།། ཆུ་ལ་སྦྱངས་ན་ཚིག་མ་མེད།། བཏེག་ན་རབ་ལྕི་འདྲེས་པ་བཟང་།། སྐྱེས་ལ་གནས་ཀྱི་ཁྱད་པར་ནི།། རབ་མཁྲེགས་ཁ་དོག་འཚེར་བའི་བྲག། ལྕི་ཞིང་འོད་ཟེར་འཕྲོ་བ་དང་།།འཇམ་ཞིང་ཡངས་ལ་ཆེ། དྲོད་ལྡན་གནས་སུ་སྐྱེས་པ་བཟང་།། ས་རྡོ་གཞན་དང་མ་འདྲེས་ཤིང་།། སོ་མི་སེག་ན་བཟང་བ་ཡིན།། གླ་བ་ལ་སོགས་རི་དྭགས་བྲུན།། བྲ་བའི་རིལ་མ་མ་འདྲེས་བཟང་།། བྱིན་རླབས་ཅན་གྱི་གནས་ལས་འོང་།། སྐྱེས་བུ་དམ་པའི་ལག་ནས་བརྒྱུད།། ཆུད་མ་ཟོས་དང་གསར་བ་བཟང་།། བྱེ་བྲག་ནད་རིགས་སོ་སོ་ལ།། བསྔགས་པའི་བྲག་ཞུན་དེ་ཉིད་བཟང་།། དེ་ལས་ལྡོག་པ་ངན་པ་ཡིན།། མཁས་པ་རྣམས་ཀྱིས་བླང་དོར་མཛོད།།
དེ་ནས་སོ་སོའི་ནུས་པ་ནི།། གསེར་ཞུན་ནུས་པ་ལྕི་སྣུམ་ལྡན།། རླུང་གི་ནད་རིགས་ཀུན་ལ་ཕན།། མཁྲིས་པ་ལ་ཡང་ཅུང་ཟད་ཕན།། དབྱིག་གི་དུག་ལ་ཕན་པ་ཡིན།། མཆོག་ནི་ཚེ་སྲིང་བཅུད་ལེན་ཡིན།། རྒྱལ་པོའི་གདོན་ཡང་བསྲུང་བར་ནུས།། རབ་ཀྱིས་རྒས་ལ་སྲ་བར་བྱེད།། འབྲིང་གིས་དབང་པོ་དྲུག་གསལ་བྱེད།། ཐ་མས་རོ་ཙ་བྱེད་པ་ཡིན།། དངུལ་ཞུན་སྐམ་རྩུབ་བསིལ་དྲོད་སྙོམས།། ཆུ་སེར་ནད་རིགས་ཀུན་ལ་ཕན།། མཆོག་གིས་མཛེ་རིགས་བཅོ་བརྒྱད་སེལ།། མཆེར་པའི་ནད་ལ་ཕན་པ་ཡིན།། ཟངས་ཞུན་ཡང་ཞིང་བསིལ་དྲོད་སྙོམས།། གློ་མཆིན་ནད་རྣམས་ཀུན་ལ་བསྔགས།། མཆོག་ནི་ངན་ཁྲག་སྐེམས་པར་བྱེད།། ངན་ཁྲག་ཟུངས་སུ་བསྒྱུར་བའི་རྩི།། རབ་ནི་རྣག་འབྱམས་གཅོད་པའི་མཆོག། རྨ་ཁར་བཏབ་ན་འཚོ་བར་བྱེད།། མཁྲིས་ནད་ལ་ཡང་ཤིས་པ་ཡིན།། ཁྲག་ཆེན་དར་མའི་བཅུད་ལེན་མཆོག། མཆོག་ནི་མིག་ནད་ཀུན་ལ་བསྔགས།། རབ་ནི་མཁྲིས་ནད་ཀྵ་ཡའི་སྨན།། འབྲིང་ནི་རིགས་བཞིའི་ཚད་པ་སེལ།། ཐ་མས་ཕོ་བར་ཁྲག་མཁྲིས་གཉིས།། ཁ་ལུད་གླང་ཐབས་སེལ་བར་བྱེད།། ཞ་ཉེ་ལྕགས་མཚུངས་དེ་བས་དམན།། འོན་ཀྱང་ནག་པོ་ལས་བྱུང་ཚད།། གྲང་བའི་སྐྲན་རྣམས་ཀུན་ལ་བསྔགས།། རྨ་ཡི་རུལ་ཟན་གཅོད་པར་བྱེད།། དཀར་པོ་ལས་བྱུང་ཅུང་ཟད་བསིལ།། བད་ཀན་སྨུག་པོའི་མིག་ནད་སེལ།། མཁལ་མའི་ཚ་བ་སེལ་བའི་མཆོག། མཆོག་ནི་མཁལ་མ་ད་རྒན་ལ།། འདི་ལས་སྨན་མཆོག་ཡོད་མ་ཡིན།། རབ་ནི་ཆུ་འགག་སེལ་བའི་མཆོག། འབྲིང་ནི་ཚ་བ་གབ་པ་སེལ།། ཐ་མ་རྣ་བའི་རླུང་ནད་སེལ།། རིགས་ལྔ་འདུས་པའི་བྲག་ཞུན་ལ།། ཡོན་ཏན་འདི་དག་ཀུན་ལྡན་ཏེ།། གཞན་ཡང་མང་དུ་ལྡན་པས་ན།། མིག་ནད་སོ་བདུན་འདི་ཡིས་སེལ།། ཚད་པའི་ནད་རིགས་ཀུན་ལ་བསྔགས།། བད་རླུང་གཉིས་ལའང་ཤིས་པ་ཡིན།། གནས་ནི་མཆིན་མཁལ་ཕོ་མཁྲིས་མིག། མཆིན་དྲི་དཀར་ནག་རྣམས་ལ་བསྔགས།། གཉིས་དང་གསུམ་བཞི་འདྲེས་པ་རྣམས།། ཆ་མཉམ་ཆ་མཉམ་ལྡན་འདུས་སེལ།། གང་ཤས་ཆེ་བས་ཤས་ཆེ་སེལ།། མཆོག་རབ་འབྲིང་ཐས་ཉེས་པའང་།། དེ་ལྟར་རིམ་པ་བཞིན་དུ་སེལ།། ཐུན་མོང་སྤྱི་ཡི་ནུས་པ་ནི།། ནད་གཞི་མ་འཁྲུགས་པར་བསྟེན་ན།། བཅུད་ལེན་རྣམས་ལ་མཆོག་ཡིན་ཏེ།། ཁྱད་པར་ཤ་ནི་སྲ་ཞིང་མཁྲེགས།། ཁྲག་འཕེལ་མངལ་ནད་བུད་མེད་གསོས།། ཡོན་ཏན་བསམ་གྱིས་མི་ཁྱབ་སྟེ།། ནཱ་ག་ཛུ་ནས་འདི་སྐད་གསུངས།། དེ་ལྟར་བྲག་ཞུན་གྱིས་སྔོན་དུ།། མ་བསལ་ནད་དེ་ས་སྟེང་ཡོད་མ་ཡིན།། ཞེས་བྱ་གཞན་ཡང་དྲང་སྲོང་གིས།། སྨན་འདི་མཐུ་ཆེ་བཞིན་དུ་ཡོན་ཏན་གྱིས།། ཡོན་ཏན་འབའ་ཞིག་བསྐྱེད་ཀྱི་སྐྱོན་མི་སྐྱེད།། སྨན་གཞན་ལ་ལས་མཐུས་ནི་གཉིས་ཀ་བསྐྱེད།། ཅེས་བྱ་འདི་ནི་ངེས་དོན་ཡིན།།
མཁས་པས་བྲག་ཞུན་བསྟེན་པའི་ཐབས།། རབ་གསལ་ཆོ་ག་བསྟན་གྱིས་བཟུང་།། རང་བྱུང་ས་ཡི་ལྷད་མེད་ལ།། འདུལ་བའི་ཆོ་ག་དགོས་མ་ཡིན།། ས་རྡོ་གཞན་འདྲེས་ཆུར་སྦང་ལ།། དངས་མའི་ཁཎྜ་ཚུལ་བཞིན་བྱ།། འདུས་པ་ལ་ནི་འདུས་པ་དང་།། ལྡན་པ་ལ་ནི་ལྡན་པ་དང་།། རྐྱང་བ་ལ་ནི་རྐྱང་བ་བསྟེན།། གསེར་ལས་བྱུང་བ་རླུང་ལ་སྟེ།། ལྕགས་ལས་བྱུང་བ་མཁྲིས་པ་ལ།། ཞ་ཉེས་དེ་ཡི་རྗེས་མཐུན། ཟངས་དངུལ་བད་ཀན་རང་བཞིན་ཅན།། མི་རིགས་སོ་སོར་བསྟེན་པར་བྱ།། ནམ་ཟླའི་ཚ་གྲང་རྗེས་མཐུན་པའི།། རྟ་ལ་བསྐྱོན་ཞིང་ཟས་སྤྱོད་བསྟེན།། འཕྲོད་ཟས་མཛོ་ཞོ་འོ་དར་མར།། ཡང་ན་བ་འབྲི་བསྲེས་པ་དང་།། བ་ཤ་འབྲས་དཀར་མུད་ཁའི་འབྲུ།། ཤ་གསར་ལུག་དང་མ་ཧེ་མཆོག། དང་པོ་གུང་གཉིས་ལུག་རིལ་ཙམ།། དུས་བཞི་དུས་དྲུག་རིམ་བཞིན་བསྐྱེད།། དེ་ནས་གཉིས་དང་གསུམ་ལ་སོགས།། སྨན་རྣམས་བསྐྱེད་ཅིང་ཟས་རྣམས་སྐྱུངས།། སྨན་མར་ལྡེ་གུ་ཏིང་ཁྲོལ་སོགས།། ཆོ་ག་གཞུང་ཆེན་བཞིན་དུ་བྱ།། རྒྱ་སྣེའུ་མོན་སྲན་དྲེའུ་སྤང་།། ཟས་དང་སྤྱོད་ལམ་གང་ཡང་རུང་།། བསིལ་དྲོད་དྲག་དལ་མཐའ་གཉིས་སྤང་།། རྫོགས་རིམ་བཟླས་བསྒོམ་ཐར་པའི་ལམ།། གང་ལ་བརྟེན་ཀྱང་འགྲུབ་པ་ཡིན།། ནད་ཅན་རྣམས་ཀྱི་བསྟེན་པའི་ཐབས།། རླུང་ལ་སོགས་པའི་ནད་གཞི་གསུམ།། འགྲམས་ལ་སོགས་པའི་ནད་རིགས་བདུན།། སྙིང་ལ་སོགས་པའི་གནས་རིགས་རྣམས།། དངས་མ་ལ་སོགས་ལུས་ཟུངས་ལ།། རང་རང་ཁ་འཛིན་སྨན་དང་སྡེབ།། སྨན་སྦྱོར་གང་དང་གང་བྱེད་ཀྱང་།། སྦྱོར་བའི་མཐིལ་ནི་འདི་ལས་བསླང་།། འདི་ནི་དབུ་མའི་སྨན་ཞེས་བཤད།། ནད་སེལ་མཐུན་ནི་མཆོག་ལྡན་དང་།། དེས་ན་མཁས་གཅེས་གཅེས་པར་བཟུང་།། དམ་ཚིག་སྙིང་རྗེ་མེད་པ་དང་།། ལོག་ལྟ་ཅན་ལ་གསང་བ་གཅེས།། འཐུང་བའི་དུས་སུ་གཡང་ས་ཡི།། སྲོག་ཉེན་ཅན་ལ་ཤིན་ཏུ་འཛེམ།།
སྨན་གྱི་རོ་ནུས་ཞུ་རྗེས་བཤད་པ་བཻཌཱུརྱའི་མེ་ལོང་ལས། བྲག་ཞུན་རོ་ཁ་ཞུ་རྗེས་བསིལ་བ་སྟེ།། ནུས་པས་ཕོ་མཆིན་མཁལ་ཚད་ཚ་འཁྲུ་སེལ།།
སྨན་སོ་སོའི་མངོན་བརྗོད་དང་ངོས་འཛིན་ཤེལ་དཀར་མེ་ལོང་ལས། བྲག་ཞུན་ནི། ཚ་བས་གདུང་བའི་བྲག་ལས་འབྱུང་ཞིང་བུ་རམ་དང་རྒྱ་སྐེགས་ཀྱི་ཁུ་བ་ལ་སོགས་པ་ལྟ་བུ་སྟེ། དེ་ལ་སྐྱེ་གནས་ཀྱི་ཁམས་དང་མཐུན་པའི་ཁ་ཏོག་ཅན་གྱི་གསེར་ཞུན། དངུལ་ཞུན། ཟངས་ཞུན། ཞ་ཉེ་ཞུན། ལྕགས་ཞུན། ཚོན་མོ་སྟེང་དང་དྲུག་གམ། ཕྱི་མ་གཉིས་གཅིག་ཏུ་བགྲངས་པའི་རིགས་ལྔས་ཚད་པའི་ནད་ཀུན་དང་རླུང་ནད་བརླ་རེངས་ལ་ཕན་ཞིང་།ཁྱད་པར་དུ་ཕོ་བ་དང་མཆིན་པ་དང་མཁལ་མའི་ཚད་པ་སེལ་བྱེད་ཀྱི་གཙོ་བོ་དང་བཅུད་ལེན་གྱི་ཡང་མཆོག་ཏུ་འགྱུར། བྲག་ཞུན་དང་ལྷན་དུ་འབྱུང་བའི་བྲུན་དེ་ལ་ཁ་ཅིག་གིས་བྲའི་རིལ་མ་མིན་ལ་བྱ་མ་བྱི་ལོང་བའི་བྲུན་ཡིན་ནོ་ཟེར་བ་ནི་ཡུལ་འགའ་ཞིག་ཏུ་དེ་འདྲ་ཡིན་སྲིད་ཀྱང་ཨ་མདོའི་ཡུལ་ན་ཡོད་པའི་བྱ་མ་བྱི་ནི་ནགས་ཆེན་པོར་གནས་པ་རི་བོང་ཆེ་བ་ཙམ་ཡོད་ཅིང་མཆན་འོག་ཏུ་པགས་སྲབ་གཤོག་པ་འདྲ་བ་ཡོད་པ་ཞིག་ཡིན་ལ། བྲག་ཞུན་དང་ལྷན་དུ་ཡོད་པའི་རིལ་བུ་ནི་ཡུལ་སྐད་ལ་ལར་བྲག་རང་འབོད་ཅིང་རྣ་བ་དང་གདོང་སེར་བའི་བྲ་དེས་བྲག་ཞུན་སོགས་ཟོས་པའི་རིལ་མ་ཡིན་པར་མངོན་སུམ་དུ་མཐོང་།
སྨན་མིང་དང་ངོས་འཛིན་ཐོར་བུ་མཁས་པའི་ངག་གི་བདུད་རྩིའི་ཟེགས་མ་ལས། གཻ་རི་ཡཾ། བྲག་ཞུན། འདི་རྒྱ་གར་དུ་མི་འབྱུང་བས། བོད་ནས་ཕར་འགྲོ་དགོས། འདི་ཡི་ནང་དུ་རིལ་མ་མང་པོ་ཡོང་བ་ནི། པགས་བྱིའུ་འདི་ཟ་བས་དེའི་བྲུན་ཡིན་པས་བྲག་ཞུན་ཆུར་སྦངས་ནས་རིལ་མ་དོར་བའི་ཞུན་བྱེད་པ་དགོས་སོ།།
མཛེས་མཚར་མིག་རྒྱན་ལས། བྲག་ཞུན་ནི། བྱང་སེམས་དམར་པོ། ཨུ་མའི་མངལ་ཁྲགས་སྟེང་ནད་འཇོམས། རིན་ཆེན་སྔོན་པོ། རི་སྙིང་། འདོད་འཇོའི་བ་སྨུག་ཟེར། བྲག་གི་གསེང་སྲུབ་སོགས་སུ་བུར་ཞུན་ལྟ་བུ་རྡོ་བཞུས་ནས་འབབས། དེར་ཚོན་མོ་སྟེ་ཞུན་དང་བཅས་དྲུག་ཏུ་འདོད་པའང་དེ་ནི་ཞ་ཉེར་བསྡུས་ཏེ་རིགས་ལྔར་བཤད་པ་རྩ་རྒྱུད་ཀྱི་དགོངས་པ་ལེགས། གསེར་ཞུན་དམར་སེར་ལ་མངར་ཁ་བསིལ་སྣུམ་པས་རླུང་མཁྲིས་དང་། ལྕགས་ཞུན་སྔོ་ནག་ཁ་ཞིང་ཅུང་ཟད་ལན་ཚྭ་ནུས་པ་ཚ་ལ་རྣོ་བས་བད་ཀན་སེལ། ཞ་ཉེ་ཞུན་རང་གི་མདོག་འདྲ་རོ་ནུས་ལྕགས་ལས་དམན་པར་མ་ལ་ཡ་འགྲེལ་ནས་བཤད། བྲག་ཞུན་དང་ལྷན་དུ་འབྱུང་བའི་བྲུན་ནི་བྱ་མ་བྱིའི་རིགས་བྲག་རར་འབོད་པ་རྣ་བ་དང་གདོང་སེར་པོའི་བྱི་བ་བྲག་ཞུན་ཟོས་པའི་རིལ་མོར་ཤེལ་དཀར་མེ་ལོང་དུ་གསུངས།རིན་སྤུངས་ལས། བྲག་ཞུན་བསིལ་ལ་རྣོ་བས་མཆིན་ནད་རྙིང་པ་སེལ།། ཞེས་པས་ཚད་ནད་ཀུན་ཕན་ཁྱད་པར་ཕོ་མཆིན་མཁལ་ཚད་སེལ།།


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Monday, January 18, 2016
འབེལ་གཏམ་ལུང་གི་སྙིང་པོ། དུམ་བུ་བཅུ་པ།
ཁྲི་ཐོག་རྗེ་བཙན་གྱི་དུས་སུ་བསྟན་པ་དར་བ།
བསྒྲགས་པ་རིན་ཆེན་གླིང་གྲགས་ལས། རྒྱ་ཝེར་ལི་ལོད་བཙན་གྱི་དཔོན་གསས་ནི་སྟོང་སྒྲ་ཀུན་འདུལ། ལྷ་བོན་ཅོའུ་འོད་དཀར། ༼རྒྱལ་པོ་འདིའི་མཚན་བྲིས་ནོར་ཡིན་པ་འདྲ༽ ཁྲི་ཐོག་རྗེ་ཐོག་བཙན་གྱི་རིང་ལ། དཔོན་གསས་ལྗང་ཚ་འཕན་སྣང༌། ལྷ་བོན་ཐ་ཚ་ཁོག་འཕར་དེའི་དུས་ན་རྒྱལ་ཁྲི་རྗེ་ཐོག་བཙན་གྱི་ཞལ་ནས། གཤེན་རབས་བླ་མ་རྣམས་ཀྱང་དགོངས་ཤིག །སྐུ་གཤེན་རྣམས་ཀྱང་དགོངས་ཤིག །བོད་འབངས་ཀུན་ཀྱང་སོམས་ཤིག །བླ་ཡི་རྒྱལ་སྲིད་བོན་གྱིས་འཚོ་བའི་དུས་འདིར་བོན་གཉན་པས་བླ་ན་ཆེ། རྗེ་གོང་ན་བཙུན། འབངས་འོག་ན་སྐྱིད་པས་སྟོན་པ་ཀུན་འདུས་ཤིག་བཀའ་བྱུང་ངོ༌། །རྒྱལ་པོའི་བཀའ་བྱུང་བས་བོན་གཤེན་རྒྱལ་བློན་རྣམས་འདུས་སོ། །རྗེས་བློན་བོན་གཤེན་ལ་བསྩལ་པ། ཀྱཻ་སྐྱེས་བུ་ཆེན་པོ་ལྔ་བརྒྱ་དྲན། རིག་འཛིན་ས་ལ་གནས་པས་ཚེའི་དངོས་འགྲུབ་ཐོབ། སྐུ་ལ་འདས་གྲོང་མི་མངའ་ཁྲི་ཐུབ་བསྟན་པ་མཛད། མངོན་ཤེས་རྩལ་རྫོགས་འདི་ཕྱི་ཀུན་ཀ་མཁྱེན། སྟག་གཟིག་ཞང་ཞུང་ཡུལ་ན་གསང་བའི་བོན། རྫུ་འཕྲུལ་སྟོབས་ཀྱིས་གང་ཡོད་མཁྱེན། ཚེགས་ཆུང་དོན་ཆེན་བསླབ་པ་སླ། བསྒྲུབ་ཐག་ཉེ་བའི་བོན་ཞིག་བཙལ་བར་ཞུ། བོད་འབངས་ཀུན་གྱིས་གསེར་ཁྲོལ་བུ་སྐུར་ཅིག་གསུངས། དུས་དེར་བོད་འབངས་ཀུན་གྱིས་གསེར་བསྡུས་ནས། བླ་ཆེན་པོ་ལ་བརྫངས་སོ། །བླ་ཆེན་པོས་རྫུ་འཕྲུལ་སྟོབས་ཀྱིས་སྟག་གཟིག་ཡུལ་དུ་བྱོན་ཨ་རུ་ར་དང༌། ཛ་ཏི་སྨན་གྱི་ཚལ་གྱི་ཕ་ལོག་ན། གཡུང་དྲུང་འོད་མའི་གླིང་གི་ཤར་ཕྱོགས་ན། དཔོན་གསས་གཡུང་དྲུང་རྒོད་འབར་ལས། དུག་ལྔ་རང་གྲོལ་གསང་སྔགས་ཀྱི་བོན། གསང་བ་ཆིག་ཆོད་རྫོགས་ཆེན་གྱི་བོན། མཉམ་པ་གཉིས་མེད་སེམས་ཕྱོགས་ཀྱི་བོན། ཐར་པ་ཆིག་གྲོལ་ཚེ་འདས་ཀྱི་བོན། དེ་ལྟར་བོན་སྒོ་གདན་དྲངས་ནས། གེ་ཁོད་ཐིས་ཀྱི་སྐོར་ཡང་གདན་དྲངས། བསྟན་པ་རྒྱས་པ་ལགས་སོ། །ཞེས་དང༌། དར་རྒྱས་གསལ་སྒྲོན་ལས། ཁྲི་ཐོག་རྗེ་བཙན་དང༌། རུ་ཡང་ཟ་སྟེང་རྒྱལ་ནམ་མཚོའི་སྲས། ཐོ་ཐོ་རི་སྙན་བཙན། དེའི་རིང་ལ་བསྟན་པ་ ༼མཆན། ཕྲན་བུ༽ གནམ་བབས་སུ་བྱུང་ཞེས་བྱམས་མ་ནས་གསུངས་པ་ལ། ཟ་མ་ཏོག་བཀོད་པ་དང༌། པང་ཀོང་ཕྱག་རྒྱ་པ་དང༌། གསེར་གྱི་མཆོད་རྟེན་ཞིག་བྱུང་སྟེ། ཆོས་སུ་ངོ་མ་ཤེས་པར་གཉན་པོ་གསང་བར་བཏགས་སོ། །རྒྱལ་པོ་དེའི་སྐུ་བསྲུང་ཡང་གཅོ་ཡི་བོན་པོ་གཡང་སྐྱེས། མཚོའི་བོན་པོ་འདུལ་སྲོང་དང༌། འབྲིའི་བོན་པོ་ཤོད་དྲི་གསུམ་གྱིས་སྐུ་བསྲུངས་ཤིང༌། ཚེ་བསྒྲུབས་མཛད་པས། ལྷ་ཐོ་ཐོ་ཡང་མུར་འགྲམ་སེ་བོར་སོང་བ་དེ། གཞོན་ནུ་ཁྱེའུ་ཞིག་ཏུ་སོང་བས་དད་པ་སྐྱེས་ཏེ་གསེར་གྱི་བུམ་པ་ཕུལ་ལོ། །
ཏོ་རོ་ལོ་བཙན་མན་གྱི་ལྔ་པོ་དེ་ལ། བར་གྱི་བཙན་ལྔ་ཟེར་རོ། །རྒྱལ་རབས་གསལ་བའི་མེ་ལོང་ལས། ཁྲི་དེ་ཐོག་བཙན་གྱི་སྲས། ལྷ་ཐོ་ཐོ་སྙན་ཤལ་ཞེས་བྱ་བ། སོགས་ནས། གཞོན་ཤ་ཅན་དུ་གྱུར་ནས། དགུང་ལོ་བརྒྱ་དང་ཉི་ཤུ་ཐུབ་སྟེ། སྐུ་ལུས་གཅིག་ལ་སྐུ་ཚེ་གཉིས་ཐུབ་ཅེས་གྲགས་སོ། །རྒྱལ་པོ་དེས་དམ་པའི་ཆོས་ཀྱི་དབུ་བརྙེས་པ་ཡིན་ནོ། །ཞེས་དང༌། རྒྱལ་པོ་འདི་ཚེ་རིང་བའི་རྒྱུ་བོན་པོའི་གཤེན་པོ་གསུམ་གྱིས་ཚེ་བསྒྲུབས་བྱས་པའི་ཡོན་ཏན་ཡིན་ཟེར། ཆོས་པས་གཉན་པོ་གསང་བར་མཆོད་པ་བྱས་པའི་ཕན་ཡོན་ཡིན་ཟེར། རྒྱུ་མཚན་འདི་ལྟ་བུས་རྒྱལ་རབས་ཀྱི་སྐོར་ལ་འཐད་མིན་ཇི་སྙེད་བཤད་པ་བྱུང་ངོ༌། །
མདོར་ན་རྒྱལ་པོས་གཉན་པོ་གསང་བར་མཆོད་པ་ཡང་ཕུལ། བོན་གཤེན་རྣམས་ཀྱིས་ཚེ་བསྒྲུབས་ཀྱང་བྱས་པས་གཉིས་ཀའི་ནུས་པས་རྒྱལ་པོ་ཚེ་རིང་བར་བྱུང་ཞེས་ལབ་ན་སྐྱོན་ཅི་འདུག །འདི་ཙམ་ལའང་ཕྱོགས་སུ་ལྷུང་བའི་ངན་རྟོག་གིས་བཅིངས་པའི་སྐྱོན་གྱིས་རང་གི་གནའ་བོའི་ལོ་རྒྱུས་ཀྱི་སྐོར་སྤྱི་དང་ཁྱད་པར་རྒྱལ་པོ་ཆེན་པོ་གོང་མའི་མཛད་པ་བཟང་པོའི་བྱས་རྗེས་ཅན་རྣམས་ལ་ཆོས་ཞེས་པ་དང༌། རྒྱ་གར་རྒྱ་ནག་སོག་པོ་སོགས་ཀྱི་ལམ་ལུགས་ཀྱིས་མ་བསླད་པར་བོད་ཀྱི་ལམ་ལུགས་གཙང་མའི་གོམས་གཤིས་ཅན་ཡིན་པ་དེ་དག་ཐམས་ཅད་ལ། ངན་མཚང་དུ་བལྟས་པས་རིམ་བཞིན་བསྐྱུར་ནས་བརྗེད། ད་ལྟ་དངོས་འབྲེལ་གྱི་བོད་ལུགས་ལོ་རྒྱུས་ཁུངས་མ་འཆད་པའི་ཚེ་ཕྱི་ཡི་མིས་ཇི་ལྟར་ལབ་པ་ལ་ཚད་ཐུབ་ཏུ་བྱེད་དགོས་པར་བྱུང་བ་འདིའི་རིགས་ལ་སེམས་ཕམ། ཡིད་སྐྱོ་ངོ་ཚ་བའི་གནས་སུ་མཐོང་ངོ༌། །དར་རྒྱས་གསལ་སྒྲོན་ལས། རྗེ་༼ཐོ་ཐོ་རི་སྙན་བཙན༽དེ་གུར་སྨན་བཞེས་པ་ལ་སྲས་མེད། ཆུན་མ་སྣོ་ཟ་མང་སོ་རྗེའི་སྲས་ཁྲི་གཉན་གཟུང་བཙན། ཁུའི་བོན་པོ་མང་སྒྲ་ལེགས་པས་སྐུ་བསྲུངས། ༼རྗེ་འདིའི་བང་སོ་རང་ཡུལ་ཕྱིང་ལུང་དར་ཐང་དུ་བརྩེགས་པ། ས་ཕུང་སྦྲ་འདྲ་བ་ཡོད།༽ ཁྲི་གཉན་གཟུང་བཙན་དང༌། འདིའི་བང་སོ་དོན་འཁོར་མདའ་རུ་ས་ཕུང་ལྟ་བུ་ཡོད། འབྲོང་ཟ་ངར་མ་གཡང་བཞེར་གྱི་སྲས་འབྲོང་སྙན་ལྡེ་རུ། ཁུའི་བོན་པོ་མང་རྗེ་ལོད་པོས་སྐུ་བསྲུངས། འབྲོང་སྙན་དང་མཆིམ་ཟ་ཀླུ་རྒྱལ་ངན་ན་མཆེ་ལ་སྲས་དམུ་ལོང་ཞིག་བྱུང་བ་ལ། ཁུ་བོན་མང་རྗེ་ལོད་པོས་སྤྱན་བསྒྲུབ་པས། ཕ་རི་ལ་བརྙན་༼གཉན་༽ འདུག་པ་གཟིགས་པས། མཚན་སྟག་རི་བརྙན་༼གཉན༽ གཟིགས་སུ་བཏགས། འབྲོང་སྙན་ལྡེ་རུ་ལ་མཛེ་ནད་བྱུང་ནས་གསོན་པོར་བཞུགས་པ་ཐུགས་མ་དགྱེས་ཏེ། རྒྱལ་པོ་དང་བཙུན་མོ་གཉིས་ལྷན་དུ་བང་སོའི་ནང་དུ་ཞུགས་ནས་སྦས་སོ། །སྦ་ཁར་སྲས་ལ་ཞལ་ཆེམས་སུ། ཡབ་མེས་ཀྱི་ཐུགས་དམ་གཉན་པོ་གསང་བ་ལ་མཆོད་པ་གྱིས། འ་ཞའི་ཡུལ་ནས་སྨན་པ་བོས་ལ་སྤྱན་ཕྱེས། རྒྱལ་སྲིད་ཟུངས་ཤིག་གསུངས། བང་སོ་ཞང་མདར་བརྩེགས་ནས་དེའི་མིང་ལ་གསོན་ཆས་ཟླུམ་པོར་གྲགས་སོ། །
སྟག་རི་གཉན་གཟིགས་ཀྱིས་རྒྱལ་ཕྲན་བཅུ་གཉིས་
མངའ་རིས་སུ་བསྡུས་ཚུལ།
དར་རྒྱས་གསལ་སྒྲོན་ལས། ཆབ་སྲིད་དབུ་བརྙེས་ཏེ། རྒྱལ་ཕྲན་བཅུ་གཉིས་མངའ་རིས་སུ་བསྡུས་པས། ལྷོ་བྲག་གི་རྒྱལ་པོ་བང་བ་རྗེ་མ་འདུས་པར་དམག་དང་ཆས་ཏེ་གཤེགས་པས། བང་བ་རྗེས་སླར་རྒྱལ་སྟག་གུ་གཉན་གཟིགས་བཙོན་དུ་བཟུང་ནས། ཁྲི་མུན་དོང་དུ་བསྐྱུར་ཏེ་བོད་འབངས་ཕམ། དེའི་དུས་རྗེའི་བླ་བོན་དུ་ར་སངས་ཀྱི་བོན་པོ་ཁྲི་ནེ་ཁོད་བྱ་བ། མཐུ་ཆེ་ལ་རྩལ་དྲག་པ་ཞིག་ཡོད་པས། ཤེལ་གྱི་བྱ་རྒོད་དུ་སྤྲུལ་ནས་བྱོན་ཏེ། ཐུགས་རྗེས་བཙོན་བསྲུང་དང༌། ཕྱི་འཁོར་ནང་འཁོར་ཀུན་བརྒྱལ་ལོ། །རྒྱལ་བུ་བཀྱིགས་པའི་ལྕགས་ཐག་སྔོན་པོ། གཤོག་པ་འཚམས་རིང་གིས་བཅད་ནས། སྟག་རི་གཉན་གཟིགས་བཙོན་དོང་ནས་བཏོན། བང་བ་རྗེས་ཞབས་འོག་ཏུ་འཛུལ་ལོ། །བོན་ལ་གཙིགས་སུ་གཤེན་པོ་ཁྲི་ནེ་རྒྱལ་ཐབས་སུ་ཕྱུང་སྟེ། རྒྱལ་གོང་ན་བོན་གཉན་པ་ཡང་དེ་ལགས་སོ། །བླ་མ་འདི་ནི་ཞང་ཞུང་སྙན་རྒྱུད་ཀྱི་བླ་མ་ཡིན་ཏེ། གུ་རིབ་དཔལ་བཟང་གི་སློབ་མ་ཡིན་ལ། བླ་མ་དཔལ་བཟང་དེས་ར་སངས་ཁྲི་ནེ་ཁོད་ལ་གདམས་ངག་གསུངས་པ། མཁས་པར་བློ་སྦྱོང༌། བཙུན་པར་ཁྲིམས་ནོས་བྱ་བ་ཡིན་གསུངས་ནས། རྒྱུ་འབྲས་ཀྱི་བོན་ཐམས་ཅད་གནང་ངོ༌། །གདམས་ངག་ཐོབ་ནས་སྣང་བ་ལ་མ་ཆགས་པར། མ་མོ་བུ་ལ་དྲི་ལོག་པ་འདྲ་བ་ཞིག་མ་བྱུང་ན། བོན་ཆུད་གསོན་པས་རེམས་ལ་འབོད་ཅིག་གསུངས། དེས་ལྷོ་གཅན་རོང་གི་རི་ལ་སྟག་མི་གཟན་བཅིབས་ནས་བྱོན་པ་དང༌། ཆབ་ལ་གྲུ་མེད་པར་བྱོན་པའམ། གྲུབ་རྟགས་མང་དུ་མངའ་བ་ལགས་སོ། །བླ་མ་དེའི་སློབ་མ་སུམ་པའི་བོན་པོ་ཨ་བ་སྡོང་དང༌། རྒྱ་ནག་གི་བོན་པོ་གསལ་བ་འོད་ཆེན་སོགས་ལ་བོན་གནང་ནས་ཁོང་རྣམས་ཀྱིས་རང་རང་གི་ཡུལ་དུ་སྤེལ་ལོ། །ཞེས་ཞང་ཞུང་སྙན་རྒྱུད་ཀྱི་རྒྱས་བཤད་ལས་སོ། །བླ་མ་འདིས་མཛད་པའི་བོན་ཡང་སྲིད་པའི་སྤྱི་སྐོང་སྣང་སྲིད་སྤྱི་མདོས་ཞེས་པ་སོགས་ཀྱི་བསྟན་བཅོས་མཛད། དར་རྒྱས་གསལ་སྒྲོན་ལས། རྒྱལ་པོ་སྟག་རི་བརྙན་གཟིགས་དང་འོ་མ་རྒོད་ཟ་སྟོང་བཙུན་འགྲོ་སྐར་གྱི་སྲས། གནམ་ཁྲི་སྲོང་བཙན། གཅོའི་བོན་པོ་ཁྲི་ཁྱུང་གྲགས་པས་སྐུ་བསྲུངས་སོ། །རྒྱལ་པོ་དེ་བཞིའི་རིང་ལ་བྱམས་མ་ལས་ངོ་མཚར་བཀའ་ཡི་བོན་རྣམས་དར་ཏེ། རྒྱས་པ་འབུམ། འདུལ་བ་རྒྱུད་དྲུག་མངོན་པ་སྡེ་བཞི། མཚན་ཉིད་སྡེ་ལྔ། དེ་དག་ལ་མཁས་པའི་གཤེན་ཆེན་གྲངས་མེད་ཀྱང་བྱུང་ངོ༌། །བློན་པོ་ཡང་དམུ་སྡེ་ལོང་བས་བྱས་སོ། །དེ་ལྟར་རྗེ་གཉའ་ཁྲི་བཙན་པོ་མན་ཆད་ནས། གནམ་ཁྲི་སྲོང་བཙན་ཡན་ཆད་དུ། རྒྱལ་རབས་སུམ་ཅུ་རྩ་གསུམ་ལ། ཆབ་སྲིད་འཛིན་པའི་རྒྱལ་པོ་རེ། འདྲེན་པའི་སྐུ་གཤེན་རེ། སྐད་བསྒྱུར་གྱི་ལོ་པན་རེ། བྱས་ཐབས་ཀྱི་གསས་ཁང་རེ་རེ་བཞག་ཅེས་པ་རྣམ་འབྱེད་འཕྲུལ་གྱི་ལྡེ་མིག་ལས་གསུངས་སོ། །ཞེས་དང༌། བསྒྲགས་བྱང་ལས། དེ་ཡན་ཆད་དུ་བོད་འདི་ན་བོན་མིན་པ་མེད་ལ། དེ་སྤྱད་པའི་ཡོན་ཏན་གྱིས་རྗེ་བླ་ན་མངའ་ཐང་མཐོ། འབངས་འོག་ན་བདེ་སྐྱིད་ལྡན། ཅེས་པས་དེ་ལ་བསྟན་པ་བར་དར་ཞེས་བྱའོ། །ཞེས་དང༌། རྒྱལ་རབས་གསལ་བའི་མེ་ལོང་ལས། དེའི་སྲས་འབྲོང་སྙན་ལྡེ་རུ། རྒྱལ་པོ་དེས་དག་པོའི་ཡུལ་ནས་མཆིམས་ཟ་ཀླུ་རྒྱལ་བྱ་བའི་བཙུན་མོ་ཞིག་བླངས་པ་ལ། ༼ཀླུ་མོ་ཡིན༽ སྲས་དམུས་ལོང་ཞིག་འཁྲུངས་པས། མིང་ཡང་དམུས་ལོང་ཀོན་པ་བཀྲ་ཞེས་གྲགས་སོ། །མཆིམས་ཟ་ཀླུ་རྒྱལ་དེ་དང་པོ་ཤིན་ཏུ་མཚར་བ་ཞིག་ཡོད་པ་ལ། རྟིང་དུ་སྔོ་ལ་རིད་པ་བྱུང་བས། རྒྱལ་པོའི་ཞལ་ནས་ཁྱེད་དང་པོ་ཤིན་ཏུ་མཚར་བ་ཞིག་ཡོད་པ་ལ། ན་བ་ནི་མིན། འདི་འདྲ་བ་ཡོད་པ་ཅི་ཡིན་གསུངས་པས། ང་རང་གི་ཡུལ་ན་ཟས་ཞིག་ཡོད་པ་དེ་འདི་རུ་མེད་པས་ལེན་པ་འདྲ་ཟེར། རྒྱལ་པོའི་ཞལ་ནས་འོ་ན་ཟས་དེ་ཅིས་ཀྱང་ལོངས་ལ་ཟོ་གསུངས། དེར་གཡོག་མོ་དམ་པ་ཞིག་ཟས་དེ་ལེན་པར་བཏང་བས། དེར་མོས་སྦལ་པའི་རོ་མང་པོ་མར་གྱིས་བཙོས་ཏེ། ཁལ་མང་པོ་བླངས་བྱུང་བས། དེ་རྣམས་མཛོད་དུ་སྦས། མིས་མ་མཐོང་བར་བྱས་ཤིང་ལྐོག་ཏུ་ཟོས་པས། ཤ་བཀྲག་སྔར་བཞིན་འོད་དང་ལྡན་པ་བྱུང་བ་དང༌། རྒྱལ་པོའི་ཐུགས་ལ། ཟས་དེ་ཡོན་ཏན་ཅན་ཞིག་འདུག་པ་ལ་ངས་ཀྱང་ཟ་དགོས་བསམ་སྟེ། བཙུན་མོ་མེད་པའི་ཤུལ་དུ། ལྡེ་ཚབས་ཀྱིས་སྒོ་ཕྱེས་ནས། ནང་དུ་བྱོན་པ་དང་མཛོད་ནང་ན། སྦལ་པའི་རོ་མང་པོ་མར་གྱིས་བཙོས་པའི་རྐྱལ་པ་མང་པོ་གཟིགས་པས། རྣམ་རྟོག་སྐྱེས་ནས་རྒྱལ་པོ་ལ་མཛེ་བྱུང་ངོ༌། །
དེ་ནས་ཡང་རྒྱལ་པོ་ཡབ་ཡུམ་གཉིས་ཀ་གསོན་པོ་བང་སོར་བཞུགས་ནས། སྲས་ལ་ཞལ་ཆེམས་བཞག་པ་ནི། ཡབ་མེས་ཀྱི་ཐུགས་དམ་གཉན་པོ་གསང་བ་ལ་མཆོད་པ་གྱིས། འ་ཞའི་ཡུལ་ནས་སྨན་པ་བོས་ལ་མིག་ཕྱེས་ལ་རྒྱལ་ས་ཟུངས་ཤིག་གསུངས་སོ། །འབྲོང་སྙན་ལྡེ་རུའི་བང་སོ་ཞང་མདར་བརྩེགས། བང་སོའི་མིང་ཡང་གསོན་ཆད་ཟླུམ་པོར་གྲགས་ཅེས་སོ། །དེ་ནས་དམུ་ལོང་ཀོན་པ་བཀྲས་གཉན་པོ་གསང་བ་ལ་མཆོད་པ་ཕུལ་ཞིང་མོས་གུས་བྱས། སྨན་པ་བོས་ནས་མིག་ཕྱེས་པས་སྐྱིད་ཤོད་སྟག་གི་རི་ལ་གཉན་འགྲོ་བ་གཟིགས་པས་ན། མཚན་ཡང་སྟག་རི་གཉན་གཟིགས་ཞེས་ཀྱང་གྲགས་སོ། །སྟག་རི་གཉན་གཟིགས་ལོ་བཞི་བཅུ་ལོན་དུས་འདས། དེའི་བང་སོ་དོན་མཁར་མདའ་རུ་བརྩེགས། གྲལ་ནི་ཁྲི་བརྙན་གཟུངས་བཙན་གཡོན་ན་ཡོད། དེ་ཡང་འཕུལ་མེད་ས་ཕུང་བདལ་བ་འདྲ། སྟག་རི་གཉན་གཟིགས་ཀྱི་སྲས་གནམ་རི་སྲོང་བཙན་ཡིན་ལ། རྒྱལ་པོ་འདིའི་དུས་སུ། རྒྱ་ནག་ནས་སྨན་དང་རྩིས་བྱུང༌། རྒྱ་དང་གྲུ་གུ་བཏུལ། བྱང་ནས་ཚྭ་རྙེད། སྐུ་མཁར་ཁྲི་བརྩེགས་འབུམ་གདུགས་བྱ་བ་བརྩེགས། ཆབ་སྲིད་ལོ་དྲུག་ཅུ་བཟུང་ནས་འདས་སོ། །དེའི་བང་སོ་དོན་མཁར་མདའ་རུ་བརྩེགས། གྲལ་ནི་གཉའ་ཁྲི་གཟུངས་བཙན་གཡས་ན་ཡོད། དེ་ཡང་འཕུལ་མེད་བརྩེགས་པ་སོག་ཁར་ཡོད། མིང་ཡང་བང་རི་སོག་ཁང་ལགས་སོ་སྐད། ཅེས་སོ། །ཞེས་གསུངས། རྒྱལ་པོ་གནམ་རི་སྲོང་བཙན་གྱིས་རྒྱ་དང་གྲུ་གུ་བཏུལ་ཞེས་བཤད་པས། ཤིན་ཅང་གི་ཡུལ་བོད་ཀྱིས་ལོ་བརྒྱ་ཕྲག་བར་བཟུང་བར་བཤད་པས། འགོ་དེའི་དུས་ནས་བཙུགས་པར་མངོན། རྒྱ་ནག་ནས་རྩིས་དང་སྨན་བྱུང་ཞེས་བཤད་པ་འདི་རྣམས་དང༌། ཕྱི་ཡི་ཡུལ་བཏུལ་ཚུལ་འདི་རྣམས་ལ་བདེན་སེམས་བྱས་ན་སྲོང་བཙན་ཡན་ཆད་དུ་བོད་ཡིག་མེད་པར་མཐའ་གཅིག་ཏུ་འདོད་མཁན་ཚོས་འདིར་ཅི་སྨྲ་སེམས་ཤིག
འདིར་བཤད་པའི་རྒྱལ་རབས་ཀྱི་ཁུངས་བཅོལ་ས་གཅིག་ཏུན་ཧུང་ནས་རྙེད་པའི་ཡིག་ཚལ་རྣམས་ཡིན་ཞིང༌། དེ་ཡང་ཡིག་ཆ་དེར་གང་འཁོད་ཚད་ཁུངས་བདེན་ཡིན་ཞེས་ལབ་དཀའ་ཡང༌། ཕལ་ཆེར་ལ་རང་གཞན་གྱི་མཁས་པ་བོད་ཀྱི་རྒྱལ་རབས་སྨྲ་བ་མང་ཆེ་བས་བློ་བཅོལ་ས་བྱེད་འདུག་པས། ངོས་ནས་ཀྱང་གོང་གི་ཡིག་ཆ་དེ་དང༌། གཞན་པའི་ཚད་ཐུབ་ཀྱི་ཁུངས་མང་པོ་ལ་གཏུགས་ནས་འདི་བཀོད་པ་ཡིན། དེའི་ཁོངས་ནས་སྲོང་བཙན་གྱི་ཁྲི་ལོ་དྲུག་མང་བློན་མང་བཙན་གྱི་ཁྲི་ལོ་ཉེར་གསུམ། འདུས་སྲོང་གི་ཁྲི་ལོ་ཉེར་དགུ། ཁྲི་ལྡེ་གཙུག་བཙན་གྱི་ཁྲི་ལོ་ཞེ་བཞིའི་བར་གྱི་བྱུང་རབས་མཁས་དབང་དགེ་འདུན་ཆོས་འཕེལ་གྱིས་རྒྱལ་རབས་དེབ་ཐེར་དཀར་པོ་ཞེས་པར་བཀོད་ནས་བཤད་ཟིན་འདུག་པས། འདིར་དེ་རྣམས་བསྐྱར་བཤད་བཞག་པ་ཡིན། །
སྲོང་བཙན་སྒམ་པོའི་སྐོར།
དར་རྒྱས་གསལ་སྒྲོན་ལས། གནམ་ཁྲི་སྲོང་བཙན་དང་ཚེ་སྤུངས་ཟ་འགྲི་མི་ཐོད་དཀར་གྱི་སྲས། རྒྱལ་པོ་སྲོང་བཙན་སྒམ་པོའི་རིང་ལ། རྒྱ་དཀར་ནས་ཆོས་མེ་སྟག་ཙམ་ཞིག་བྱུང༌། ཞེས་དང༌། བཙུན་མོ་ཡང་བྱམས་མ་སྐྱོན་སྐྱོབས་ལས། ཞང་ཞུང་གི་ཡུལ་ནས་ཞང་ཞུང་ཟ་ལིགས་ཏིག་སྨན་ཞེས་པ་བླངས་པས་ཞང་ཞུང་གི་ལྷ་གཤེན་རབ་བསྟན་པའི་གཙོ་བོ་རྒུང་ལོ་བརྒྱད་པའི་སྐུ་ཚད་གདན་དྲངས་ནས་ཐེམས་ཆེན་ལྷ་ཁང་བཞེངས་སོ། །བལ་ཡུལ་ནས་བལ་ཟ་ཁྲི་བཙུན་བླངས་པས། བལ་པོའི་ལྷ་དངུལ་གྱི་བྱམས་པ་འཁོར་ལོར་གདན་དྲངས་པས་ར་ས་ལྷ་ཁང་བཞེངས་སོ། །རྒྱ་ཡུལ་ནས་རྒྱ་ཟ་ཀོང་ཅོ་བླངས་པས། རྒྱ་ནག་གི་ལྷ་གསེར་གྱི་ཐུབ་པ་རྒུང་ལོ་བརྒྱད་པའི་སྐུ་ཚད་གདན་དྲངས་པས་ར་མོ་ཆེའི་ལྷ་ཁང་བཞེངས་སོ། །རྒྱ་དཀར་ནས་དགེ་སློང་ཤི་ལ་མ་ཏིས་རྒྱ་དཀར་གྱི་ལྷ་ཙན་དན་གྱི་སྐུ་རང་བྱུང་ལྔ་ལྡན་གདན་དྲངས་ཞེས་དང༌། དར་རྒྱས་གསལ་སྒྲོན་ལས། སྤྲུལ་པའི་དགེ་སློང་ལ་ཀ་ཤི་ལ་མ་ཏི་བྱ་བ་མཆོད་གནས་སུ་བཏེགས། དམ་པའི་ཆོས་སྤྱོད་པར་དགོངས་པ་ལ། འཇིག་རྟེན་གྱི་ལྷ་ཀླུ་ཁྲོས་ནས། ལྷ་སའི་མཁར་བུ་ཐོག་གི་བཤིགས། མི་མང་པོ་ཡང་ཐོག་གིས་བསད་དོ། །ནད་མུག་ལོ་བརྒྱུད་མར་བྱུང༌། རྒྱལ་པོ་ཡང་སྐུ་ཚེ་ཐུང་སྟེ་སུམ་ཅུ་རྩ་དྲུག་པ་ལ་དགུང་དུ་གཤེགས་སོ། །བློན་པོ་དར་མ་སྤྲེལ་མགོ་ན་རེ། ཆོས་འདི་བཀྲ་མི་ཤིས་པ་ཞིག་བྱུང་ཟེར་ནས་བསྣུབས་སོ། །དེའི་དུས་སུ་རྗེའི་བླ་བོན་དུ། གཅོ་བོན་གནམ་ལ་སྐྱེ་དང༌། སུམ་བོན་རྒྱལ་བ་དབང་གིས་སྲུང་མ་མཆོད་པས་ནད་མུག་གི་བསྐལ་པ་ཆད་དོ། །སྲོང་བཙན་སྒམ་པོ་དང་འགྲོ་ཁྲི་མ་འབྲེང་རིང་གི་སྲས་གུང་སྲོང་གུང་བཙན། དེ་དང་འ་ཞ་བཟའ་ཚོ་ཇོ་མོ་རྗེ་ཁྲི་དཀར་རིང་ཤགས་ཀྱི་སྲས་མང་སྲོང་མང་བཙན། དེ་དང་འགྲོ་ཟ་ཁྲི་སེ་ཁྲི་མ་ལོད་ཀྱི་སྲས། རླུང་སྲོང་འཕྲུལ་རྒྱལ། དེ་དང་མཆིམས་ཟ་བཙན་མོ་ཏོག་གི་སྲས། ཁྲི་རྗེ་གཙུག་བརྟན། རྒྱལ་དེ་བཞིའི་རིང་ལ་བོན་ཆོས་ལྷན་མར་སྤྱོད་དོ། །ཁྲི་རྗེ་གཙུག་བརྟན་དང༌། འཇང་མོ་ཞིང་བཙན་གྱི་སྲས། འཇང་ཚ་ཨོན། དེ་ལ་རྒྱལ་རྗེ་ལི་ཞེར་ལིང་གི་སྲས་མོ་ཀོང་ཇོ་བླངས་པས། འཇང་ཚ་བཀྲོང༌། མེས་པོ་ཁྲི་ལྡེ་གཙུག་བརྟན་གྱིས་བཀབ་པས། ཁྲི་སྲོང་ལྡེ་བཙན་འཁྲུངས། ། མུ་འགོད། ཐ་ཚན་མུ་ཙུག་སྨར་རོ།།
རྩོམ་པ་པོ། ཁྱུངཿསྨོན་ལམ། དུས་ཚོད། 6:03:00 PM
Labels: བྱུང་རབས་རྣམ་ཐར།
No comments:
Subscribe to: Post Comments (Atom)


text:
བོད་ཀྱི་སློབ་ཆེན་པ་དག་ལ་དཔེ་ཀློག་སྐོར་གླེང་བ། བོད་བཞུགས་རྩོམ་པ་པོ་ཞོགས་དུང་། སློབ་ཆེན་སློབ་མ་རྣམས་མཐར་ཕྱིན་ལ་ཉེ་བ་ན། ཁོ་ཚོས་འབྲེལ་ཡོད་ཀྱི་འགྲོ་ལུགས་མཐའ་དག་བསྒྲུབས་ཚར། ཁོ་ཚོར་མཚོན་ན་བྱ་བ་ཞིག་ཅི་ལྟར་རེག་གམ་སྙམ་པའི་སེམས་ཁུར་ལས་གཞན། མཇུག་མཐའི་དོན་བྱ་ཉག་གཅིག་ནི་མལ་ཐུལ་དང་མལ་སྟན་བསྒྲིལ་ཏེ་རང་རང་སོ་སོའི་གནས་སུ་བགྲོད་འགྲོ་བ་དེ་རེད། གོ་ཐོས་ལྟར་ན། དུས་དེར་སློབ་མ་ལ་ལས་མི་ལོ་བཞི་ནས་ལྔའི་བར་སྦྱངས་ཤིང་བལྟས་པའི་སློབ་གཞི་དང་ཟུར་ལྟའི་དཔེ་ཆ་རྣམས་གཅིག་ཀྱང་མ་ལུས་པར་ཤོག་ཧྲུལ་ཉོ་མཁན་ལ་བཙོངས་བཞག་སྐད། དཔེ་ཆ་ཤོག་ཧྲུལ་དུ་བཙོངས་པའི་དོན་ཕྲན་ཚེགས་དེས་ཡང་སྙིང་ཅི་ཞིག་མཚོན་ནམ། དཔེ་ཆ་བོངས་ཆུང་ཡང་ཁུར་ལྕི་བས་ལ་ལ་འདེགས་དཀའ་བར་ཁག་གམ། སློབ་ཆེན་ནས་མཐར་ཕྱིན་པ་ལ་ལས་ཤེས་བྱ་ཐམས་ཅད་རྫོགས་པར་བསླབས་ཚར་སྙམ་མམ། ཡང་། བྱ་བའི་སྟེང་ཞུགས་ཚེ་ལ་ལས་ཤེས་བྱ་སྤྱོད་སྒོ་མེད་ཅེས་སེམས་སམ། ཁོ་ཚོར་དྲན་འཆར་མི་འདྲ་བ་རེ་ཡོད་སྲིད་ཀྱང་དྲན་ཚད་འདི་རེད་ཅེས་ཚིག་ཐག་བཅད་དེ་བཤད་རྒྱུ་ཤིན་ཏུ་དཀའ་མོ་རེད། གང་ལྟར། ཡོན་ཏན་པས་དཔེ་ཆ་འདོར་བ་ནི་ཁོ་ཚོར་དགོས་པའི་ཤེས་ཡོན་འདོར་བ་ཁོ་ན་རེད། དེ་ནི་བཟོད་པར་དཀའ་པའི་ཉེས་དམིགས་རིགས་ཤིག་ཀྱང་རེད། གཅིག་བྱས་ན་ཁོ་ཚོས་སྣང་ཚུལ་གྱི་གནས་ལུགས་རེ་ཤེས་ཡོད་ཀྱང་སྲིད། དེ་ནི་ཕལ་ཆེར་མི་རྣམས་ཀྱི་ལས་བྱེད་པ་རུ་འབོད་པ་སྟེ། བྱ་བ་རེག་པའི་མི་ཚོས་དཔེ་ཆར་མི་བལྟ་བ་དང་ཤེས་ཡོན་མི་སྦྱོང་བའི་སྣང་ཚུལ་གྱི་གནས་ལུགས་ཤེས་པ་ཡིན་རྒྱུ་རེད། སློབ་ཆེན་མཐར་ཕྱིན་གྱི་བྱ་བ་རེག་པའི་མི་ཞིག་གམ་ཟླ་ཕོགས་ཟ་མཁན་ཞིག་ལ་ཆ་བཞག་སྟེ་བཤད་ན། ཁོ་ཚོས་ཟླ་ཕོགས་ལོན་པའི་ཚུན་ལ། སློབ་ཆེན་ནས་མི་ལོ་བཞི་ནས་ལྔར་སྦྱངས་པའི་ཡོན་ཏན་གྱིས་ཕྱིས་ཀྱི་ལས་འཁྱུར་ངལ་གསོའི་བར་གྱི་མི་ལོ་བཞི་བཅུ་ཡས་མས་ལ་འདང་ངེས་སྙམ་གིན་ཡོད་པ་འདྲ། དེ་ཡང་ས་ལེ་དབར་ཁྲི་ལ་བགྲོད་པའི་རླངས་འཁོར་ལ་སྣུམ་སྤྱི་བྲེ་བརྒྱ་ཡིས་འདང་སྙམ་པ་དང་འདྲ་བ་རེད།དུས་དེ་ནས་བཟུང་། ཤེས་བྱ་ཡོན་ཏན་ནི་ཁོ་ཚོ་དང་འབྲེལ་བ་གཏན་ནས་མེད་པའི་རྣམ་གྲངས་ལྷག་མ་ཞིག་ཏུ་ལྟ་གི་ཡོད་པ་འདྲ། རྒྱུ་མཚན་ནི། ཁོ་ཚོས་ཟླ་ཕོགས་ལོན་པ་ན་ཟླ་ཕོག་ལེན་སྤྱད་ཀྱི་ཤེས་བྱ་རྣམས་རིམ་གྱིས་བརྗེད་དེ་དཔེ་ཆ་མི་ཉོ་ལ་དཔེ་ཆར་ལྟ་བ་ཙམ་ཡང་མི་བྱེད། ༼བྱ་བ་རེག་རྗེས་དཔེ་ཆ་དུམ་པ་གཅིག་ཀྱང་ཉོས་མ་མྱོང་པའི་ལས་བྱེད་པ་གང་མང་མང་འདུག༽ ཁེ་ལས་ལས་ཁུངས་ན་ཡོད་པའི་མི་རྣམས་ལྟ་ཞོག …
DOE Annual Scholarship Announcement 2018
༄༅། ། སློབ་མའི་སྐད་ཡིག་སློབ་སྦྱོང་གི་སྤྲོ་སྣང་འཕེལ་ཐབས་སྐོར་རགས་ཙམ་གླེང་བ། རྩོམ་པ་པོ། རྡོལ་ལགས། ——བོད་ལྗོངས་བསླབ་གཞི་རྩོམ་སྒྱུར་ལྟེ་གནས། སྐད་ཡིག་བསླབ་ཚན་ནི་དེང་རབས་སློབ་གསོའི་མ་ལག་ཁྲོད་ཀྱི་རིག་ཚན་བསླབ་ཚན་ཞིག་ཡིན་ཞིང་། སྐད་ཡིག་གི་ཡོན་ཚད་མཐོ་དམའ་དང་རིག་ཚན་གཞན་གྱི་སྦྱངས་འབྲས་བཟང་ངན་བར་ལ་ཐད་ཀའི་འབྲེལ་བ་ཡོད། དེས་ན་སློབ་མའི་སྐད་ཡིག་གི་ཡོན་ཚད་གོང་མཐོར་གཏོང་རྒྱུ་ནི་ཆེས་སྔོན་འགྲོའི་ཆ་རྐྱེན་ལྟ་བུ་ཞིག་ཏུ་གྱུར་ཡོད། རྩོམ་ཡིག་འདིའི་ནང་སློབ་མའི་སྐད་ཡིག་སློབ་སྦྱོང་གི་སྤྲོ་སྣང་འཕེལ་བ་བྱས་ཏེ་སྐད་ཡིག་གི་ཡོན་ཚད་གོང་མཐོར་གཏོང་ཐབས་སྐོར་རགས་ཙམ་གླེང་ཡོད། ་་་སློབ་མ། སྐད་ཡིག སློབ་སྦྱོང་གི་སྤྲོ་སྣང་། དད་པ་སྔོན་འགྲོ་མ་ལྟར་སྐྱེས་པ་སྟེ། ། ཡོན་ཏན་ཐམས་ཅད་སྲུང་ཞིང་འཕེལ་བར་བྱེད། …
ངའི་བུ་མོ་མཱ་ལཱ་ལཱ། སྤྱིར་ཕ་རྒྱུད་གཙོ་བའི་སྤྱི་ཚོཊ་དང་རིགས་རྒྱུད་མང་པོའི་ཁྲོད་ཕ་ནི། བུས་གསལ་པོ་ཤེས་ཤིང་རྒྱུས་མངའ་ཆེ་བ་ཡིན། འོན་ཀྱང་ཕྲན་ནི་བུ་མོས་རྒྱུས་མངའ་ཆེ་བའི་ཕ་ཉུང་ཤས་གྲས་ཀྱི་གཅིག་ཡིན། དེ་ནི་བདག་གི་གཟི་བརྗིད་དང་སྤོབས་པ་ཞིག་དུའང་འཁུམས། 2017 ལོར་མཱ་ལཱ་ལཱ་ཤེས་ཡོན་དང་རང་ཉིད་ཀྱི་ཐོབ་ཐང་ཆེད་ལངས་བའི་ལས་འགུལ་འདི་འགོ་བཙུགས་པ་དང་། 2011 ལོར་པཱ་ཀི་སི་ཐན་ནང་ཁོ་མོའི་ལས་འགུལ་ལ་གུས་བརྩི་དང་། རྒྱལ་ཡོངས་ན་གཞོན་ཞི་བདེའི་རྟགས་མ་ཐོབ་ནས། ཧ་ཅང་མིང་གྲགས་ཅན་གྱི་ལོ་ཆུང་བུ་མོ་ཞིག་ཏུ་གྱུར་བ་རེད། དེའི་སྔོན་ཁོ་མོ་ངའི་བུ་མོ་ཡིན་ན་ཡང་། ད་ནི་ང་ཁོ་མོའི་ཨ་ཕར་གྱུར་བ་རེད། སྐུ་ཞབས་དང་སྲས་མོ་རྣམས་པ། གལ་ཏེ་ང་ཚོས་འགྲོ་བ་མིའི་ལོ་རྒྱུས་ཁྲོད་འཁྱུག་ཙམ་བལྟས་པ་ཡིན་ན། བུད་མེད་ཀྱི་ལོ་རྒྱུས་ནི་འདྲ་མཉམ་མེད་པ་དང་དྲང་བདེན་མེད་པ་གཡོག་བཀོལ་དང་འཚེ་བའི་ཁེངས་པ་ཞིག་རེད། ཁྱེད་ཀྱིས་སོམས་དང་། ཕ་རྒྱུད་གཙོ་བའི་སྤྱི་ཚོགས་ཁྲོད་བུ་མོ་ཞིག་སྐྱེས་ན། དང་པོ་ནས་བཙས་སྟོན་མེད་པ་དང་། ཁོ་མོར་ཕ་མ་གཉིས་ཀས་དགའ་བསུ་མེད། བུ་མོ་ཞིག་སྐྱེས་ཚེ་ཨ་མ་དེར་ཁྱིམ་མཚེས་རྣམས་ཀྱིས་སེམས་གསོ་དང་། ཨ་ཕ་ལ་སུས་ཀྱང་འཚམ་འདྲི་དང་ཤིས་བརྗོད་མི་བྱེད། …
༄༅། །སེམས་ཀྱི་ཉི་མ་ཕྱི་མའི་ལ་ཁར་བཞུད་རྗེས་ཀྱི་སྨྲེང་གླུ། ~~~~~སྟག་ཚང་རིག་རྒོད། …
བསམ་པ་ཐོ་ལེ་བ། ཚལ་རྡོར་སྨྱོན། ལྟེ་ནོར་འཛིན་རྒྱལ་མོའི་རྒྱན་དུ་འཕོས།། ཕྱི་སྣོད་ཀྱི་འཇིག་རྟེན་བརྗིད་ཉམས་ཆེ།། ནང་བཅུད་ཀྱི་འགྲོ་བ་གྲངས་ལས་འདས།། དཀོན་དལ་འབྱོར་མི་ལུས་རིན་ཆེན་ཐོབ།། ཟས་བདུད་རྩི་སྨན་དང་འདྲ་བ་ཡིས།། ལུས་བཟང་པོའི་ཁོ་ལག་རབ་ཏུ་རྫོགས།། འདོད་ཡོན་ཏན་སྤྱོད་པའི་མི་བུ་ཞིག …
ཨ་མ་ཚེ་རིང་ལོ་བརྒྱ། རྩོམ་པ་པོ་རྨི་ལམ་བུ་མོ། གནམ་སྟོང་གི་མི་ཡུལ་འདི་ཡི་འོག། ས་སྟེང་ནས་བུ་མོ་ཁེར་འགྲོ་ངས།། མ་དྲན་པའི་སེམས་སྡུག་དབྱངས་ལ་བཀུག། བྱམས་བརྩེ་ཡི་ཁ་ཏ་གནང་བའི་མ།། ཆུང་གོས་ལྷམ་གཡོགས་པའི་དྲིན་ཅན་མ།། ཚེ་འདི་ཡི་ལུས་རྟེན་སྦྱིན་པའི་པའི་མ།། བརྩེ་ཆེན་གྱི་བཀའ་དྲིན་མཚོ་ལས་ཟབ།། ཐག་རིང་གི་བུ་ཕྲུག་ནང་ལ་སྒུག། ནང་མ་མོ་ལྷན་འཛོམས་སྨོན་ལམ་འདེབས།། ཐུགས་ཁུར་གྱི་བྱམས་བརྩེ་གངས་ལས་དཀར།། ཨ་མ་ལགས་ཚེ་རིང་ལོ་བརྒྱ་ཤོགས།། ཚེ་འདི་ཡི་ལུས་རྟེན་སྦྱིན་པའི་པའི་མ།། ཨ་མ་ལགས་ཚེ་རིང་ལོ་བརྒྱ་ཤོགས།།
ཝཱ་ཎའི་སློབ་གླིང། རྩོམ་པ་པོ་ཁྱུང་ཕྲུག་དར་མ། ཀ་བས་སྟོང་པའི་འཛིན་ཁང་བརྗིད་ཉམས་ལྡན།། ཁ་ཕྱོགས་གཅིག་པའི་སློབ་མ་ཁྱུ་ཚོགས་ཤིག། ག་དུས་ཡིན་ཡང་རིག་པའི་གཏེར་ལ་སྤྱོད།། ང་ཚོའི་སློབ་གླིང་འདི་ནི་ངོ་མཚར་ཆེ།། ཅ་ཅོའི་གཏམ་ཉོག་འུར་ལ་མི་སྤྲོ་ཞིང་།། ཆ་ལུགས་བཟང་སྤྱོད་ཁོ་ནའི་རྗེས་སུ་སྙེགས།། ཇ་ཡུན་ཙམ་ལ་སློབ་དང་མི་འབྲལ་བས།། ཉ་མོ་ཆུ་ལ་གནས་འདྲའི་ཤེས་ལྡན་མང་།། ཏ་ལེར་མཛེས་པའི་རྒྱུ་འབྱོར་མེད་ན་ཡང།། ཐ་སྙད་དོན་གྱི་ཟབ་མོའི་གཞུང་ལུགས་དང་།། ད་དུང་དེང་དུས་རིག་པའི་ལམ་ལུགས་ཀུན།། ན་ཆུང་སློབ་མ་དུ་མས་བརྩོན་པའི་མཁར།། པ་ཕ་རྒྱང་དུ་ལུས་ནས་ས་མཐར་འགྲིམས།། ཕ་མའི་དྲིན་ལན་འཇལ་བའི་སྟ་གོང་དུ།། བ་ངན་ལུག་རྫིའི་འཚོ་བ་ཀུན་དོར་ནས།། མ་དང་བྲལ་ནས་སློབ་གླིང་འདིར་རུ་འཛོམས།། ཙ་གེ་ཙིག་གེའི་དཀའ་ཚེགས་དུ་མ་འཇོམས།། ཚ་གྲང་མི་སྙོམ་དུས་བཞིའི་འགྱུར་འགྲོས་འོག། ཛ་དྲག་ཁྲོད་དུ་སློབ་ལ་རོལ་བ་སོགས།། ཝཱ་ཎའི་གཙུག་ལག་ཆེན་པོ་རྣམ་པར་རྒྱལ།། …
རྩོམ་པ་པོ་དབེན་པའི་ཁ་ཕྱོགས། དོ་དགོང་གི་མཚན་མོ་ལྷིང་ཞིང་འཇགས། ཟླ་བ་ནི་གོར་བཞིན་སྒོར། ཟླ་འོད་རྩ་ཐང་དུ་འཚེར་བའི་མཚན་མོ་འདིར། རྩ་ཐང་ནི་སྟོང་ཞིང་འཇགས། ཡོད་ཚད་ཁུ་སིམ་མེར། ཐག་རིང་གི་གཞོན་ནུ་མའི་མིག་ཞགས་ཀྱི་འོད་མདངས་ཀྱང་། ཟླ་འོད་དང་ལྷན་དུ་ལྷིང་ངེར་གྱི་རྩ་ཐང་ལ་ཅེར་བཞིན། ཐག་རིང་གི་གཞོན་ནུ་དེར། སྒུག་བཞིན་མཆིས་ན་ཡང་། རྟའི་འཚེར་སྐད་འགའ་ལས། རྩ་ཐང་འདི་སྔར་བཞིན་ཁུ་སིམ་མེར། རྒྱང་རིང་གི་སྙིང་ཉེ་ཁྱེད་སྒུག་ཅིང་མཆིས། ༄༅། །འཚོ་བ་ནི་སྨྲ་མི་ཤེས་པའི་རྟོག་བརྗོད་ཞིག རེ་བ་ནི་བྱིས་པ་སྣ་ལུབ་ཅན་གྱི་རྨི་ལམ་བཞིན། རྒྱང་གཡེང་དུ་ཆས་ཀྱིན་འགྲིམ། མདུན་ངོས་ལམ་ནི་མག་མོག་གི་གཏུམ་བཞིན། ཅི་ཡོང་ངེས་མེད་ཀྱི་ལམ་འཕྲིན་འདི་རྒྱུད་ཀྱིན། སྐྱ་ཐེང་ངེར་གྱི་ཀླད་སྟོང་ན་བསམ་ཟད་ཀྱི་ཆུ་བཞིན། ཅི་ཡོང་བར་འཇིགས་སྣང་དང་། འཚོ་བའི་སྐྱ་མདོག་འདི་ཅེར་བཞིན། …
འཇིག་རྟེན་ཕྱི་མར་སྤྲིངས་པའི་སེམས་གཏམ། …


text:
ཀམ་བྷོ་ཌི་ཡ་(Cambodia)རྒྱལ་ཁབ་ཀྱི་རྒྱལ་ས་ཕོ་ནཱམ་པེ་ནཱ་(Phnom Penh)ཡི་ཀཱོ་པིཅ་འཁྲབ་སྟོན་ཁང་(Koh Pich Performance Art Theater)དུ། ཕྱི་ལོ་ ༢༠༡༧ ལོའི་གོ་ལའི་མཛངས་མ་(Miss Global)འགྲན་སྡུར་དེ་རིང་ནས་མགོ་བཙུགས་ཡོད་པ་དང་། ཐེངས་འདིའི་གོ་ལའི་མཛངས་མ་འགྲན་སྡུར་ཁྲོད་བོད་ཀྱི་མཛངས་མ་བསྟན་འཛིན་དཔལ་སྒྲོན་ལགས་ཀྱང་བོད་ཀྱི་མཚན་ཐོག་ནས་མཉམ་ཞུགས་གནང་ཡོད་འདུག
ཐེངས་ལྔ་པའི་གོ་ལའི་མཛངས་མ་འགྲན་སྡུར་འདིའི་ཁྲོད་འཛམ་གླིང་གི་རྒྱལ་ཁབ་ཁག་ ༦༦ གི་མཛངས་མ་མཉམ་ཞུགས་གནང་ཡོད་པ་དང་། ད་ལན་ནི་ཕྱི་ལོ་ ༢༠༡༣ ལོར་གོ་ལའི་མཛངས་མ་འགྲན་སྡུར་མགོ་བཙུགས་པ་ནས་ད་ལྟའི་བར་གྱི་འགྲན་ཞུགས་པ་མང་ཤོས་དེ་ཆགས་ཡོད་འདུག་ལ། ཟླ་འདིའི་ཕྱི་ཚེས་ ༡༧ བར་གྱི་འགྲན་སྡུར་དུས་ཡུན་ཉིན་གྲངས་ ༡༤ རིང་འགྲན་ཞུགས་པ་རྣམས་ཀྱིས་མཛེས་པའི་ཉམས་འགྱུར་འགྲན་སྡུར་དང་། གཏམ་བཤད། སྒྱུ་རྩལ་འཁྲབ་སྟོན། མི་རིགས་སོ་སོའི་ཆས་གོས་འཁྲབ་སྟོན་སོགས་འགྲན་སྡུར་གྱི་རྣམ་གྲངས་མང་པོ་བརྒྱུད། མཐའ་མའི་རྒྱལ་ཁ་ཐོབ་མཁན་མཛངས་མ་ ༡༣ ལ་བྱ་དགའ་སྤྲོད་ཀྱི་ཡོད་འདུག
གོ་ལའི་མཛངས་མ་འགྲན་སྡུར་ཁྲོད་ཞུགས་པར་ཆ་རྐྱེན་ ༨ ཡོད་པ་ནི། ༡) བུད་མེད་ཡིན་པ། ༢) ལོ་ཚད་ ༡༨ ནས་ ༣༥ བར། ༣) གཉེན་སྒྲིག་བྱས་མེད་པ། ༤) དབྱིན་ཡིག་ལ་བྱང་ཆ་ལྡན་པ། ༥) ཁྲིམས་འགལ་ནག་ཉེས་མེད་པ། ༦) ཆགས་སྤྱོད་རིགས་ཀྱི་གློག་བརྙན་འཁྲབ་སྟོན་པ་དང་པར་རིས་འགྲེམས་སྟོན་པ་མིན་པ། ༧) ལུས་སེམས་གཉིས་ཀ་བདེ་ཐང་། ༨) མཛངས་མའི་འགྲན་སྡུར་གྱི་ཁྲིམས་སྒྲིག་དང་ལེན་དང་དེ་དག་སྲུང་ཐུབ་མཁན་བཅས་ཡིན་དགོས་ཀྱི་ཡོད་འདུག
ད་ལྟ་བར་གོ་ལའི་མཛངས་མ་འགྲན་སྡུར་ནང་བོད་ཀྱི་མཚན་ཐོག་ནས་ཕྱི་ལོ་ ༢༠༡༥ ལོའི་བོད་ཀྱི་མཛངས་མ་པདྨ་ཆོས་སྒྲོན་ལགས་དང་། ཕྱི་ལོ་ ༢༠༡༦ ལོའི་བོད་ཀྱི་མཛངས་མ་བསྟན་འཛིན་སང་ཉི་ལགས་མཉམ་ཞུགས་གནང་ཡོད་པ་དང་། ད་ལན་ནི་བོད་ཀྱི་མཛངས་མ་མཉམ་ཞུགས་གནང་བ་ཐེངས་གསུམ་པ་དེ་ཆགས་ཡོད་པ་རེད།


text:
Software མཉེན་ཆས་གླིང་།
Friday, 14 June 2013
དུག་འགོག་དང་གློག་ཀླད་བཀོད་སྒྲིག་སྙོམ་བྱེད་མ་ལག་གསར་ཤོས།Tuneup 2013 + Key and Crack
Tune Up 2013 གློག་ཀླད་བཀོད་སྒྲིག་སྙོམ་བྱེད་མ་ལག Tune Up ཞེས་པ་ནི་གློག་ཀླད་མདུན་ངོས་ཀྱི་བཀོད་སྒྲིག་སྙོམ་བྱེད་དང་། གློག་ཀླད་ཀྱི་རྒྱབ་ལྗོངས་དང་ལས་རྟགས། ཡིག་སྣོད་སོགས་ཀྱི་དབྱིབས་གཟུགས་རང་གི་འདོད་མོས་ལྟར་པར་དང་བསྒྲགས་ནས་བཀོད་སྒྲིག་བྱེད་ཐུབ། ད་དུང་འདི་ལ་མཆོག་ཏུ་མངའ་བའི་ཡོན་ཏན་ཞིག་ཡོད་པ་ནི། རིག་མཛོད་ལ་ནད་དུག་འགོས་ཡོད་མེད་ལྟ་ཐུབ་པར་མ་ཟད་གཙང་སྒྲིག་ཀྱང་བྱེད་ཐུབ། མཉེན་ཆས་འདི་ནང་འཇུག་བྱས་ཚར་རྗེས་ཡིག་སྣོད་གང་རུང་ཞིག་གི་སྟེང་དུ་གཡོན་གྱི་མཐེབ་ཀྱུ་མནན་ཚེ་ TuneUP Shredder ཞེས་པ་ཞིག་རང་བཞིན་གྱིས་སླེབས་ཡོད། དེ་ནི་ཁྱེད་ཀྱི་གློག་ཀླད་ནས་གཏན་དུ་གཙང་ཕྱགས་བྱེད་མི་ཐུབ་པའི་གད་སྙིག་རིགས་གཙང་བཟོ་བྱེད་མཁན་ཡིན་པས་ཤིན་ཏུ་ལེགས་པོ་ཡོད།
མཉེན་ཆས་འདི་མཉེན་ཆས་སྤྱི་མཚུངས་ལྟར་ནང་འཇུག་བྱས་རྗེས། ཡིག་སྣོད་ཨ་མའི་ནང་དུ་ serial ཞེས་པ་དེ་ཡོད་པས་དེ་ཚོར་བེད་སྤྱོད་སྟངས་དང་ནང་འཇུག་སྐོར་བདག་གི་ཟིན་བྲིས་ངོས་ཀྱི་(མཉེན་ཆས་བེད་སྤྱོད་སྟངས་སྐོར་གྱི་ཤེས་བྱ)ཞེས་པར་གཟིགས་རོགས།
ཤམ་བྷ་ལ་ནས། Posted by Shambhala ཟླ་ཚེས། 6/14/2013 08:13:00 am
སྡེ་ཚན། Labels: Anti Virus, software
Subscribe to: Post Comments (Atom)


text:
འདི་ལོའི་ཟླ་8ཚེས་29ཉིན་ནི་རྒྱལ་ཡོངས་ཀྱི་ཚད་འཇལ་རིས་འབྲིའི་བཅའ་ཁྲིམས་དྲིལ་བསྒྲགས་ཉིན་མོ་ཐེངས་15པ་དེ་ཡིན་པ་དང་། གསར་དུ་བཟོ་བཅོས་བརྒྱབ་པའི《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཚད་འཇལ་རིས་འབྲིའི་བཅའ་ཁྲིམས》ལག་ལེན་བསྟར་ནས་ལོ་གཅིག་འཁོར་བའི་ཉིན་མོ་ཞིག་ཡིན་ལ། གསར་དུ་བཙུགས་པའི་རང་བྱུང་ཐོན་ཁུངས་པུའུ་ཡིས་ཐེངས་དང་པོ་གཙོ་གཉེར་བྱས་པའི་རྒྱལ་ཡོངས་ཀྱི་ཚད་འཇལ་རིས་འབྲིའི་བཅའ་ཁྲིམས་དྲིལ་བསྒྲགས་ཉིན་མོ་དང་རྒྱལ་ཁབ་ཀྱི་མངའ་ཁོངས་འདུ་ཤེས་དྲིལ་བསྒྲགས་གཟའ་འཁོར་བྱེད་སྒོའང་རེད། རང་སྐྱོང་ལྗོངས་ཚད་འཇལ་རིས་འབྲི་ཅུས་ཀྱིས་ཚད་འཇལ་རིས་འབྲིའི་འོས་བབ་ལྡན་པའི་ཚན་པ་14སྒྲིག་འཛུགས་བྱས་ཏེ་ལྕགས་པོ་རིའི་སྤྱི་གླིང་དུ་དྲིལ་བསྒྲགས་བྱ་ཡུལ་བཙུགས་ནས་རྒྱ་ཆེའི་མང་ཚོགས་ལ་ཚད་འཇལ་རིས་འབྲིའི་ཤེས་བྱ་དྲིལ་བསྒྲགས་བྱས་པ་རེད།
འདི་ལོའི་ཚད་འཇལ་རིས་འབྲིའི་བཅའ་ཁྲིམས་དྲིལ་བསྒྲགས་ཉིན་མོའི་བྱེད་སྒོ་དེ“རྒྱལ་ཁབ་ཀྱི་མངའ་ཁོངས་འདུ་ཤེས་ཟབ་ཏུ་བཏང་ནས་མཛེས་སྡུག་ལྡན་པའི་ཀྲུང་གོ་མཉམ་དུ་སྲུང”ཞེས་པ་བརྗོད་དོན་གཙོ་བོར་བྱས་ཏེ་དྲིལ་བསྒྲགས་འགྲེམས་པང་བསྒྲིགས་པ་དང་དྲིལ་བསྒྲགས་དཔྱད་གཞི་སྤྲད་དེ་ངེས་གནས་ཕྱོགས་སྟོན་དང་། ཁང་པའི་ས་ཆ་ཚད་འཇལ་དང་ལས་གྲྭའི་ཚད་འཇལ། ས་ཞིང་གི་བདག་དབང་གཏན་འཁེལ་སོགས་ཚང་མས་སེམས་ཁུར་བྱེད་པའི་དྲི་བར་ལན་བརྒྱབ་པ་དང་། ཚད་འཇལ་རིས་འབྲིའི་བཅའ་ཁྲིམས་ཤེས་བྱ་དང་ཚད་འཇལ་རིས་འབྲིའི་ཚན་རིག་ལག་རྩལ་ཁྱབ་གདལ་བཏང་བ། རྒྱལ་ཁབ་ཀྱི་མངའ་ཁོངས་འདུ་ཤེས་ཟབ་ཏུ་དང་རྒྱལ་ཁབ་ཀྱི་མངའ་ཁོངས་ལ་རྒྱ་བསྲུངས་བ། ཚད་འཇལ་རིས་འབྲིའི་ལས་དོན་དེ་བས་ལེགས་པའི་སྒོ་ནས་རང་བྱུང་ཐོན་ཁུངས་ལས་དོན་ནང་མཉམ་འདྲེས་དང་། དེར་ཞབས་ཞུ་དང་འདེགས་སྐྱོར་ཐུབ་རྒྱུར་སྐུལ་འདེད་བཏང་བ། ཚད་འཇལ་རིས་འབྲིའི་ས་ཁམས་ཆ་འཕྲིན་གྲུབ་འབྲས་ཀྱི་ལག་རྩལ་བེད་སྤྱོད་དེ་བས་ཡག་པོ་བཅས་བྱས་པ་རེད།
ད་ཕན་ལོ་ཤས་རིང་། རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚད་མཐོའི་མཐོང་ཆེན་འོག་རང་ལྗོངས་ཀྱི་ཚད་འཇལ་རིས་འབྲིའི་བྱ་གཞག་གོང་འཕེལ་མྱུར་པོ་སོང་ཡོད། “ལོ་ལྔ་ཚན་བཅུ་གཉིས་པའི”རིང་། རང་སྐྱོང་ལྗོངས་ཀྱི་ཚད་འཇལ་རིས་འབྲིའི་ཚད་གཞིའི་སྒྲོམ་གཞི་འཛུགས་སྐྲུན་དང་། རྨང་གཞིའི་ས་ཁམས་ཆ་འཕྲིན་གྱི་ཐོན་ཁུངས་འཛུགས་སྐྱོང་། ས་ཁམས་ཆ་འཕྲིན་གྱི་སྤྱི་པའི་ཞབས་ཞུའི་ལས་སྟེགས་འཛུགས་སྐྲུན། ས་ཁམས་ཀྱི་རྒྱལ་བབ་ཡོངས་བཤེར་ཐེངས་དང་པོ་སོགས་ཀྱི་གཙོ་གནད་རྣམ་གྲངས་ལག་ལེན་བསྟར་བ་དང་སྦྲགས། ཚད་འཇལ་རིས་འབྲིའི་ས་ཁམས་ཆ་འཕྲིན་གྱི་ཐོན་ཁུངས་ཉིན་རེ་བཞིན་ཕུན་སུམ་ཚོགས་སུ་ཕྱིན་ཡོད། ཚད་འཇལ་རིས་འབྲིའི་ལས་དོན་གྱིས་དཔལ་འབྱོར་དང་སྤྱི་ཚོགས་འཕེལ་རྒྱས་དང་རྒྱལ་སྲུང་འཛུགས་སྐྲུན་ལ་ནུས་པ་གལ་ཆེན་ཐོན་ཡོད་ལ། རྒྱལ་དམངས་དཔལ་འབྱོར་གྱི་སྡེ་ཚན་ཁག་དང་ལས་རིགས་ཁག་གིས་ཚད་འཇལ་རིས་འབྲིའི་ལས་དོན་གྱི་གལ་ཆེའི་རང་བཞིན་ངོས་འཛིན་ཐུབ་ནས་ཚད་འཇལ་རིས་འབྲིའི་ལས་དོན་ལ་སྔར་བས་མཐོང་ཆེན་བྱེད་ཀྱི་ཡོད།
རང་སྐྱོང་ལྗོངས་རྒྱལ་ཁབ་ས་ཆ་ཐོན་ཁུངས་ཐིང་གི་ཐིང་ཀྲང་གཞོན་པ་རང་སྐྱོང་ལྗོངས་ཚད་འཇལ་རིས་འབྲི་ཅུས་ཀྱི་ཅུས་ཀྲང་ཁྲེན་ཤིན་ཧུའུ་ཡིས་གསར་དུ་བཟོ་བཅོས་བརྒྱབ་པའི《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་ཚད་འཇལ་རིས་འབྲིའི་བཅའ་ཁྲིམས》ནང་ཚད་འཇལ་རིས་འབྲིའི་གྲུབ་འབྲས་མཉམ་སྤྱོད་དང་བཀོལ་སྤྱོད་ལ་སྐུལ་འདེད་གཏོང་བ་སོགས་ཀྱི་ནང་དོན་ཁ་གསབ་བྱས་ཡོད་ལ། འཕྲལ་སྡོམ་ཚད་འཇལ་རིས་འབྲི་དང་། ས་ཁམས་ཀྱི་རྒྱལ་བབ་ལྟ་དཔྱད་ཚད་འཇལ། ཚད་ལྡན་གྱི་སྲུང་སྐར་ངེས་གནས་ཕྱོགས་སྟོན་ཚད་གཞིའི་ས་ཚིགས་འཛུགས་སྐྲུན་དང་བེད་སྤྱོད་སོགས་ཀྱི་ཞིབ་ཕྲའི་བླང་བྱའང་ཁ་གསབ་བྱས་ཡོད་པས། རང་སྐྱོང་ལྗོངས་ཚད་འཇལ་རིས་འབྲི་ཅུས་ཀྱིས་བཅའ་ཁྲིམས་དེ་གཞིར་བཟུང་ཚད་འཇལ་རིས་འབྲིའི་ལས་དོན་ཧུར་ཐག་སྤེལ་ཡོད། གོམ་སྟབས་རྗེས་མར་ལྗོངས་སློབ་གསོ་ཐིང་དང་མཐུན་སྦྱོར་གྱིས་སློབ་གྲྭར་ཚད་འཇལ་རིས་འབྲི་དྲིལ་བསྒྲགས་བྱས་ཏེ་ལོ་ཆུང་གཞོན་ནུ་ཚོས་ཚད་འཇལ་རིས་འབྲིའི་ལས་དོན་གྱི་དོན་སྙིང་གལ་ཆེན་ཤེས་སུ་འཇུག་རྩིས་ཡོད་ཅེས་བཤད།
འདི་ནི་བྱེད་སྒོ་སྤེལ་ཡུལ་དུ་ལས་དོན་མི་སྣས་རྒྱ་ལམ་འགྲུལ་པར་དྲིལ་བསྒྲགས་དཔྱད་ཡིག་སྟོན་པ།


text:
གཤེན་སྟོན་ནམ་མཁའི་མཛད་རྣམ།
[ཟླ་ཚེས། 2018-07-14 10:56:22][རྩོམ་པ་པོ། གཤེན་བཙུན་ཉི་མ་འོད་ཟེར།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
གཤེན་སྟོན་ནམ་མཁའི་མཛད་རྣམ་དང་གཤེན་གྱི་གདན་ས་བོ་དོང་ཁའི་བྱུང་བ་གླེང་བ།
དམུ་རྒྱལ་གཤེན་གྱི་ཐུགས་བསྟན་གཉེར་དཔོན་རྗེ། ། དམུ་གཤེན་དྲན་པ་ལ་སོགས་རིགས་འཛིན་རྣམས། །
དམུ་རིགས་སྲས་སུ་མཚན་དཔེ་གཟི་གདངས་འབར། ། དམུ་དབང་རྒྱུད་དང་བཅས་པ་གཙུག་ཏུ་མཆོད། །
ཇི་སྐད་དུ། གར་སྐྱེས་རང་གི་སྐྱེས་རྒྱུད་མ་ཤེས་ན། །ནགས་གསེབ་རང་དགར་རྒྱུ་བའི་སྤྲེལ་འཁྱམས་འདྲ། །རིགས་རུས་ཆོ་འབྲང་གང་ཡིན་མ་ཤེས་ན། །གཡུ་འབྲུག་ཟོལ་མ་བཅོས་པའི་དབྱིབས་དང་འདྲ། །ཡབ་མེས་རྣམས་པའི་ཡིག་ཚང་མ་ཤེས་ན། །མོན་ཕྲུག་ཡུལ་བོར་དོན་མེད་ཡན་པ་འདྲ྄། ཞེས་གསུངས་པ་བཞིན་མཛད་རྣམ་དེ་མ་གླེང་གོང་དམ་པ་འདི་དག་གི་ཕ་ཚ་མ་ཁུངས་ཞིག་ཤེས་དགོས་པའི་ཆ་ནས། དང་ཐོག་སྲིད་འདིེར་འདྲན་ཟླ་ཡོངས་སུ་བྲལ་བའི་དམུ་རིགས་ལྷ་ཡི་གདུང་རབས་འདི་ནི་ལོ་རྒྱུས་ཀྱི་ཁུངས་ཤིན་ཏུ་རིངས་པ་ཡིན་ཏེ། སྤྱིར་འཛམ་གླིང་དུ་དམུ་གཤེན་བྱོན་ཚུལ་དང་བོད་དུ་དམུ་གཤེན་བྱོན་ཚུལ་སོགས་མང་ཡང་འདིར་ཚང་མ་བཤད་དུ་མི་ཚར་ཏེ། དང་ཐོག་མ་ནས་དམུ་རྗེ་བཙུན་པོ་དང་དམུ་རྒྱལ་འབུམ་རྗེ་འོད་ཀྱི་འཁོར་ལོ་ཅན་སོགས་ནས་རིམ་པས་སྟོན་པ་གཤེན་རབས་མི་བོ་ཆེའི་ཡབ་མེས་དམུ་རྒྱལ་འཐེན་དགུ་སོགས་བྱུང་ཞིང་དེ་ནས་རིམ་གྱི་གདུང་རྒྱུད་ཀྱི་རྒྱལ་པོ་སྡེ་དྲུག་ཞེས་ཡོངས་སུ་གྲགས་པ་ལས་དམུ་གཤེན་ལྷ་ཡི་གདུང་འདིར་བདག་ཅག་གི་སྟོན་པ་རྫོགས་པའི་སངས་རྒྱས་ཀྱིས་གཟིགས་དགོངས་ཐུགས་ལ་བཀྲམས་ཏེ་མི་མཇེད་འཇིག་རྟེན་ཞིང་འདི་འདུལ་བར་བྱོན། མཛད་པ་རྣམ་པ་བཅུ་གཉིས་ཀྱི་ནང་ཚན། འགྲོ་འདུལ་སྲས་སྤྲུལ་པའི་མཛད་པ་སྟོན་གནང་མཛད་དེ་ཁབ་ཀྱི་གཙོ་བོ་ལྔ་བཞེས་པའི་ནང་ནས་རྐོང་ཟ་ཁྲི་ལྕམ་གྱི་སྲས་ཀོང་ཚ་དབང་ལྡན་ལ་དམུ་རིགས་ཀྱི་རྒྱལ་ས་འཛིན་པའི་ལུང་ཕོག་ དེ་ནས་ཆེ་རྒྱུད་འབྲིང་རྒྱུད་ཆུང་རྒྱུད་ཞེས་གསུམ་དུ་གྱེལ་ཏེ་རིམ་གྱི་བྱུང་ཞིང་། དེ་ཡི་རྒྱུད་པ་རྣམས་བོད་ཀྱི་བཙན་པོ་རིམ་བྱོན་གྱི་སྐུ་གཤེན་གནང་ནས་གཤེན་ཞེས་པ་དེ་རིམ་གྱི་དམུ་ཡི་ཚབ་བྱས་ནས་རུས་མིང་དུ་འགྱུར་ཞིང་རྒྱལ་གཤེན་བསྟན་པ་མཉམ་ཆགས་ཞེས་ཡོངས་སུ་གྲགས། ཕྱི་དར་དུས་སུ་མེས་བཀྲ་གསལ་ཀླུ་ཡི་རྒྱལ་པོ་མདོ་སྨད་ནས་ཡར་བྱོན་ཏེ་གདམ་གྱི་ཅོག་རོ་རྒྱུད་འབྲིག་ཕྱོགས་སུ་ཕེབས་དེའི་རྗེས་སུ་གཤེན་ཆེན་ཀླུ་དགའ་ལ་སོགས་རིམ་གྱི་བྱུང་ཞིང་བླ་ཐོག་ཁ་ཤེས་ནས་གཤེན་དམ་པ་རྒྱལ་ཚབ་༼༡༠༥༠ - ༡༡༣༩༽ལྕགས་སྟག་ལོར་འཁྲུངས། དམ་པ་རྒྱལ་ཚབ་ཀྱིས་ཞུ་སྒྲོལ་བ་གཤེན་རྒྱལ་དང་བྲུ་ཤ་ཁྱུང་གི་རྒྱལ་མཚན་གཉིས་ཀྱི་དྲུང་ནས་བོན་གྱི་གཞུང་ལུགས་མཐར་ཕྱིན་པར་སྦྱངས་པ་གནང་། རབ་བྱུང་དང་པོའི་ནང་བོ་དོང་ཁ་ཞེས་པ་རུ་བླ་བྲང་བྱུང་ཞིང་དགོན་པ་བཞེངས་ནས་བསྟན་པ་སྤེལ་བའི་ལོ་རྒྱུས་ཆགས་ཡོད། དགོན་འདི་ནི་སྤྱི་ལོའི་དུས་རབས་བཅུ་གཅིག་པའི་དུས་དཀྱིལ་ཙམ་ནས་དུས་རབས་བཅུ་གསུམ་པའི་དུས་སྒོ་ཙམ་ལ་བྱུང་བ་ཞིག་ཡིན་དེང་གི་ཆར་གཡས་རུ་གཙང་སྟོད་ལྷ་རྩེ་རྫོང་བཀྲ་ཤིས་སྒང་ཤང་བོ་དོང་ཚོན་བོ་དོང་ཕྱོགས་ལས་རྣམ་རྒྱལ་གྱི་གདན་ས་ཨེ་ཆོས་སྡེ་དགོན་གྱི་ལྷོ་ཕྱོགས་སྐུ་འབུམ་གྲོང་ཚོའི་ཁོངས་སུ་མངའ་ཤུལ་དུ་ལུས་ཡོད། སྐུ་འབུམ་གྲོང་ཚོ་ཞེས་པ་འདི་ནི་སྔོན་ཆད་རྙིང་མའི་སྔགས་འཆང་ཞིག་གི་བླ་བྲང་གི་མིང་ཡིན་ཞིང་ཕྱིས་སུ་བླ་བྲང་གི་མིང་དེ་ས་མིང་དུ་ཆགས་ཡོད་ལ་དེང་སང་ཡང་རྙིང་མའི་སྔགས་འཆང་གི་བླ་བྲང་དང་རྒྱུད་པ་རྣམས་གྲོང་ཚོ་དེའི་ནང་ཞུགས་ཡོད། གུས་པ་ས་དེར་དངོས་སུ་བཅར་བ་ཡིན་སྟབས་ལེགས་པ་ཞིག་ལ་སྔགས་འཆང་དེའི་རྒྱུད་འཛིན་སྤོའོ་བཀྲ་ཤིས་དབང་རྒྱལ་ལགས་ཞུ་བ་དགོང་ལོ་དོན་གསུམ་ལ་ཕེབས་པའི་བགྲེས་སོང་ཁོང་བཞུགས་འདུག
ཁོང་གིས་གསུང་དོན་ལྷོ་རིའི་སྟེང་བོན་གྱི་དགོན་པ་ཆགས་ཤུལ་ཡོད་ལ་གནས་དེར་ཆུ་མགོ་ཞིག་ཡོད་པ་དེར་བོན་པོའི་ཆུ་མགོ་ཟེར་གྱི་ཡོད།
བགྲེས་སོང་ཁོང་གིས་ཕེབས་རོགས་ལ་བརྟེན་གནའ་ཤུལ་ཡོད་ས་དེར་ངེད་གཉིས་རྐང་ཐང་དུ་ལམ་ལ་ཆས་པ་ཡིན་དུས་ཚོད་སྐར་མ་བཞི་བཅུ་ཙམ་སོང་རྗེས་ལ་མགོར་འབྱོར་བྱུང་། ལ་མགོ་དེར་ཞབས་རྗེས་ཞིག་འདུག་ཞབས་རྗེས་དེ་ལ་ཡུལ་ལུང་དེའི་མི་རྒན་དར་གཞོན་གསུམ་ཚང་མས་གླན་པའི་ལ་རུ་བོན་པོའི་ཞབས་རྗེས་ཡོད་ཞེས་ཟེར་གྱི་ཡོད་ཞེས་གསུང་བྱུང་། ཁོང་གིས་གསུང་དོན་གཤེན་ཚང་བླ་མས་ཞབས་གཡས་པ་རྡོ་ཕ་བོང་འདིའི་སྟེང་བཞག་ཏེ་དར་ཞིག་ནམ་མཁར་གཡུག་པས་དར་དེ་ཕུར་ཏེ་དར་ལྡིང་སུ་ལྡིང་པས་ན་གནས་དེར་དགོན་པ་ཕྱག་འདེབས་རྒྱུའི་རྟེན་འབྲེལ་འདུག་ཞེས་གསུངས་རྒྱུན་ཡོད་པ་ང་ཚོའི་རྒན་རབས་རྣམས་ཀྱིས་ཀྱང་ངག་རྒྱུན་དུ་གསུངས་གི་འདུག་ཞེས་ཁ་གསལ་དུ་གསུང་བྱུང་། ཞབས་རྗེས་དེ་དར་ལྡིངས་ལ་ཞལ་གཟིགས་ཏེ་འཇོག་གནང་འདུག
ཡིན་ཀྱང་ཞབས་རྗེས་འཇོག་གནང་མཁན་གྱི་བླ་མའི་མཚན་གསུང་རྒྱུ་མི་འདུག་ཏེ་གཤེན་གྱི་གདན་ས་དར་ལྡིངས་སུ་ཕྱག་འདེབས་མཁན་ནི་ཡོངས་སུ་གྲགས་པ་གཤེན་ཀུན་མཁྱེན་ཡེ་ཤེས་བློ་གྲོས་ཡིན་སྟབས་ཞབས་རྗེས་དེ་གཤེན་ཀུན་མཁྱེན་ཡེ་བློའི་ཞབས་རྗེས་མིན་ནམ་སྙམ་གི་ཡོད། དེ་ནས་ཡར་སྐར་མ་བཅོ་ལྔ་ཙམ་ཕྱིན་པས་སྔར་དམུ་རྒྱལ་གཤེན་གྱི་རིག་འཛིན་གོང་མ་རྣམས་བཞུགས་པའི་གནའ་ཤུལ་དེར་འབྱོར་བྱུང་གནའ་ཤུལ་དེ་ནི་རྒྱ་ཆེ་ལ་ས་ཕྱོགས་ཉམས་དགའ་བ་རྩ་རྩི་ཤིང་མང་བ་མཐའ་བཞི་རི་བོས་བསྐོར་བ་དགོན་ཤུལ་དེའི་འགྲམ་ནས་ད་ལྟ་ཡུལ་མི་རྣམས་ཀྱིས་བོན་པོའི་ཆུ་མགོ་ཞེས་འབོད་པ་དེ་ཁ་ནུབ་ཏུ་བལྟས་ཏེ་འབབ་བཞིན་འདུག
མ་ཟད་ད་དུང་གནས་དེ་ནས་ས་མདོག་གསུམ་དོན་གྱི་འདུག་གཡོན་ཕྱོགས་ནས་དམར་པོ་གཡས་ཕྱོགས་ནས་སྔོན་པོ་དབུས་དེ་ནས་ས་ནག་བཅས་ཐོན་ཡོང་གི་འདུག་ལ། ཉེ་བསྐོར་གྱི་དགོན་པ་དེ་ཚོའང་ལྷ་ཁང་གི་ཚོན་རྩི་གནས་དེ་ནས་ལེན་གྱི་ཡོད་ཅེས་བཤད་ཀྱི་འདུག་ གཤེན་དམ་པ་རྒྱལ་ཚབ་ལ་སྲས་བཞི་འཁྲུངས་པའི་རྒན་པ་ནི་ཇོ་བཀྲ་ཞེས་པ་དེ་ཡིན། གཤེན་ཇོ་བཀྲས་མཇེད་ཀྱི་འོལ་མོ་སྟག་ཚང་ཞེས་པའི་ས་ཆར་གདན་ས་བཟུང་། དེ་ནི་བོ་དོང་ཁ་དང་ཐག་མི་རིང་བའི་སར་ཡོད། གཤེན་ཇོ་བཀྲ་ལ་སྲས་བཞི་འཁྲུངས་པའི་ནང་གི་ད་ལན་འདིར་སྐབས་སུ་བབ་པའི་བརྗོད་དོན་གཙོ་བོ་རྗེ་བཙུན་ཡར་མེ་བའི་ཐུགས་ཀྱི་སྲས་ཆེན་གཤེན་སྟོན་ནམ་མཁའ་རྒྱལ་མཚན་ནི། དྲན་པའི་ཞལ་ནས། ང་ཡི་མཆོག་གི་སྤྲུལ་པ་ལ། །གཤེན་ལ་ནམ་མཁའི་ཚན་ཅན་བྱུང། །གསང་སྔགས་གོ་ལམ་དོན་རྟོགས་ནས། །སྨེ་བ་ག་ཤལ་སེར་མོ་དོ། །བོན་དུ་སྡེ་སྣོད་ས་ལམ་སྟོན། །ཞེས་དང་། ལུང་ལས་ལི་འཕྱི་ཧ་རའི་སྤྲུལ་པ་ནི། །ཚུལ་ཁྲིམས་འཛིན་པ་དམུ་རིགས་གཤེན་གྱི་གདུང་། །ནམ་མཁའི་མཚན་ཅན་དྲང་སྲོང་འབྱུང་ཞེས་མ་འོངས་ལུང་གིས་ཟིན་པའི་དམ་པ་ཁོང་གི་འཁྲུངས་ཡུལ་ནི་འདུལ་བའི་རྒྱུད་ལས་འདི་ལྟར་གསུངས་ཏེ། གཡས་རུ་གཙང་གི་བོ་དོང་ཁར་ཡབ་དམུ་གཤེན་ཆེན་པོ་ལྷ་རྗེ་ཇོ་བཀྲ་ཞེས་པ་ཁོང་ལ་སྐུ་སྲས་བཞི་བྱུང་ཡོད་པ་ལས་ཆེ་འོག་ཏེ་བོད་རབ་བྱུང་གཉིས་པའི་ས་ཕོ་འབྲུག་སྤྱི་ལོ་༡༠༨༨ལོར་གཤེན་སྟོན་ཇོ་བཀྲ་དགུང་ལོ་བཅུ་དགུའི་སྟེང་སྲས་བར་བ་ནམ་མཁའ་རྒྱལ་མཚན་སྐུ་བལྟམས་ཞེས་མཁས་དབང་བོན་རྒྱ་རིན་པོ་ཆེའི་བསྟན་རྩིས་ལས་ཀྱང་གསུངས། ཆུང་ནས་སྐྱེས་སྟོབས་ཤེས་རབ་ཀྱི་རྩལ་རྫོགས་ཤིང་འབྲི་ཀློག་ལ་སོགས་བསྟན་པ་ཙམ་གྱིས་མཁྱེན། དགུང་ལོ་བཅུ་གཉིས་བཞེས་ཐོག་རྗེ་བཙུན་ཡར་མེ་བའི་༼སྤྱི་ལོ་༡༠༥༨ - ༡༡༣༢༽དྲུང་དུ་བཅར་ནས་གཙང་གཙུག་དང་དག་པ་དྲང་སྲོང་གི་ཁྲིམས་རྣམས་རིམ་བཞིན་བསྒྲུབས། ཚུལ་མིང་ལ་ནམ་མཁའ་རྒྱལ་མཚན་ཞེས་གསོལ། དེ་ནས་ལོ་གྲངས་བཅུ་གཉིས་བར་བླ་མའི་དྲུང་དུ་བཞུགས་ཏེ་མདོ་སྔགས་སེམས་གསུམ་ལ་ཐོས་བསམ་སྒོམ་གསུམ་གྱིས་སྒྲོ་འདོགས་ལེགས་པར་བཅད་ནས་ཤེས་རབ་གསུམ་གྱི་ཉམས་རྟོགས་ལྷག་ཏུ་འབར། ཉིད་ཀྱིས་མཛད་པའི་བཀའ་བརྟེན་ནི། འདུལ་བ་ཆེ་ཆུང་གཉིས་ཀྱི་འགྲེལ་རྒྱས། ཚིག་བཞི་བོན་གྱི་བཀའ་འཁོར་འགྲེལ་བ་དང་། ལམ་རིམ་གསུམ་བརྒྱ་བའི་ཚིག་དོན་འགྲེལ་བ། ཁྲོ་བོ་རོལ་བའི་ཕྱག་བཞེས། མེ་ལྕམ་བཙུན་མས་བསྐུལ་ངོར་ཡར་མེ་ཆེན་པོའི་རྣམ་ཐར་ལ་སོགས་བཀའ་བརྟེན་མང་དུ་མཛད། མར་སྟོན་འདའ་ཁར་ཡིག་ཆ་ཐམས་ཅད་གནང་། མཁས་བཙུན་བཟང་འཛོམས་སློབ་གྲྭའི་གཙོ་ཡིན་གསུངས། ཞུ་སྟོན་ཡེ་རིང་དྲང་སྲོང་ཁྲིམས་གནང་དུས་སློབ་དཔོན་མཛད་ཅིང་། མུ་ཆོའི་རྣམ་རོལ་གཤེན་སྟོན་ནམ་མཁའ་ཞེས་ལེགས་བཤད་ཁོ་ནས་རྗེས་འཇུག་རེ་འདོད་བཀང་། ཞེས་སྙན་གཞུང་ལས་ཀྱང་དཔེ་རུ་གསུངས། གཤེན་གྱི་འཚོགས་འདོན་ལས་ཀྱང་། འདུལ་བསྟན་ཉིན་མོར་བྱེད་ལ་སངས་རྒྱས་དང་། །སྔགས་སེམས་འཁོར་ལོ་བསྒྱུར་བར་གསང་འདུས་ཉིད། །རྒྱལ་ཚབ་མུ་ཆོ་གཤེན་གྱི་སྟོན་པར་འཁྲུངས། །ནམ་མཁའ་རྒྱལ་ཞབས་ལ་གསོལ་བ་འདེབས། ཞེས་གསུངས། ཁོང་གིས་བོ་དོང་གི་བོན་གནས་དང་འཇེད་ཀྱི་བཟུང་འོར་གཉིས་སུ་གནས་བཟུང་ལྷ་ཁང་ཁྱད་འཕགས་རེ་རེ་དང་རྟེན་བཞེངས་བཤེད་སྒྲུབ་དར་ཞེང་རྒྱས་པ་སྤེལ་ཏེ་གདུལ་བྱ་སྨིན་གྲོལ་བོན་གྱི་བཀའ་འཁོར་རིམ་པར་བསྐོར། བླ་མ་འདི་ཉིད་བོ་དོང་ཁ་དགོན་པའི་མཁན་པོ་མཛད། ཁོང་ནི་གཤེན་ཚང་གི་འདུལ་རྒྱད་འཛིན་པའི་བླ་མ་དང་པོ་དེ་ཡིན་ཞེས་འདུལ་རྒྱད་སོགས་ལས་གསུངས། རྗེས་འཇུག་བུ་སློབ་ནི། སྤྱིར་སྟོད་སྨད་བར་གསུམ་ན་བུ་སློབ་མང་ཡང་གཙོ་བོ་རྒྱལ་མཚན་ཐོག་པའི་མི་བརྒྱད་བྱུང་སྟེ། སྟོད་ལ་སྤ་སྟོན་ཡོན་ཏན་རྒྱལ་མཚན་དང་། ཡ་ངལ་བཀྲ་ཤིས་རྒྱལ་མཚན་གཉིས་སུ་བྱུང་། གཙང་པ་སྒྲ་སྟོན་ཡོན་ཏན་རྒྱལ་མཚན་དང་། ཞང་སྟོན་བསོད་ནམས་རྒྱལ་མཚན་གཉིས་སུ་བྱུང་། དབུས་པ་སུམ་ལྡན་གཡོར་པོ་དད་པ་རྒྱལ་མཚན་དང་། ༼གཡོར་པོ་མེ་དཔལ་༽ མེ་སྟོན་དཔལ་གྱི་རྒྱལ་མཚན་གཉིས་སུ་བྱུང་། མཁས་པ་གཉོས་སྟོན་ཚུལ་ཁྲིམས་རྒྱལ་མཚན་དང་། སྐུ་ཚ་ཡེ་ཤེས་རྒྱལ་མཚན་གཉིས་བཅས་བརྒྱད་དང་ཉེ་གནས་ཏ་མོ་འདུལ་བ་རྒྱལ་མཚན་ལ་སོགས་སྐྱེས་མཆོག་མཁས་གྲུབ་སྐར་ཚོགས་བཀྲ་བཞིན་བྱོན། བསྟན་པའི་གཤེན་འབྱེད་འཕྲུལ་གྱི་མེ་ལོང་རབ་གསལ་སྒྲོན་མེ་ལས། དགེ་བའི་བཤེས་གཉེན་གཤེན་སྟོན་ནམ་མཁའ་འདྲ། ལ་སྟོད་དབུས་གཙང་ཁམས་དང་བཞི་ཀ་ལ། རྒྱལ་མཚན་ཐོག་པ་གཉིས་རེ་བརྒྱད་འབྱུང་ཏེ། གཞན་ཕན་དོན་མཛད་བཤེན་བོན་འཁྲུངས་སོ་ཟེར། གང་ཟག་སྟོན་པ་འགྲོ་བ་འདྲེན་པ་རྣམས། སྐལ་ལྡན་དད་ཆེ་སྦྱངས་པའི་འཕྲོ་ཅན་ཡིན། སྤྲུལ་པའི་སྐུ་ལྟར་ཡོངས་སུ་མི་འདུལ་ཡང་། སེམས་ཅན་ལས་བཟང་ཁ་ལོ་བསྒྱུར་རོ་ཞེས། འདྲ་མིན་ཡིན་པ་རྫོགས་ཆེན་བརྒྱུད་ལས་བཤད་ཅེས་གསུངས། ཐ་མ་སྐུ་ཚེའི་མཛད་པ་མཐར་ཕྱིན་ནས་དགོང་ལོ་དོན་ལྔའི་ཐོག་༼ཆུ་རྟ་སྤྱི་ལོ་༡༡༦༢༽བོ་དོང་ཁ་རུ་འཇའ་འོད་དང་བཅས་སྐུ་ཞི་བར་གཤེགས་པའོ། ལས་ཅན་སྐྱེས་བུ་དེ་རྣམས་ཀྱི། དབང་དང་འབྲེལ་བ་གང་ཡོད་པ། ངན་སོང་གསུམ་དུ་འགྲོ་མི་སྲིད། ཕྱི་མ་རིག་འཛིན་ས་ལ་འཁོད། ཅེས་གསུངས་པ་ནང་བཞིན་དམ་པ་ཁོང་ནི་དམུ་རིགས་གཤེན་གྱི་གདུང་ལས་འཁྲུངས་པའི་སྟོན་པ་ཞིག་ཡིན་པར་བརྟེན་གཤེན་སྟོན་ནམ་མཁའ་ཞེས་ཡོངས་སུ་གྲགས་པ་ཞིག་ཡིན། གཤེན་ནམ་མཁའ་རྒྱལ་མཚན་གྱི་སྐུ་མཆེད་རྒན་པ་གཤེན་ཇོ་རྩེ་ལ་སྲས་གསུམ་འཁྲུངས་པའི་རྒན་པ་ཡེ་ཤེས་རྒྱལ་ཞེས་པ་དེས་རང་གི་ཨ་ཁུ་ནམ་མཁའ་རྒྱལ་མཚན་དྲུང་ནས་རབ་ཏུ་བྱུང་ཏེ་གཤེན་གྱི་འདུལ་རྒྱུད་འཛིན་པའི་བླ་རབས་གཉིས་པ་དེ་ཡིན། གཤེན་ཡེ་ཤེས་རྒྱལ་གྱི་སྐུ་མཆེད་ཆུང་བ་གཤེན་ཇོ་རྒྱལ་ལ་སྲས་གཉིས་འཁྲུངས་རྒན་པ་བློ་གྲོས་སེང་གེ་རབ་དུ་བྱུང་ཏེ་འདུལ་རྒྱུད་བླ་རབས་གསུམ་པ་དེ་ཡིན། ཆུང་བ་ཤེས་རབ་རྒྱལ་མཚན་ལ་ཞུ་བཟའ་ཁྱེའུ་འདྲེན་ཁབ་ཏུ་བཞེས་ཏེ་སྲས་གསུམ་འཁྲུངས་པའི་རྒན་པ་ཁྲི་སྐྱོང་དར་པོ་རབ་ཏུ་བྱུང་ནས་མཚན་ལ་ཡེ་ཤེས་བློ་གྲོས་ཞེས་གསོལ་ནས་གཤེན་གྱི་བླ་རབས་བཞི་པ་དེ་ཡིན།
གཤེན་ཡེ་ཤེས་བློ་གྲོས་ནི་གཤེན་ཆེན་ཀླུ་དགེའི་རྗེས་སུ་བྱུང་བའི་བླ་མ་སྙན་གྲགས་ཅན་ཞིག་རེད། དམ་པ་ཁོང་གིས་གཞི་ནས་རབས་བྱུང་བཞི་པའི་ནང་ད་ལྟའི་གདན་ས་དར་སྡིངས་སུ་དགོན་པ་གོང་འོག་གཉིས་བཞེངས་ཏེ་ཁོང་གདན་ས་དར་སྡིངས་སུ་མཁན་རབས་དང་པོ་དེ་མཛད། དམ་པ་ཁོང་ནི་མཁས་གྲུབ་གཉིས་ལྡན་གྱི་སྐྱེས་མཆོག་ཞིག་ཡིན་སྟབས་ཕྱིས་སུ་གཤེན་ཀུན་མཁྱེན་ཡེ་ཤེས་བློ་གྲོས་ཞེས་ཞུ་སྲོལ་ཆགས་ཡོད། དེ་གཤེན་གྱི་གདུང་རྒྱུད་དང་འདུལ་རྒྱུད་མུ་ཏིག་ཕྲེང་ལ་བརྒྱུས་པ་ལྟར་རྒྱུན་མ་ཆད་པར་དར་སྡིངས་གཤེན་གྱི་གདན་ས་རུ་དུས་ད་ལྟ་ཡང་གནས་ཡོད་པའི་བསྐོར་ནི་དེ་སྔ་བྲིས་ཟིན་པར་བརྟེན་འདིར་ཟློས་སྐྱོན་དུ་འགྲོ་བས་མི་གླེང་ངོ་། །གཤེན་མཁས་གོང་མའི་ཟབ་འདམ་བདུད་རྩིའི་རླབས། ། བདག་ཡིད་པད་མོའི་ཚལ་དུ་འཕྲོས་པ་ལས། ། བདག་གིས་འགྲོ་བཏགས་མ་ཡིན་དངོས་གྲུབ་བཏུངས། ། བདག་ཀྱང་དམ་པ་གང་གིས་བསྐྱང་གྱུར་ཅིག །ཞེས་གཤེན་གྱི་སྔོན་བྱུང་གི་ལོ་རྒྱུས་འདི་རིགས་དེང་གི་དྲྭ་ལམ་སོགས་གང་དུ་ཡང་བརྗོད་མཁན་མེད་པར་བརྟེན་དེ་ཚོའི་བསྐོར་ཤེས་མཁན་ཡང་ཉུང་ལ་ལྡོག་ཏུ་མེད་པའི་ལོ་རྒྱུས་འདི་དག་ཀྱང་ཕྱིས་འབྱུང་གི་འཕྲང་ལམ་ཁྲོད་སྟོང་ཆའི་གུག་རྟགས་ཞིག་ཏུ་འགྱུར་ཉན་ཆེ་བར་བརྟེན་གུས་གཤེན་བཙུན་ཉི་མ་འོད་ཟེར་དུ་འབོད་བས་མི་ཆུང་བསམ་དཀར་གྱི་ཚུལ་དུ་བྱས་ཏེ་ཟིན་བྲིས་སུ་ཕབ་པའོ། །


text:
རྒྱ་གར་གྱི་པར་བ་རཱ་གྷུ་ར་ཡི་ལགས་ཀྱིས་མི་ལོ་ ༤༠ རིང་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་ཚེའི་གཏམ་རྒྱུད་སོགས་པར་རིས་སྒྱུ་རྩལ་གྱི་ལམ་ནས་འགྲེལ་བརྗོད་ཞུས་པའི་དེབ་ཅིག་དབུ་འབྱེད་འགྲེམས་སྤེལ་གནང་འདུག
དེ་རིང་ཕྱི་ཚེས་ ༡༠ ཉིན་བྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། རྒྱ་གར་གྱི་པར་ལེན་གསར་འགོད་པ་རཱ་གྷུ་ར་ཡི་(Raghu Rai) ལགས་ཀྱིས་ལོ་ངོ་ཧྲིལ་པོ་ ༤༠ རིང་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་མདུན་དུ་བཅར་ཏེ། ཉིན་རེའི་མཛད་པ་མང་པོ་ཞིག་པར་ལེན་ཞུས་པའི་ > (God in Exile: The Fourteenth Dalai Lama) ཞེས་པའི་པར་རིས་དཔེ་དེབ་ཅིག་དབུ་འབྱེད་འགྲེམས་སྤེལ་གནང་ཡོད་པ་དང་། པར་དེབ་དེའི་ནང་༧གོང་ས་རྒྱལ་བ་རིན་པོ་ཆེ་མཆོག་གི་སྐུ་ཚེའི་མཛད་རྣམ་དང་འབྲེལ། པར་བ་ཁོང་གིས་ཐོག་མར་༧གོང་ས་རྒྱལ་བ་རིན་པོ་ཆེ་མཆོག་ལ་མཇལ་བ་ནས་བཟུང་དད་པ་དམ་ཚིག་བརྟན་པོའི་འབྲེལ་བ་ཞུས་པའི་སྐོར་སོགས་ཡོད་འདུག
རཱ་གྷུ་ར་ཡི་ལགས་ཀྱིས་༧གོང་ས་རྒྱལ་བ་རིན་པོ་ཆེ་མཆོག་ལ་ཕྱི་ལོ་ ༡༩༧༥ ལོ་ནས་བཟུང་པར་ལེན་ཞུ་མགོ་བཙུགས་ཡོད་པ་དང་། བྷི་བྷི་སི་གསར་ཁང་གིས་ཁོང་ལ་བཅར་འདྲི་བྱས་སྐབས། ངས་ཐོག་མར་༧གོང་ས་རྒྱལ་བ་རིན་པོ་ཆེ་མཆོག་ལ་པར་ལེན་སྐབས་སྐུ་སྲུང་བ་ཞིག་གིས་ང་བཀག་འགོག་བྱས་སོང་བ་དང་། སྐབས་དེར་༧གོང་ས་མཆོག་གིས་ང་ལ་ཐད་ཀར་གཟིགས་བྱུང་བས། ངས་ལམ་སེང་སྐུ་པར་ལེན་ཆོག་མིན་བཀའ་འདྲི་ཞུས་པར་རིན་པོ་ཆེ་མཆོག་གིས་ང་ལ་ཞལ་འཛུམ་དང་སྦྲགས་ཞལ་བཞེས་གནང་སོང་། ང་ལ་མཚོན་ན་༧གོང་ས་རྒྱལ་བ་རིན་པོ་ཆེ་མཆོག་ལ་ཐོག་མར་མཇལ་བ་དེ་ནི་ལགས་རྟགས་ཡག་ཤོས་ཤིག་ཡིན་ལ། སྐབས་དེར་༧གོང་ས་རྒྱལ་བ་རིན་པོ་ཆེ་མཆོག་གིས་ང་ཁོང་གི་རྗེས་འཇུག་པ་ཞིག་ཏུ་རྩིས་མ་གནང་བར་ཁོང་དང་འདྲ་མཉམ་ཡིན་པ་ལྟ་བུའི་གཟིགས་ཚོར་གྱི་ཐོག་ནས་སྐུ་པར་ལེན་རྒྱུ་ཞལ་བཞེས་གནང་བྱུང་། ཞེས་བརྗོད་འདུག
ཁོང་གི་པར་དེབ་དེའི་ནང་དུ་མི་ལོ་ཧྲིལ་པོ་ ༤༠ ལྷག་གི་རིང་༧གོང་ས་མཆོག་གི་ཆོས་སྲིད་ཀྱི་མཛད་པ་ཁོ་ན་མིན་པར་བརྙན་འཕྲིན་ཞིག་གསོ་མཛད་པ་དང་། སྐུ་སྒེར་གྱི་ལྡུམ་རར་ཆུ་ལྡུག་བཞིན་པའི་སྐུ་པར་གྱི་གཙོའི་མཛད་པ་ཆུང་ཙག་རིགས་ཀྱང་ཚུད་ཡོད་པ་དང་། པར་བ་རཱ་གྷུ་ར་ཡི་ལགས་ཀྱིས་༧གོང་ས་རྒྱལ་བ་རིན་པོ་ཆེ་མཆོག་སྲོག་ཆགས་དང་མཉམ་དུ་རྩེད་མོ་རྩེ་གནང་རྒྱུར་ཧ་ཅང་དགའ་ལ། ལྷག་པར་དུ་ལྡུམ་རའི་ནང་བཞུགས་རྒྱུ་ནི་ཆེས་ཐུགས་མཉེས་ཤོས་ཡིན་སྐོར་བརྗོད་འདུག
ཡང་རཱ་གྷུས་ཡིས་ཕྱིར་དྲན་གྱིས་བཤད་རྒྱུར་༧གོང་ས་རྒྱལ་བ་རིན་པོ་ཆེ་མཆོག་གིས་བོད་མི་ཚོར་མཇལ་ཁ་གནང་སྐབས། དངོས་ནས་ཁོང་གི་སྤྱན་ཟུང་ལ་གཟིགས་དང་རྒན་པོ་ཞིག་གིས་རང་གི་བུ་ཚ་རྣམས་ལ་བྱམས་བརྩེས་སྐྱོང་བཞིན་པ་དང་གཅིག་མཚུངས་རེད། ཅེས་བརྗོད་འདུག
པར་བ་རཱ་གྷུ་ར་ཡི་ནི་ཕྱི་ལོ་ ༡༩༤༢ ལོར་རྒྱ་གར་པན་ཇབ་མངའ་སྡེའི་ནང་དུ་སྐྱེས་ཤིང་། ཆུང་དུས་ནས་རང་གི་གཅེན་པོའི་ས་ནས་པར་རིས་སྒྱུ་རྩལ་སྐོར་ལ་སློབ་སྦྱོང་བྱས་ཏེ། མཐར་མེག་ནམ་(Megnum)པར་རིས་ཞེས་པའི་རྒྱལ་སྤྱིའི་པར་རིས་ཚོགས་པ་ཞིག་གི་ཚོགས་མི་དང་། དེ་བཞིན་རྒྱ་གར་གྱི་གསར་ཁང་གྲགས་ཆེན་དེ་རིང་གི་རྒྱ་གར་ཞེས་པའི་སྤྱི་ཁྱབ་པར་པ་བྱས་མྱོང་ཡོད་པ་དང་། ཕྱི་ལོ་ ༡༩༧༢ ལོར་པད་མ་ཤྲི་རྒྱལ་དམངས་བྱ་དགའ་དང་། ཕྱི་ལོ་ ༡༩༩༢ ལོར་ཨ་རིའི་ནང་ལོ་དེའི་པར་ལེན་སྒྱུ་རྩལ་རྩེ་གྲས་ཀྱི་བྱ་དགའ་ཐོབ་ཡོད་འདུག ཁོང་ལ་ད་བར་ཉུང་མཐར་པར་རིས་དཔེ་དེབ་ ༡༨ ཡོད་པ་དང་། ཁོང་གི་པར་རིས་དཔེ་དེབ་ཁྲོད་དུ་ >དང་།  >་ཞེས་པ་ནི་བརྩམས་ཆོས་གྲགས་ཆེ་ཤོས་གཉིས་ཡིན་པ་དང་། ཁོང་གིས་བོད་ཀྱི་སྐོར་ལ་བཏོན་པའི་བརྩམས་ཆོས་ཕྱི་ལོ་ ༢༠༡༠ ལོར་པེན་གུན་པར་སྐྲུན་ཁང་གིས་བཏོན་པའི་ >དང་། ཕྱི་ལོ་ ༢༠༡༨ ཟླ་ ༨ ཚེས་ ༢༩ ཉིན་རོ་ལི་དཔེ་དེབ་(Roli books)པར་སྐྲུན་ཁང་ནས་བཏོན་པའི་ >གཉིས་ཡིན་པ་དང་། བརྩམས་ཆོས་དེ་དག་ཨ་མ་ཟོན་དྲ་ཐོག་ཚོང་ར་(amazon.com) ནས་མངགས་ཉོ་བྱ་ཐུབ་ཀྱི་ཡོད་འདུག


text:
བརྩོན་འགྲུས་བྲག་ལ་མདའ་ཟུག འབྲས་བུ་ཞིང་ལ་འབྲུ་སྨིན།
—རྩོམ་པ་པོ་གྲགས་ཅན་སྟག་འབུམ་རྒྱལ་གྱི་གནས་ཚུལ་བཀོད་པ།
གླེང་གཞི།
སྟག་འབུམ་རྒྱལ་ཟེར་བ་དེ་སུ་ཡིན་ནམ།
སྟག་འབུམ་རྒྱལ་ནི་འབྲོག་པ་ཞིག་ཡིན།
སྟག་འབུམ་རྒྱལ་ནི་དགེ་རྒན་ཞིག་ཡིན།
སྟག་འབུམ་རྒྱལ་ནི་བུད་མེད་ཅིག་གི་ཁྱོ་ག་དང་བྱིས་པ་འགའ་ཡི་ཨ་ཕ་ཡིན།
སྟག་འབུམ་རྒྱལ་ནི……
དེ་དག་ནི་སྟག་འབུམ་རྒྱལ་གྱི་སྙན་གྲགས་ཀྱི་བ་དན་དགུང་དུ་འཕྱོ་བའི་རྒྱུ་མཚན་ག་ལ་ཡིན། སྟག་འབུམ་རྒྱལ་ལགས་མི་མང་པོས་མཐེ་བོང་བསྒྲེངས་ཤིང་བཀུར་བསྟི་བྱེད་པའི་མི་སྣ་གྲགས་ཅན་ཞིག་ཏུ་བརྩི་དོན་ནི། སྟག་འབུམ་རྒྱལ་གྱིས《ཉིན་གཅིག་གི་ཆོ་འཕྲུལ》བྲིས་མྱོང་བས་ཡིན་ལ། སྟག་འབུམ་རྒྱལ་གྱིས《སྡུག་གི་ལོ་མ་ཆང་གིས་བངས་པ་མིན》དང་། 《མི་རབས་གསུམ་གྱི་རྨི་ལམ》《ཁྱི་དང་བདག་པོ། ད་དུང་དེའི་གཉེན་ཚན་དག》སོགས་བྲིས་མྱོང་བས་ཡིན། དེ་བས་ཀྱང་། 《སྡེ་དཔོན》དང《མེས་པོ་དང་ཁོས་གསོས་པའི་ཁྱི་གུ་རྣམས》《ཁ་བ་མེད་པའི་དགུན་ཁ》《ལྷིང་འཇགས་ཀྱི་རྣམ་ཤེས》《རྒུད》སོགས་ཀློག་མཁན་ཀུན་གྱི་མིག་གི་བརྟན་པ་ཕྲོགས་ཤིང་སེམས་ཀྱི་དང་བ་འདྲེན་པའི་སྒྲུང་གཏམ་མང་པོ་བྲིས་མྱོང་བས་ཡིན།
བྱིས་དུས་ཀྱི་ལོ་ཟླ།
སྟག་འབུམ་རྒྱལ་ནི་སྤྱི་ལོ1966ལོར་མཚོ་ལྷོ་བོད་རིགས་རང་སྐྱོང་ཁུལ་ཀོས་ནན་རྫོང་སུམ་མདོ་གྲོང་རྡལ་བན་ཤུལ་སྡེ་བར་སྐྱེས་ཤིང་། རིག་གསར་གྱི་དུས་ངན་རྡུལ་འཚུབ་འཇགས་མ་ཐག་པའི་སྐབས་ཤིག་ལ་སྦྲ་གུར་སློབ་གྲྭར་འགྲིམས་པའི་སྐལ་བ་ཤར། དུས་དེར་བསླབ་གཞི་སོགས་ལྟ་ཀློག་དཔེ་དེབ་ཤིན་ཏུ་དཀོན་པའི་དབང་གིས། ལོ་རེའི་དབྱར་གྱི་དུས་ལ་རན་ཚེ་ཉིན་བཅུ་གྲངས་ཙམ་ལ་དཔེ་ཁྲིད་བྱེད་པ་ཙམ་གྱིས་འཐུས་པར་བྱས་ཏེ་ཉི་མ་བསྐྱལ་བ་རེད། ཡིན་ནའང་ཁོ་ནི་བློ་རིག་ཤིན་ཏུ་སྐྱེན་པོ་ཞིག་ཡིན་པ་དང་། སློབ་བུ་མང་པོའི་ཁྲོད་ཉིན་གཅིག་ལ་ཀ་ཁ་སུམ་ཅུ་ཚེགས་མེད་དུ་བློར་ངེས་སོང་བས། དགེ་རྒན་གྱིས་ཁོ་ལ་བསྟོད་པའི་མཐེ་བོང་མཐོ་རུ་བསྒྲེངས། དེ་ནི་ཁོ་རང་མུ་མཐུད་དུ་ཡི་གེ་འབྲི་ཀློག་གི་ལས་ལ་བློ་སྤོབས་ཆེན་པོས་འཇུག་པའི་རྒྱུ་རུ་གྱུར། དུས་ཀྱི་འགྱུར་བའི་དབང་གིས་རིམ་གྱིས《མཚོ་སྔོན་བོད་ཡིག་གསར་འགྱུར》དང《མི་རོ་རྩེ་སྒྲུང》སོགས་དཔེ་ཀློག་གི་བགོ་སྐལ་དུ་སྨིན་པ་དེས་ཁོ་རང་རྨ་བྱས་དབྱར་རྔ་གསན་པ་བཞིན་དུ་སྤྲོ་དགའི་དཔལ་དུ་དྲངས། སྐབས་དེའི་རྣམ་པ་གླེང་དུས་ཁོས“ངའི་མདངས་བྲལ་བའི་བྱིས་པའི་རྨི་ལམ་ལ་ཚོན་མདོག་སྣ་ཚོགས་སྤྲས་བྱུང་བ་སྟེ། ལན་རེར་ང་རང་ནགས་རྫུབས་ཁྲོད་དུ་གཅིག་པུར་ནོར་རྫིར་འགྲོ་དུས་འདྲེ་མོ་ལྕགས་ཀྱི་མཆུ་ཏོ་ཅན་དང་འཕྲད་ཨེ་ཡོང་སྙམ་ནས་འཇིགས་སྐྲག་སྐྱེས་མྱོང་ལ། ལན་རེར་རང་ཉིད་ཀྱང་མ་སངས་ཡ་རུ་ཁ་ཁྲ་ལྟ་བུའི་དཔའ་རྒོད་ཅིག་བྱས་ཏེ་མི་ངན་མ་རུང་བ་དག་འདུལ་གྱིན་པའི་རྨི་ལམ་ཡང་རྨིས་མྱོང”ཟེར་ཞིང་། འདས་པའི་ལོ་ཟླ་དེ་དྲན་ན་ད་དུང་ཡང་དུང་དུང་ཤམ་ཤམ་གྱི་ཚོར་བ་ཞིག་ཐོལ་གྱིས་སྐྱེ་བཞིན་འདུག རྗེས་སུ་མཚོ་སྔོན་མི་རིགས་དཔེ་སྐྲུན་ཁང་གིས་པར་སྐྲུན་བྱས་པའི《ཧོར་གླིང་གཡུལ་འགྱེད》དང་། སི་ཁྲོན་མི་རིགས་དཔེ་སྐྲུན་ཁང་གིས་པར་སྐྲུན་བྱས་པའི《ལྷ་གླིང་གབ་ཙེ་དགུ་སྐོར》དང《འཁྲུངས་གླིང་མེ་ཏོག་ར་བ》 《རྟ་རྒྱུག་ནོར་བུ་ཆ་བདུན》སོགས་གཙོ་བྱས་པའི་གེ་སར་སྒྲུང་དཔེ་སྣ་ཚོགས་པར་སྐྲུན་འགྲེམ་སྤེལ་བྱས་པ་དེས། ཁོའི་སློབ་སྦྱོང་གི་འཚོ་བར་སྤྱད་ན་མི་འཛད་པའི་ཐོན་ཁུངས་ཤིག་བསྩལ་བ་དང་། དེ་དག་གིས་ཁོའི་ཕྱིས་འབྱུང་གི་རྩོམ་འབྲིའི་བྱ་བར་ཤུགས་རྐྱེན་ཟབ་མོ་ཐེབས། ཁོས་རང་ཉིད་ནི་ལས་ངན་ནང་གི་ལས་ཅན་ཞིག་རེད་བསམས་མྱོང་ཟེར། དེ་དུས་འབྲོག་ཁུལ་དུ་སློབ་མ་སློབ་གྲྭར་སྐྱེལ་མཁན་ཧ་ཅང་ཉུང་ཞིང་། ཁྱིམ་བདག་དག་གི་སེམས་ངོར་བྱིས་པ་སློབ་གྲྭར་བསྐྱལ་ཚེ་ཕ་མ་དང་གཏན་གྱེས་འགྲོ་ངེས་པའི་བསམ་ཚུལ་ཞིག་ཆགས་ཡོད་པས། ཁོ་རང་ཀུང་ཧྲེའི་སློབ་གྲྭར་འགྲོ་འདོད་ཅི་འདྲ་དྲག་ཀྱང་ཕ་མ་གཉིས་ཀྱིས་གཏོང་ག་ལ་ཕོད། འོན་ཀྱང་སྐབས་དེའི་ཀུང་ཧྲེའི་སློབ་གཙོ་ནི་རིག་གསར་སྐབས་གཞི་རིམ་དུ་ཡོང་སྟེ་ཁོ་ཚང་དུ་གཞིས་སྡོད་བྱས་མྱོང་ཞིང་ཁོའི་ཕ་དྲིན་ཆེན་གྱི་གྲོགས་པོ་ཞིག་ཡིན་པས། ཁོས་སྟག་འབུམ་རྒྱལ་གྱི་བོད་ཡིག་གི་ཆུ་ཚད་ལེགས་པ་ཐོས་པས་ཆེད་དུ་ཡོང་སྟེ་ཁོའི་ཕ་རྒན་ལ་ཆར་ཟིམ་འབབ་འབབ་དང་རླུང་འཇམ་ལང་ལང་གིས་གོ་བསྐོན་ཡུན་རིང་གནང་མཐར། 1978ལོའི་དཔྱིད་ཀར་ཁོ་རང་དངོས་གནས་ཚད་ལྡན་གྱི་སློབ་གྲྭ་སྟེ་ཀུང་ཧྲེའི་དར་དམར་ཆ་ཚང་སློབ་གྲྭར་འགྲིམས་པའི་སྐལ་བ་ལྡན་སོང་།
རྩོམ་རིག་གསར་རྩོམ་གྱི་ལམ་བུ།
1980ལོ་ནི་སྟག་འབུམ་རྒྱལ་ལ་མཚོན་ན་ཤིན་ཏུ་གལ་འགངས་ཆེ་བའི་ལོ་ཞིག་ཡིན། ལོ་དེར་ཁོ་རང་མཚོ་ལྷོ་ཁུལ་མི་རིགས་དགེ་ཐོན་སློབ་གྲྭར་ཞུགས་ཏེ་མ་ལག་ཚང་བའི་སྒོ་ནས་བོད་ཀྱི་རིག་གནས་སྦྱོང་བའི་སྐལ་བ་བཟང་པོ་ལྡན་སོང་། སྒོས་སུ་མཁྱེན་སྤྱན་ཡངས་པའི་དགེ་རྒན་བསོད་ནམས་དབང་ལྡན་ལགས་ཀྱི་མཛུབ་སྟོན་དང་སློབ་ཁྲིད་འོག ཁོ་ཚོའི་འཛིན་གྲྭའི་སློབ་གྲོགས་ཡོངས་ལ་བོད་ཡིག་གི་རྨང་གཞི་བརྟན་པོ་ཞིག་ཚུགས་པར་གྱུར་ཅིང་། དེ་དང་ཆབས་ཅིག་དེང་རབས་བོད་ཀྱི་རྩོམ་རིག་གསར་པའི་ཚ་རླབས་དྲག་པོ་དེ་བོད་མདོ་དབུས་ཁམས་གསུམ་དུ་ཉིན་མོའི་འོད་སྣང་བཞིན་འཕྲོ་མགོ་བརྩམས་པས། ཁོ་ཚོའི་འཛིན་གྲྭའི་ནང་དུའང་དེ་བཞིན་རྩོམ་རིག་ལ་རྨི་ལམ་བཅོལ་འདོད་མཁན་གྱི་ཚོགས་པ་ཞིག་ཚུགས་པར་གྱུར་ལ། དེའི་རྐང་འཛིན་མི་སྣ་གཙོ་བོ་ནི་ད་ལྟ་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་གླིང་གཙོ་གཞོན་པའམ་སྒྲུང་གཏམ་པ་སྐུ་ཞབས་བཀྲ་བྷ་ལགས་དང་། མཚོ་སྔོན་དགེ་ཐོན་སློབ་ཆེན་མི་རིགས་དགེ་ཐོན་སློབ་གླིང་གི་དགེ་རྒན་ཆེན་མོ་གཞོན་པའམ་སྙན་ངག་པ་དང་རྩོམ་རིག་དཔྱད་བརྗོད་པ་མཚོ་སྐྱེས་དོན་གྲུབ་ཚེ་རིང་། 《སྦྲང་ཆར》རྩོམ་སྒྲིག་ཁང་གི་གཙོ་སྒྲིག་པ་གཞོན་པའམ་སྒྲུང་གཏམ་པ་ཨ་སྨྱོན་བཀྲ་ཤིས་དོན་གྲུབ། མཚོ་སྔོན་ཞིང་ཆེན་གེ་སར་ཞིབ་འཇུག་ཁང་གི་སྒྲུང་གཏམ་པའམ་ལོ་ཙཱ་པ་ལུང་རིན་ཆེན། མཚོ་སྔོན་རྒྱང་སྒྲོག་བརྙན་འཕྲིན་ཁང་གི་མདོ་འཛིན་པའམ་སྙན་ངག་པ་འབྲུག་ལྷ་རྒྱལ། དེ་མིན་ད་དུང་སྐབས་འདིའི་གླེང་བྱར་གྱུར་པའི་སྒྲུང་གཏམ་པ་གྲགས་ཅན་སྟག་འབུམ་རྒྱལ་སོགས་ཐུགས་མཐུན་དགོངས་མཉམ་གྱི་སློབ་གྲོགས་འདང་ཅན་སྐོར་ཞིག་གོ།
སྟག་འབུམ་རྒྱལ་མཚོ་ལྷོ་ཁུལ་མི་རིགས་དགེ་ཐོན་སློབ་གྲྭ་ནས་མཐར་ཕྱིན་རྗེས་གཞི་རིམ་རྩྭ་ཐང་གི་སློབ་ཆུང་ཞིག་ཏུ་དགེ་རྒན་བྱས་པས། སློབ་ཁྲིད་ཀྱི་ཞོར་དུ་སྔར་གྱི་རྩོམ་རིག་གསར་རྩོམ་ལ་འཇུག་འདོད་ཀྱི་བློ་ཁ་མ་ཉམས་པར་མུ་མཐུད་དུ་སྨྱུག་ཁ་ཤོག་ངོས་སུ་བཙུགས་ནས་སྒྲུང་གཏམ་གསར་རྩོམ་གྱི་ལས་ལ་སྦྱོང་བ་བྱས་ནའང་། འཆར་ཅན་མཚར་མེད་ཀྱི་བརྩམས་ཆོས་འགའ་ལས་རང་གཤིས་དོད་པའི་བརྩམས་ཆོས་མང་པོ་ཞིག་དུས་དེབ་དང་ཚགས་པར་སྟེང་སྤེལ་མ་ཐུབ། ཁོའི་གསར་རྩོམ་གྱི་བཞུད་ལམ་རིང་མོར་མཚོན་ན་ཆེས་དོན་སྙིང་ལྡན་པ་ཞིག་ནི། 1988ལོར་སློབ་གྲོགས་མཚོ་སྐྱེས་དོན་གྲུབ་ཚེ་རིང་དང་ཨ་སྨྱོན་བཀྲ་ཤིས་དོན་གྲུབ་གཉིས་ཀྱི་རོགས་རམ་འོག ཁོ་རང་ནུབ་བྱང་མི་རིགས་སློབ་གྲྭ་ཆེན་མོའི་གྲངས་ཉུང་མི་རིགས་སྐད་ཡིག་ཚན་ཁག་ཏུ་ལོ་གཉིས་ལ་ཟབ་སྦྱོང་དུ་འགྲོ་ཐུབ་སོང་བ་དེ་ཡིན། དེ་ནི་ཆར་བ་ཆུ་འཕྲད་དང་མེ་དཔུང་རླུང་འཕྲད་ཀྱི་དཔེ་རུ་གྱུར་ཏེ་ཁོའི་རྩོམ་འབྲིའི་ཤེས་བྱ་དང་སྒྲུང་གཏམ་གསར་རྩོམ་ལ་བློ་སྐྱེད་ཆེན་པོ་བྱུང་བའི་མཐུན་རྐྱེན་གལ་ཆེན་ཞིག་ཏུ་གྱུར། སྐབས་དེར་ཁོས་གནའ་དེང་ཕྱི་ནང་གི་བརྩམས་ཆོས་སྐོར་ཞིག་སྐོམ་པ་ཆུ་འདོད་ཀྱི་ཚུལ་དུ་སློབ་སྦྱོང་བྱས་པར་བརྟེན། ཁོའི་རྩོམ་རིག་གསར་རྩོམ་གྱི་ཆུ་ཚད་ཀྱང་མངོན་གསལ་སྒོས་བཀྲ་ཤིས་ཐེམ་པ་ཡར་སྐྱོད་དུ་ཕྱིན་ཞིང་། ཕྱིས་སུ་ཀུན་གྱི་གླེང་གཞིར་གྱུར་པའི་ཁོའི་གྲགས་ཆེ་བའི་བརྩམས་ཆོས་སྐོར་ཞིག་སྟེ། 《སྒོ་ཁྱི》དང《ཉིན་གཅིག་གི་ཆོ་འཕྲུལ》《མི་རབས་གསུམ་གྱི་རྨི་ལམ》《ཉི་མ་ནུབ་རིར་ཡོལ་དུས》སོགས་སྒྲུང་གཏམ་ཐུང་གྲས་མང་པོ་བྲིས་ཤིང་དུས་དེབ་ཁག་ཏུ་སྤེལ་བ་རེད། ལོ་གཉིས་ཀྱི་ཟབ་སྦྱོང་གི་དུས་ཡུན་ནི་སྐད་ཅིག་རིང་རྫོགས་ཏེ། ཕྱིར་ལས་གནས་སུ་ལོག་རྗེས་སྔ་གཞུག་ཏུ《སྦྲང་ཆར》དང《བོད་ཀྱི་རྩོམ་རིག་སྒྱུ་རྩལ》《མང་ཚོགས་སྒྱུ་རྩལ》《གངས་རྒྱན་མེ་ཏོག》སོགས་ཞིང་ཆེན་ཕྱི་ནང་གི་དུས་དེབ་དང་ཚགས་པར་སྟེང་དུ་སྒྲུང་གཏམ་ཆར་ཤུལ་ཤ་མོ་སྤང་བརྡོལ་གྱི་དཔེ་ལྟར་ཟམ་མ་ཆད་པར་སྤེལ། དེའི་ཁྲོད་ཀྱི《ཉིན་གཅིག་གི་ཆོ་འཕྲུལ》དང《ཉི་མ་ནུབ་རིར་ཡོལ་དུས》《ནག་མཚོ་སྐྱིད》《དགེ་རྒན་ཝང་ལགས》སོགས་སྒྲུང་གཏམ་སྐོར་ཞིག་འཁྲབ་ཁྲིད་པའམ་སྒྲུང་གཏམ་པ་པད་མ་ཚེ་བརྟན་གྱི་རྩོལ་བར་བརྟེན་ནས་རྒྱ་ཡིག་ཏུ་བསྒྱུར་ཅིང《མི་རིགས་ཀྱི་རྩོམ་རིག》དང《བོད་ཀྱི་རྩོམ་རིག》སོགས་ཀྱི་སྟེང་དུ་བཀོད་ལ། འགའ་རེ་སློབ་གྲྭ་ཆེ་འབྲིང་ཁག་གི་བསླབ་དེབ་ཏུ་བདམས་པར་མ་ཟད། བརྩམས་ཆོས་སྐོར་ཞིག་དབྱིན་ཇི་དང་འཇར་མན། ཧྥ་རན་སེ། འཇར་པན་སོགས་ཀྱི་ཡིག་རིགས་སུ་བསྒྱུར། དེ་ནས་བཟུང་ཁོ་ལ་ཀུན་གྱིས“སྒྲུང་གཏམ་པ་སྟག་འབུམ་རྒྱལ”ཞེས་འབོད་ལ། བོད་ཀྱི་དེང་རབས་རྩོམ་རིག་གླེང་དུས་གཞའ་ས་གཡོལ་ས་མི་འགྲོ་བའི་མི་སྣ་གལ་ཆེན་ཞིག་ཏུ་གྱུར་པར་མ་ཟད། མཚན་སྙན་གྱི་བ་དན་དགུང་ནས་དགུང་དུ་འཕྱོ་མགོ་བརྩམས།
གཡུར་དུ་ཟ་བའི་གྲུབ་འབྲས།
དགེ་ལྡན་ལེགས་བཤད་ལས། མཁས་པ་དང་པོ་བརྩམས་ཕྱིན་ཆད། ། ཅི་ལ་ཐུག་ཀྱང་ཕ་མཐར་སྐྱེལ། ། ཞེས་པ་ལྟར། རྣམ་དཔྱོད་ཀྱི་བློ་གྲོས་རྒྱས་པའི་སྟག་འབུམ་རྒྱལ་ཡང་དེ་ལས་མ་འདས། ཡང་གཅིག་བཤད་ན། བརྩོན་འགྲུས་ཅན་ལ་འབྲས་བུ་གཡུར་དུ་ཟ་བ་སྨིན་ངེས་པ་ནི་ཆོས་ཉིད་ཡིན་ནོ། ། སྟག་འབུམ་རྒྱལ་ནི་བོད་ཀྱི་སྒྲུང་གཏམ་རྩོམ་པ་པོའི་ཁྲོད་བརྩམས་ཆོས་ཆེས་མང་ཞིང་། རྩོམ་རིག་གི་གྲུབ་མཐའ་ཁག་ལ་ཚོད་ལྟ་ཆེས་མང་དུ་བགྱིད་མཁན་ཞིག་ཡིན་པས། ཁོ་ལ་དེ་བཞིན་དུ་ཐོབ་འོས་པའི་གྲུབ་འབྲས་དང་བྱ་དགའ་ཡང་མང་པོ་ཐོབ་ཡོད། ཁོས་སྔ་གཞུག་ཏུ་སྒྲུང་རིང《ལྷིང་འཇགས་ཀྱི་རྩྭ་ཐང》དང《རྒུད》 སྒྲུང་འབྲིང་ཕྱོགས་བསྒྲིགས《ཁ་བ་མེད་པའི་དགུན་ཁ》 སྒྲུང་ཐུང་ཕྱོགས་བསྒྲིགས《མི་རབས་གསུམ་གྱི་རྨི་ལམ》སོགས་པར་སྐྲུན་བྱས་ཡོད་ལ། གཞན་ཡང་རྒྱ་འགྱུར་མའི་སྒྲུང་གཏམ་ཕྱོགས་བསྒྲིགས《མི་ཚེའི་གླུ་དབྱངས》དང་། ཉི་ཧོང་གི་སྐད་དུ་བསྒྱུར་པའི་སྒྲུང་གཏམ་ཕྱོགས་བསྒྲིགས《ཧཱ་པ་གསོས་པའི་ཟིན་བྲིས》གཉིས་ཀྱང་པར་སྐྲུན་བྱས་ཟིན། ད་དུང་སྒྲུང་ཐུང་ཕྱོགས་བསྒྲིགས《བགྲེས་པོ་དང་ནོར་ཁྱུ》དང་། སྒྲུང་འབྲིང་ཕྱོགས་བསྒྲིགས《སྐྱབས་ལོ་དང་ཁོའི་རལ་བ》གཉིས་ཀྱང་དཔེ་སྐྲུན་ཁང་དུ་སྤྲད་ནས་པར་སྐྲུན་བྱེད་སྒང་ཡིན། ཁོ་རང་གྲངས་སྤུས་ཉིས་ཆ་ནས་བོད་ཀྱི་དེང་རབས་རྩོམ་རིག་གི་གོ་བབ་གལ་ཆེན་ཞིག་ཏུ་འགྲེངས་ཡོད་ཅིང་། རྩོམ་རིག་གསར་རྩོམ་དེ་ནམ་ཡང་མགོ་ཐོག་གི་བུམ་པ་དང་ལྕེ་ཐོག་གི་བདུད་རྩི་རུ་བརྩིས་པས། ཁོ་ལ“སྦྲང་ཆར་རྩོམ་རིག་བྱ་དགའ”ཐེངས་གསུམ་དང་། 《ཟླ་ཟེར》གསར་སྤེལ་བྱས་ནས་ལོ་འཁོར་ཉི་ཤུ་དང་སུམ་ཅུ་འགོར་བའི་ཕུལ་བྱུང་རྩོམ་རིག་བྱ་དགའ། མཚོ་སྔོན་ཞིང་ཆེན་མི་དམངས་སྲིད་གཞུང་གིས་གནང་བའི་སྐབས་བཞི་པ་དང་ལྔ་པ། བདུན་པ་བཅས་ཀྱི་ཕུལ་བྱུང་རྩོམ་རིག་བྱ་དགའ། རྒྱལ་ཡོངས་སྐབས་གཉིས་པའི་གངས་རྒྱན་བུམ་པའི་རྩོམ་རིག་བྱ་དགའ། 《མཚོ་སྔོན་པོ》རྩོམ་རིག་བྱ་དགའ(རྒྱ་ཡིག)《མི་རིགས་ཀྱི་རྩོམ་རིག》བྱ་དགའ་སོགས་ཐོབ།
གཞན་ཡང2012ལོའི་ཟླ10པའི་ཚེས27ནས28ཉིན་བར་སྟག་འབུམ་རྒྱལ་གྱི་སྒྲུང་གཏམ་བགྲོ་གླེང་ཚོགས་འདུ་ཀྲུང་དབྱང་མི་རིགས་སློབ་ཆེན་དུ་བསྡུས་ཤིང་། དེ་ནི་བོད་ཀྱི་རྩོམ་པ་པོའི་རྩོམ་རིག་བགྲོ་གླེང་ཚོགས་འདུ་ཐེངས་དང་པོ་ཡིན་ལ། ཚོགས་འདུ་དེ་ནི་ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་དང་། “185ལས་གཞིའི”གྲངས་ཉུང་མི་རིགས་རྩོམ་རིག་ལྟེ་གནས་གཉིས་ཀྱིས་མཉམ་སྒྲུབ་བྱས་ཤིང་། ཀྲུང་གོ་སྤྱི་ཚོགས་ཚན་རིག་ཁང་དང་། 《མི་རིགས་ཀྱི་རྩོམ་རིག》རྩོམ་སྒྲིག་ཁང་། ཀྲུང་དབྱང་མི་རིགས་སློབ་ཆེན། མཚོ་སྔོན་རྒྱང་སྒྲོག་བརྙན་འཕྲིན་ཁང་། ཀྲུང་གོའི་བོད་ལྗོངས་དྲ་བ། ལྗོངས་རྒྱུའི་ཚོང་དོན་དྲ་བ་སོགས་ཞིབ་འཇུག་སྡེ་ཁག་དང་སློབ་གྲྭ་ཆེན་མོ། བརྡ་འཕྲིན་སྨྱན་སྦྱོར་སྡེ་ཁག་སོགས་ཀྱི་བོད་དང་རྒྱ། མན་ཇུ། ཁྲའོ་ཞན་སོགས་མི་རིགས་མང་པོའི་མཁས་པ་དང་ཆེད་ལས་ཞིབ་འཇུག་པ། ཨ་རི་སོགས་ཀྱི་རྒྱལ་ཕྱིའི་སློབ་མ་ཡང་ཚོགས་འདུར་ཞུགས་ཤིང་ཁོའི་གསར་རྩོམ་གྱི་འབྲས་བུར་བསྟོད་བསྔགས་དང་གདེང་འཇོག་བྱས་པ་རེད།
2015ལོའི་ཟླ10པའི་ཚེས13ཉིན“རྩོམ་པ་པོ་སྟག་འབུམ་རྒྱལ་གྱི་སྒྲུང་གཏམ་དང་མཚོ་ལྷོའི་བོད་ཀྱི་རྩོམ་རིག་གསར་རྩོམ་དཔྱད་གླེང་ཚོགས་འདུ”མཚོ་ལྷོ་བོད་རིགས་རང་སྐྱོང་ཁུལ་གུང་ཧོ་རྫོང་ཆབ་ཆ་གྲོང་རྡལ་དུ་བསྡུས། ཚོགས་ཐོག་ཏུ་མཚོ་སྔོན་ཞིང་ཆེན་རྩོམ་པ་པོ་མཐུན་ཚོགས་ཀྱི་ཀྲུའུ་ཞི་མེ་སྒྲོན་དང་ཀྲུའུ་ཞི་གཞོན་པ་མ་ཅོན། ལུང་རིན་ཆེན། བཀྲ་ཤིས་དོན་གྲུབ་སོགས་ཀྱིས་ཁོའི་སྒྲུང་གཏམ་ལ་གདེང་འཇོག་མཐོན་པོ་གནང་། ད་དུང་ཆེད་དུ་ཁོའི་སྒྲུང་གཏམ་ལ་སྤེལ་བའི་དཔྱད་བརྗོད་དེབ《སྟག་འབུམ་རྒྱལ་གྱི་སྒྲུང་གཏམ་ལ་དཔྱད་པ》ཞེས་པ་དངོས་སུ་པར་སྐྲུན་བྱས་ཡོད་པར་མ་ཟད། ཞིབ་འཇུག་སློབ་མའི་མཐར་ཕྱིན་དཔྱད་རྩོམ་དུ་སྟག་འབུམ་རྒྱལ་གྱི་སྒྲུང་གཏམ་སྐོར་བྲིས་པ་ཡང་ཤིན་ཏུ་མང་པོ་ཡོད་དོ།
སྟག་འབུམ་རྒྱལ་དང་ཁོའི“ཁྱི”རྣམས།
སྟག་འབུམ་རྒྱལ་གྱིས་ཁྱི་དང་འབྲེལ་བའི་སྒྲུང་གཏམ་མང་པོ་ཞིག་བྲིས་ཡོད། དེ་ལ་ཡོངས་གྲགས་སུ“སྟག་འབུམ་རྒྱལ་གྱི་མུ་འབྲེལ་ཁྱི་ཡི་སྐོར་གྱི་སྒྲུང་གཏམ”ཞེས་འབོད་པ་རེད། གསར་འགོད་པས་དེ་སྔ་པད་མ་ཚེ་བརྟན་གྱིས་སྟག་འབུམ་རྒྱལ་ལ་བཅར་འདྲི་བྱས་པའི་རྩོམ་ཞིག《མཚོ་སྔོན་པོ》དུས་དེབ་ཏུ་སྤེལ་བ་མཐོང་མྱོང་། བཅར་འདྲི་དེའི་ནང་དུ་པད་མ་ཚེ་བརྟན་གྱིས་རྩེད་མཚར་གྱི་ཚུལ་དུ་སྟག་འབུམ་རྒྱལ་ལ“ཁྱོད་ཀྱིས་བྲིས་པའི་ཁྱི་ནི་གསོན་ཉམས་ལྡན་ཞིང་སྤྲོ་སྣང་སློང་ལ། གཏིང་ཟབ་པ་ཞིག་ཏུ་མཐོང་བས། ཁྱོད་ཀྱི་སྐྱེ་བ་སྔོན་མ་ནི་ཁྱི་ཞིག་ཨེ་ཡིན་ནམ”ཞེས་དྲིས་པར། སྟག་འབུམ་རྒྱལ་གྱིས“ངའི་སྐྱེ་བ་སྔོན་མ་ནི་ཁྱི་ཞིག་ཡིན་ཡང་སྲིད། ངས་ཀྱང་སྒྲུང་གཏམ་དུ་སྐྱེ་བ་སྔོན་མ་ཁྱི་ཡིན་པའི་མི་སྣ་སྐོར་ཞིག་བྲིས་ཡོད”ཅེས་ལན་བཏབ་འདུག དེ་ནི་ཀུ་རེ་འབའ་ཞིག་ཏུ་རློམ་ཆོག་རུང་། སྟག་འབུམ་རྒྱལ་ནི་ཁྱི་ལ་རྒྱུས་མངའ་ཟབ་པའི་རྩོམ་པ་པོ་ཞིག་ཡིན་པའང་བསྙོན་དུ་མེད།
སྟག་འབུམ་རྒྱལ་གྱིས“ཁྱི”ཡི་སྐོར་གྱི་སྒྲུང་གཏམ་མང་པོ་ཞིག་བྲིས་ཡོད། དཔེར་ན། 《སྒོ་ཁྱི》དང་། 《ཁྱི་རྒན》《ཁྱི་དང་བདག་པོ། ད་དུང་གཉེན་ཚན་དག》《ཧཱ་པ་གསོས་པའི་ཟིན་བྲིས》《ཁྱི་མོ་བདེ་སྐྱིད》《ཁྱི་རྒན་ཆང་གིས་བཟི་སོང》《རྨི་ལམ་ནང་གི་ཁྱི་མོ》 《མེས་པོ་དང་ཁོས་གསོས་པའི་ཁྱི་གུ་རྣམས》སོགས་ཡོད་ལ། ཁོས་སྒྲུང་གཏམ་ནང་ཁྱི་ཡི་སྐོར་བྲིས་པ་རྣམས་ནི་དངོས་གནས་གསོན་ཉམས་ལྡན་པ་ཤ་སྟག་སྟེ། ཁོས་སྒྲུང་གཏམ་འབྲི་སྐབས“ཁྱི”དེ་དག“མི་སྣ”ཞིག་གི་ཚད་དུ་བཞག་ནས་བྲིས་པ་དང་། “མི་སྣ”དེ་དག་ལ་བརྩེ་དུང་ལྡན་པར་མ་ཟད། “མི་སྣ”དེ་དག་ནི་བསམ་གཞིག་གཏོང་མཁས་ལ། ཐ་ན་སྐད་ཆའང་བཤད་ཤེས་པ་དང་། ད་དུང་རང་ཉིད་ཀྱི་སྤྱོད་ལམ་གྱི་ཚད་གཞི་ཡང་ཡོད། མདོར་ན། མི་ཞིག་ལ་ཚང་འོས་པ་ཡོད་ཚད“ཁྱི”ཡི་སྟེང་དུ་ཚང་ཡོད་པས། ཀློག་མཁན་རྣམས་ཀྱིས་བཀླགས་པའི་ཚེ་ན་མི་དང་ཁྱི་གཉིས་དབྱེར་མེད་དུ་མཐོང་ལ། མི་ཡི་སྟེང་ནས་ཁྱི་ཡི་ངང་ཚུལ་ཚོར་ཐུབ་པ་དང་། ཁྱི་ཡི་སྟེང་ནས་མི་ཡི་རང་བཞིན་རྙེད་སླ་བས་ཡིད་ཀྱི་དབང་པོ་ཅིག་ཅར་དུ་འཕྲོག་པར་བྱེད། སྒྲུང་གཏམ་ཁྱི་ཡི་སྐོར་གླེང་དུས་སྟག་འབུམ་རྒྱལ་གྱིས“ང་རང་ཆུང་དུས་ནས་ཁྱི་ལ་དགའ་བ་ཡིན། ནར་སོན་ནས་ནམ་རྒྱུན་རང་ཡུལ་དུ་འགྲོ་བའི་དུས་དག་ཏུ་ཐོག་མར་ང་རང་མཐོང་ནས་སྔོན་དུ་ཐོན་མཁན་ནི་སྒོ་ཁྱི་དོམ་བུ་ཡིན་པས། ངའི་ཐོག་མའི་དྲན་གདུང་གི་སེམས་གཏམ་འཕོ་ས་ཡང་ཁོ་ཡིན་པ་རེད། དེ་བས་ནམ་རྒྱུན་ངས་ཡིག་འབྲུའི་ཕྲེང་བ་ལ་ཚོན་མདོག་སྤྲ་བའི་དུས་སུ། འདྲིས་ཡོད་ཀྱི་སྒོ་ཁྱི་དེ་དག་ཚོར་མེད་ངང་ཤོག་བུའི་ཟུར་ཁ་གང་རུང་ནས་མངོན་ཡོང་བར་ཡང་རྒྱུ་རྐྱེན་གཞན་དགོས་རྒྱུ་མ་རེད་སྙམ་མོ། ། ཡིན་ནའང་ང་ཚོ་སྨྲ་ཤེས་དོན་གོ་བའི་འགྲོ་བ་མིའི་རིགས་ལའང་དགེ་སྡིག་སྤང་བླང་ཤེས་མི་ཤེས་པའི་ཁྱད་པར་ཡོད་པས་ན། དུད་འགྲོ་ཁྱིའང་དེ་བཞིན་ཡིན་པ་སྨོས་མ་དགོས”ཟེར།
ཁྲི་སེམས་དཔས་སྟག་འབུམ་རྒྱལ་ལ་བཅར་འདྲི་བྱེད་ཀྱིན་པའི་ཚུལ།
མཇུག་སྡུད་པའི་གཏམ།
སྟག་འབུམ་རྒྱལ་དང་རྩོམ་རིག་གསར་རྩོམ་གཉིས་མཆུ་སོ་བརྟེན་རེས་ཀྱིས་ལོ་ངོ་སུམ་ཅུ་ལྷག་གི་དབྱར་དགུན་སྟོན་དཔྱིད་བརྒྱུད་པས། ད་ནི་སྡུག་མཐའ་སྐྱིད་ཀྱིས་ཟིན་ནས་འབྲས་བུ་ཞིང་ལ་འབྲུ་སྨིན་པ་བཞིན་ཡོངས་སུ་སྨིན་པ་དང་། ཁོས་ཕུན་སུམ་ཚོགས་པའི་རྩོམ་རིག་ཐབས་རྩལ་དང་སྒྱུ་རྩལ་མཚོན་ཐབས། དེ་མིན་སྡེབ་གཙང་བརྗོད་བདེ་ཡི་སྒོ་ནས་བོད་མི་རིགས་ཀྱི་བསམ་བཀོད་མཚོན་ཞིང་། ཟུར་མི་འདྲ་བའི་སྒོ་ནས་མདོ་དབུས་མཐོ་སྒང་དུ་འཚོ་བ་རོལ་བའི་མི་རིགས་འདིའི་འཚོ་གནས་ཀྱི་རྣམ་པ་མངོན་པར་བསྟན་པས། སྟག་འབུམ་རྒྱལ་གྱིས་བོད་ཀྱི་དེང་རབས་རྩོམ་རིག་འཕེལ་རྒྱས་ཀྱི་ཐད་དུ་གཞན་དྲིང་མི་འཇོག་པའི་བྱས་རྗེས་ཆེན་པོ་བཞག་ཡོད་པ་རེད། མདོར་ན། སྟག་འབུམ་རྒྱལ་ནི་བོད་ཀྱི་རྩོམ་པ་པོ་ཞིག་ཡིན་ལ། སྟག་འབུམ་རྒྱལ་ནི་མདོ་དབུས་ཁམས་གསུམ་ཀུན་ཏུ་མཚན་སྙན་གྱི་བ་དན་དགུང་དུ་གཡོ་བའི་རྩོམ་རིག་གི་དར་ཆ་ཞིག་ཀྱང་ཡིན་ནོ། །